
KØBENHAVN  — FORLAGSTRYKKERIET 


■SBI'SX 
-g  ¥ 

PERSONERNE 


Gotskalk  Thorvaldsen,  Billedskærer. 

Karen,  hans  Kone. 

Bertel  Thorvaldsen,  deres  Søn. 

Fru  Wulff. 

Thorup,  kgl.  Hof  bogtrykker. 

Margrethe,  hans  Datter. 

Ulstrup,  Guldsmed. 

Abildgaard,  Professor  ved  Akademiet. 

Henckel,  Magister. 

Lindemand  1 
Bunk  > Malere. 

Lyngby  j 

Bucchart,  Kunsthandler. 

Anna  Maria  von  Uhden,  født  Magnani. 

Thorvaldsens  Værtinde  i Rom. 

Sir  Thomas  Hope,  engelsk  Bankier. 

Nordiske  Kunstnere,  Modeller,  en  Osterivært,  Opvartere,  ita- 
lienske Almuesfolk,  en  gammel  Mand,  en  Fører. 


Første  Akt  foregaar  i Thorvaldsens  Barndomshjem  i Køben- 
havn August  1796. 

Anden  Akt  udenfor  et  Osteri  i Omegnen  af  Rom  ved  For- 
aarstid  1798. 

Tredje  Akt  i Thorvaldsens  Atelier  i Rom  i Karnevalstiden 
1802. 

Fjerde  Akt  i Thorvaldsens  Atelier  i Rom  i Foraaret  1803. 


FØRSTE  AKT 


I Billedskærer  Gotskalk  Thorvaldsens  Hjem  i Aabenraa  i Køben- 
havn. Eftermiddag  sidst  i Augustmaaned  Aar  1796. 

I Baggrundsvæggen  to  Fag  Vinduer  til  Gaden.  Midt  paa  venstre 
Sidevæg  Dør  ud  til  Trappegangen,  paa  højre  Sidevæg  Dør  ind  til  den 
øvrige  Lejlighed.  Værelset  er  en  uordentlig  Mellemting  mellem  et 
Opholdsrum  og  et  Værksted.  Bohavet  meget  fattigt.  Rundt  om  paa- 
begyndte Træskærerarbejder,  Spejl  rammer  osv.  Særlig  bemærkes  en 
stor,  næsten  færdig  Galionsfigur,  forestillende  en  Neptun. 

Ved  et  Bord  til  højre  sidder  en  halvhundredaarig  Kone  og  skræller 
Kartofler.  Det  er  BERTEL  THORVALDSENS  Moder.  Hun  er  lille 
af  Vækst,  fattig  og  sjusket  paaklædt.  Naar  hun  gaar,  ses  det,  at  hun 
halter  stærkt.  Hun  talte  „ramjydsk"  i sin  Ungdom  — der  er  Spor  af 
Klangen  endnu. 

Der  bankes  paa  Døren  til  venstre.  Madam  Thorvaldsen  sætter 
Kartoflerne  fra  sig,  rejser  sig,  slaar  Forklædet  til  Side  og  halter  hen 
imod  Døren.  Der  bankes  igen,  hidsigere.  Hun  lukker  op  for  en  ældre, 
fin,  noget  svær  Dame,  Fru  Wulff. 

Damen 

(i  Døren,  puster  stærkt,  endnu  besværet  af  Trappen) 

Naa  Gudskelov,  at  der  var  nogen  hjemme.  De 
Trapper,  de  Trapper  og  saa  den  Blæst  i Gaderne ... 
Er  det  ikke  her,  den  unge  Billedhugger  bor  — 
Thorvaldsen,  jeg  kan  ikke  huske  hans  Fornavn? 

Mad.  Thorvaldsen 

Er  det  Bertel? 

Det  gyldne  Skind  1 


2 


Damen 

Ja,  det  er  det  vist. 

Mad.  Thorvaldsen 

Jo,  det  er  vores  Søn.  Værsgod! 

Damen 

(ind  i Stuen) 

Naa,  det  er  hans  Moder. 

Mad.  Thorvaldsen 

Værsgod.  Vil  den  Dame  ikke  sidde  ned.  (Tørrer  et 

Stolesæde  af  med  Forklædet) 

Damen 

(sætter  sig  og  puster  færdig) 

Det  tar  saadan  paa  mig,  bare  jeg  skal  op  ad  et 
Par  Trapper.  Vi  har  altid  selv  boet  i Stuen  . . . 
Naa,  er  hendes  Søn  hjemme? 

Mad.  Thorvaldsen 

Nej.  Men  han  maa  snart  være  her. 

Damen 

Naa  ja  — hun  kan  maaske  ogsaa  tage  imod 
Besked.  Jeg  skal  nemlig  sige  os,  min  Mand,  det 
er  den  bekendte  Wulff,  Deputeret  for  Commerce- 
kollegiet  — som  hun  nok  ved,  og  vi  skal  snart 
have  Sølvbryllup,  ja  vi  skal  saamænd.  Og  saa  var 
det,  vi  havde  tænkt  os,  at  vi  vilde  have  et  Por- 
træt af  os  hver  til  Ihukommelse  af  Højtiden,  og 
hendes  Søn  skal  jo  være  saa  flink  til  at  tegne 
disse  her  kolorerede  Billeder  med  Sølvstift,  eller 
hvad  det  nu  er  for  noget. 

Mad.  Thorvaldsen. 

Ja,  Bertel  har  haft  mange  Bestillinger  i pænere 
Huse. 

Damen 

Se,  vi  havde  rigtignok  egentlig  tænkt  os,  min 
Mand  og  jeg,  et  Par  rigtige  Oliebilleder  af  Pro- 
fessor Juel,  men  han  er  jo  saa  uforskammet  dyr 
med  sine  Ting,  og  man  har  saamænd  Udgifter  nok 
i det  daglige.  Saa  sagde  jeg  en  Dag  til  min  Mand: 
Lad  os  prøve  denne  her  unge  Thorvaldsen,  det 
er  maaske  slet  ikke  saa  tosset,  det  han  laver.  Men 
min  Mand,  for  han  har  altid  været  en  stor  Ynder 
af  de  skønne  Kunster,  han  trak  rigtignok  slemt 
paa  Næsen  og  sagde:  En  Professor  ved  man  da, 
hvad  er  — 

Mad.  Thorvaldsen 

Ja,  naturligvis  — 

Damen 

Sludder,  sagde  jeg,  hvad  ved  du  — en  skønne 
Dag  bliver  denne  unge  Thorvaldsen  maaske  ogsaa 
Professor.  Man  har  da  set  saa  galt  før  . . . Men 
det  er  sandt,  hendes  Søn  har  da  for  Guds  Skyld 
den  store  Guldmedalje  fra  Akademiet? 

Mad.  Thorvaldsen 

(vil  til  at  lede  efter  den) 

Ja  — jeg  ved  ikke  rigtig,  hvor  han  gemmer  den. 

Damen 

Det  kan  ogsaa  være  det  samme,  naar  han  bare 
har  den  — ellers  var  jeg  heller  aldrig  gaaet  herop. 
Men  det  var  altsaa  vores  Billeder.  Det  skulde  jo 
helst  være  lidt  hurtigt,  naturligvis. 


Mad.  Thorvaldsen 

(tørrer  Taarerne  af  Øjnene  med  Forklædesnippen) 


Damen 

Men  hvorfor  giver  hun  sig  pludselig  til  at  græde, 
min  gode  Madam? 

Mad.  Thorvaldsen 
Bertel  vil  rejse  væk  fra  os. 

Damen 

Hvor  skal  han  saa  hen? 

Mad.  Thorvaldsen 
Han  vil  med  et  Skib  til  Italien. 

Damen 

Ja,  men  saa  maa  han  opsætte  Rejsen  saa  længe 

— det  blæser  ogsaa  fælt  i disse  Dage.  Hvor  længe 
skal  han  være  borte? 

Mad.  Thorvaldsen 

(sønderknust) 

Tre  Aar. 

Damen 

Ja,  men  det  opsætter  vi  altsaa.  Og  saa  siger  vi, 
at  han  kommer  foreløbig  hver  Dag  efter  Middag 

— saa  sidder  vi  alligevel  en  Timestid  og  dvasker. 
Husk,  vi  bor  paa  Vandkunsten  No.  7 i Stuen.  Men 
i Morgen  skal  han  ikke  komme.  Saa  skal  min 
Mand  til  Statsministeren,  Grev  Bernstorff.  Saa 
siger  vi  altsaa  i Overmorgen  Klokken  1. 

Mad.  Thorvaldsen 
Ja,  nu  skal  jeg  sige  det  til  ham. 

Damen 

(rejser  sig) 

Farvel,  Madam.  Altsaa  i Overmorgen.  Men  han 
maa  være  der  punktlig  — min  Mand  hader  at 
vente.  Og  saa  maa  han  gøre  sig  ordentlig  Umage 
— sig  det  til  ham.  Farvel! 

(Da  hun  aabner  Døren,  staar  Margrethe  Thorup  udenfor) 

Nej,  sikken  nydelig  ung  Pige.  Er  det  hendes 
Datter? 

Mad.  Thorvaldsen 
Nej,  vi  har  kun  vores  Søn. 

Damen 

Det  er  maaske  hans  Forlovede? 

Margrethe 

(tier  og  ser  forlegen  ud) 

Damen 

Ja,  saa  bliver  hun  det  nok.  Ak  ja.  Ungdommen! 
Farvel. 

(Forsvinder  sukkende  og  pustende  paa  Forhaand) 

Margrethe 

(forlegen) 

Er  — Hr.  Bertel  hjemme? 

Mad.  Thorvaldsen 

(der  har  betragtet  hende  nysgerrigt) 

Nej. 

Margrethe 

(forskrækket) 

Han  er  da  ikke  rejst? 

Mad.  Thorvaldsen 
Nej.  Vilde  Jomfruen  tale  med  ham? 

Margrethe 

(grædefærdig) 

Jeg  er  Grethe  Thorup. 

Mad.  Thorvaldsen 

Saa  det  er  Jomfru  Thorup,  Bogtrykker  Thorups 
Datter? 

Margrethe 

Ja. 

Mad.  Thorvaldsen 

Ja  saa.  Ja  saa  ved  jeg  jo,  hvem  det  er.  Værsgod 
og  sid  ned. 

(Tørrer  Stolesædet  af  igen) 

Det  var  maaske  nogle  Vignetter,  Bertel  skulde 
tegne  til  Jomfru  Thorups  Fader. 

Margrethe 

(tøvende) 

Ja.  (Sætter  sig) 

Mad.  Thorvaldsen 
Jeg  kan  maaske  tage  imod  Besked. 

Margrethe 

Nej  — saa  maa  jeg  vist  hellere  komme  igen. 

(Bliver  alligevel  siddende) 

Mad.  Thorvaldsen 

Jeg  kan  for  Resten  godt  kende  Jomfru  Thorup 
igen.  Har  Bertel  ikke  tegnet  et  Portræt  af  Jom- 
fruen? 

Margrethe 

Han  har  tegnet  saa  mange  af  mig.  Men  han 
siger,  de  ligner  ikke. 

Mad.  Thorvaldsen 

Saa  — har  han  tegnet  mange? 

Margrethe 

Ja. 

Mad.  Thorvaldsen 

leg  har  kun  set  ét. 

(Pause) 

Margrethe 

(paa  Grædepunktet) 

Hvornaar  rejser  han  saa? 

Mad.  Thorvaldsen 

(tørrer  Taarerne  af) 

Jeg  taaler  ikke  at  tænke  paa  det.  Jeg  har  det 
bestemt  for  mig,  at  jeg  faar  ham  aldrig  mer  at  se. 

(Sætter  sig  paa  en  Stol) 

Margrethe 

(rejser  sig  urolig) 

Maa  jeg  ikke  blive  her,  til  han  kommer? 

Mad.  Thorvaldsen 

(ser  uforstaaende  paa  hende) 

Margrethe 

(kaster  sig  for  hendes  Fødder  og  skjuler  grædende  sit  Hoved  i hendes  Skød) 

Mad.  Thorvaldsen 

(stryger  hende  over  Haaret) 

Hvorfor  har  jeg  ikke  maattet  vide  noget  om 
det  før? 

Margrethe 

Jeg  ved  det  ikke. 

(Rejser  sig  op  og  gaar  fra  hende) 

Jeg  maatte  vist  heller  ikke  sige  noget  nu. 


8 


Mad.  Thorvaldsen 

(betragter  hende  nøjere) 

Det  kunde  han  da  ellers  godt  have  været  be- 
kendt, synes  jeg.  Saadan  pæn  Pige  og  agtet  Bor- 
gers eneste  Datter. 

Ja,  nu  forstaar  jeg  jo  et  og  andet.  — Der  er  jo 
ikke  flere  Søskende  hjemme,  vel? 

Margrethe 

Nej. 

Mad.  Thorvaldsen 

Nej,  ellers  var  vel  Jomfruen  heller  ikke  saa  fin 
i Klæderne,  selv  om  Bogtrykker  Thorup  jo  skal 
være  en  Mand  af  Midler.  Ak  ja,  det  er  saa  under- 
ligt for  en  Moder,  naar  en  Søn  vokser  fra  hende. 

(Grædende) 

Naar  ens  eget  Barn  ikke  længer  har  Fortrolig- 
hed til  en.  — Saa  ved  Jomfru  Thorup  maaske, 
naar  Bertel  skal  rejse.  Hans  gamle  Forældre  siger 
han  ingenting  til. 

Margrethe 

Jeg  har  ikke  set  ham  i over  en  Uge. 

Mad.  Thorvaldsen 

Ja  saa  ved  jeg  ikke,  hvem  han  har  Fortrolig- 
hed til. 

Margrethe 

Men  saa  hørte  jeg  i Dag,  at  hans  Venner  har 
holdt  Afskedsgilde  for  ham  paa  Skydebanen. 

Mad.  Thorvaldsen 

Paa  den  kongelige  Skydebane? 


Ja- 


Margrethe 

Mad.  Thorvaldsen 
Ja,  han  har  jo  fine  Venner,  Drengen. 

Margrethe 

Og  i Dag  gaar  Fregatten,  han  skulde  med. 
Mad.  Thorvaldsen 

(forfærdet) 

I Dag? 

Margrethe 

Og  jeg  har  ikke  hørt  et  Ord  fra  ham. 

(græder) 


Mad.  Thorvaldsen 

Jeg  forstaar  ikke,  at  en  Søn  kan  bære  sig  saa- 
dan  ad  mod  hans  gamle  Forældre.  At  han  kan 
være  saa  utaknemlig  for  alt  der  gode,  man  har 
gjort  ham. 

Margrethe 

Hvis  han  da  ikke  har  opsat  Rejsen,  saa  forstaar 
jeg  det  slet  ikke. 

Mad.  Thorvaldsen 

Opsat  Rejsen  — aldrig!  Nej  stædig,  det  har  han 
altid  været.  Nu  har  han  altsaa  sat  sig  det  i Hove- 
det med  den  Rejse,  og  saa  skal  det  jo  ske,  om 
det  saa  skal  koste  hans  gamle  Moder  Livet.  For 
jeg  overlever  det  ikke. 

Margrethe 

(med  et  Suk) 

Han  siger  jo,  det  er  nødvendigt  for  hans  Ud- 
viklings Skyld. 

Mad.  Thorvaldsen 

Skaberi!  Han  har  jo  faaet  alle  de  Medaljer,  han 
kan.  Der  er  jo  ikke  flere  Medaljer  at  faa. 


Margrethe 

Jeg  kunde  ogsaa  forsone  mig  med  det  altsam- 
men, hvis  han  bare  — hvis  han  bare  saa  meget 
som  havde  sagt  Farvel  til  mig. 

Mad.  Thorvaldsen 

Og  nu,  da  han  lige  var  begyndt  at  faa  nogle 
Velyndere  og  tegne  Portrætter  for  fornemme  Folk. 
Og  saa  gik  han  jo  ogsaa  hans  Fader  lidt  til  Haande 
med  Skibsgalioner  og  Spejlrammer  og  kunde  tjene 
lidt  med  til  Huset.  Og  det  ene  med  det  andet. 
Men  se,  om  han  skønner  paa  det.  Og  naar  han 
saa  kommer  hjem  engang  fra  den  Rejse,  saa  har 
hans  Velyndere  glemt  ham  for  længe  siden.  Hvad 
skal  han  saa  leve  af?  Saa  staar  han  der,  og  saa 
er  han  blevet  tredive  Aar.  (Med  et  prøvende  Biik)  Hvis 
han  blev  hjemme,  kunde  han  maaske  tænke  paa 
at  gifte  sig. 

Margrethe 

Han  kan  ikke  gifte  sig,  før  han  er  blevet  til 
noget,  siger  han  altid. 

Mad.  Thorvaldsen 

Blevet  til  noget?  Hvad  bilder  den  Fusentast  sig 
ind,  han  kan  blive  til,  mer  end  han  er?  Men  han 
kunde  være  blevet  hans  Forældre  en  Støtte  paa 
deres  gamle  Dage,  hvis  han  havde  artet  sig  vel. 
Alt  laa  jo  til  rette  for  ham  nu.  — Hvor  gammel 
er  Jomfru  Thorup? 


Il 


Margrethe 

Fire  og  tyve  Aar. 

Mad.  Thorvaldsen 

Ja,  ser  vi  det.  Hun  bliver  jo  gammel  jomfru, 
inden  han  kommer  hjem  igen. 

Margrethe 

(græder) 

Mad.  Thorvaldsen 

Nej,  Jomfru  Thorup  forstaar  ikke  at  tage  ham. 
Det  skulde  være  mig,  der  var  en  ung  Pige  med 
lidt  til  Bedste.  Saa  behøvede  man  da  ikke,  som 
en  anden  en  har  maattet,  finde  sig  i,  hvad  det 
skal  være. 

Margrethe 

Jeg  skulde  vist  aldrig  være  gaaet  herop  og  sagt 
noget.  Jeg  er  bange,  Bertel  bliver  vred,  hvis  han 
fik  det  at  vide. 

Mad.  Thorvaldsen 

Det  er  heller  slet  ikke  værd,  jeg  siger  noget 
til  ham.  Men  hvis  jeg  var  Jomfru  Thorup,  saa  ved 
jeg  nok,  hvad  jeg  gjorde.  Saa  sagde  jeg  til  ham: 
Enten  saa  bliver  du  hjemme,  min  Ven,  og  holder 
Bryllup  nu  til  Efteraaret,  eller  ogsaa  saa  gifter  jeg 
mig  med  en  anden.  Er  der  ikke  en  anden,  han 
kunde  blive  jaloux  paa? 

Margrethe 

(ryster  haabløst  paa  Hovedet) 

Mad.  Thorvaldsen 

En  anden  en  har  da  ogsaa  været  ung  og  smuk 

engang  og  ved,  hvordan  de  Dele  er,  og  hvordan 
Mandfolk  kan  blive,  naar  man  endelig  vil. 

Margrethe 

Jeg  kan  ikke  saadan  noget.  Jeg  kommer  bare 
til  at  græde. 

Mad.  Thorvaldsen 

Der  hører  jeg  ham  komme.  Nu  gaar  jeg  ud  i 
Køkkenet,  og  saa  har  Jomfru  Thorup  sat  ganske 
alene  og  ventet. 

(Ud  til  højre  med  sine  Kartofler.) 

Bertel  Thorvaldsen 

(aabner  Døren  til  venstre  og  træder  ind.  Han  er  henad  de  syv  og  tyve  Aar, 
sirligt  og  fint  paaklædt  — efter  Datidens  sidste  Mode.  Han  har  et  Par  ny- 
købte Bøger  og  Stok  i venstre  Haand.  Han  studser,  ubehagelig  overrasket 
ved  Synet  af  Margrethe) 

Du  her? 

Margrethe 

(tier) 


Bertel  Thorvaldsen 

(ser  sig  om  med  Ubehag) 

Saadan  som  her  ser  ud. 

Margrethe 

(med  Graad  i Stemmen,  bebrejdende) 

Og  du  har  ikke  engang  et  venligt  Ord  til  mig? 

Bertel  Thorvaldsen 

(sørgmodig) 

Du  kunde  have  forskaanet  mig  for  det  her, 
Margrethe  — 

Margrethe 

For  hvad  for  noget? 

Bertel  Thorvaldsen 

(idet  han  lægger  Hat,  Stok  og  Bøger  fra  sig  paa  et  Bord) 

For  at  komme  op  og  se,  hvor  fattigt  og  usselt 
her  er. 

Margrethe 

Jeg  har  saamænd  slet  ikke  tænkt  paa,  hvordan 
her  ser  ud,  Bertel. 

Bertel  Thorvaldsen 

Jeg  har  altid  med  Flid  holdt  dig  udenfor  det 
her,  Grete.  I fri  Luft  — der  syntes  jeg,  vi  var 
som  to  ligestillede! 


Margrethe 

(med  Smil  gennem  Taarer) 

Og  du,  som  er  saa  fin  og  dygtig,  Bertel  — 
Bertel  Thorvaldsen 

(tager  hendes  Hænder  et  Øjeblik) 

Om  Forladelse,  Grete,  men  jeg  er  saa  saarbar 
paa  det  Punkt. 

Margrethe 

(ser  ham  op  i Øjnene,  kan  knap  faa  det  sagt) 

Bertel,  rejser  du  i Dag? 

Bertel  Thorvaldsen 

(slipper  hendes  Hænder,  gaar  fra  hende) 

Om  en  Time. 

Margrethe 

Og  du  vilde  virkelig  være  rejst  uden  at  sige 
Farvel  til  mig  — 

Bertel  Thorvaldsen 

(beskæmmet) 

Jeg  har  skrevet  et  langt  Brev  til  dig,  som  du 
skulde  have  haft  — 

Margrethe 

Hvornaar? 

Bertel  Thorvaldsen 
Naar  jeg  var  rejst. 

Margrethe 

(ser  længe  paa  ham) 

Det  er  altsaa  ude  mellem  os  — 

Bertel  Thorvaldsen 

Hvem  siger,  det  er  ude,  fordi  jeg  rejser?  Du 
kan  godt  faa  Brevet,  hvis  Du  vil  vente  med  at 
læse  det,  til  — 

(tager  det  frem  af  Inderlommen) 


Margrethe 

Tak,  det  kan  være  det  samme. 

(Pinlig  Pause) 


Bertel  Thorvaldsen 

(ider  han  stikker  Brevet  til  sig  igen) 

Jeg  synes,  det  var  nemmere  for  os  at  komme 
over  det  paa  den  Maade  — 

Margrethe 

(bittert) 

Nemmere,  ja  — du  er  svært  flink  til  alt,  hvad 
der  angaar  din  egen  Bekvemmelighed. 


Bertel  Thorvaldsen 
Det  er  vanskeligere  for  mig,  end  du  tror 

Margrethe 

Du  er  rigtig  fejg  og  egenkærlig  — det  er  det, 
du  er. 

(Pause) 

Ja,  saa  er  det  vel  bedst,  jeg  gaar  — for  ikke  at 
sinke  dig. 

Bertel  Thorvaldsen 

Nu  skal  du  høre  paa  mig,  inden  vi  skilles. 

Margrethe 

(med  Harme  og  Graad  i Stemmen) 

Hvor  jeg  har  været  dum  og  føjelig.  Og  hvor 
jeg  har  forvænt  dig  og  ødelagt  dig!  Det  har  rig- 
tig været  nemt  og  bekvemt  for  dig  i alle  disse 
Aar.  Naar  bare  du  fløjtede,  saa  kom  jeg  hop- 
pende, hvor  du  ønskede  det.  Hvor  mangen  ung 
Pige  tror  du,  du  havde  faaet  til  det  — ikke  én! 
Nej,  de  forstaar  saamænd  bedre  at  sætte  Pris 
paa  sig  selv.  Har  du  egentlig  nogen  Sinde  spildt 
det  en  Tanke,  hvad  jeg  har  maattet  udstaa  af 
Mistanke  og  Sladder,  hvad  jeg  har  maattet  finde 
paa  af  Løgne  og  Udflugter  — bare  for  at  kunne 
føje  dine  Luner  og  Ønsker.  Tidlig  og  sent,  i al 
Slags  Vejr,  i alle  Smøger  og  paa  alle  Stier  paa 
Voldene  har  jeg  skullet  komme  glad  og  dansende 
til  Stævnemøder  for  at  behage  min  høje  Herre! 
Ja,  at  man  har  gidet!  Og  hvad  har  jeg  haft  ud 
af  det?  En  skønne  Dag  er  den  høje  Herre  rejst 
væk  en  lille  Tur  paa  tre  Aar,  efterladende  en 
Skrivelse,  formodentlig  med  Besked  om,  hvor  og 
til  hvad  Klokkeslet  jeg  har  at  møde  igen  efter 
Hjemkomsten.  Nej,  nu  kan  det  være  nok!  (vn  gaa) 

Bertel  Thorvaldsen 


Grete  — 

Margrethe 

Aa,  jeg  gider  ikke  høre,  hvad  du  vil  sige. 
Havde  du  maattet  raade,  og  skulde  du  ikke  til- 
fældig rejse,  saa  tror  jeg,  vi  havde  fortsat  det 
idiotiske  Forhold  hele  Livet  igennem.  Det  var 
saamænd  godt,  jeg  fik  Øjnene  op,  inden  det  var 
for  sent.  Er  du  en  Mand?  Ja,  det  siger  jeg.  Man 
skulde  ikke  tro,  du  havde  nogen  Anelse  om, 
hvordan  Mænd  bærer  sig  ad,  naar  de  er  for- 
elskede i en  Pige.  De  forlover  sig  med  hende, 
de  viser  sig  offentlig  med  hende,  de  udsætter 
hende  ikke  for  tvetydig  Sladder.  De  gifter  sig 
med  hende,  stifter  Hjem  og  Familie,  de  er  ær- 
gerrige for  hendes  Skyld  efter  borgerlig  Anseelse, 
efter  Magt  og  Velstand,  saa  hun  ikke  behøver  at 
føle  sig  ringere  end  sine  andre  gifte  Veninder. 
Saadan  bærer  Mænd  sig  ad.  Og  naar  jeg  saa 
tænker  paa,  hvad  du  har  budt  mig! 

Bertel  Thorvaldsen 

(sagtmodig) 

Er  Kærlighed  da  en  ringe  Ting? 

Margrethe 

Aa  ja  — jeg  synes  ikke,  den  er  saa  meget 
værd,  naar  den  er  saadan  rent  hensigtsløs. 

Bertel  Thorvaldsen 

(efter  en  lille  Pause) 

Det  har  ikke  været  saa  nemt  for  mig  heller, 
som  du  bilder  dig  ind.  Tror  du  ikke,  jeg  selv 
har  lidt  under  alt  det,  du  bebrejder  mig?  Mange 
Gange,  maa  du  tro,  har  jeg  sagt  mig  selv  det 
samme  — mange  Gange.  De  andre,  dem  du  kal- 
der Mænd  — de  har  haft  det  adskilligt  nemmere 

end  jeg.  Det  er  jo  ingen  Sag  at  tage  en  ung  Pige 
med  hjem,  naar  man  ikke  behøver  at  skamme 
sig  over  det  Hjem,  man  fører  hende  ind  i. — Jeg 
har  ikke  kunnet  faa  mig  til  det,  Margrethe.  Jeg 
har  skubbet  det  ud  og  skubbet  det  ud. 

Margrethe 

Engang  maatte  jeg  jo  komme  til  at  se  det 
alligevel. 

Bertel  Thorvaldsen 

Jeg  ved  godt,  jeg  er  svag  til  at  tage  Beslutnin- 
ger og  faa  noget  overstaaet,  jeg  ved  godt,  jeg  kan 
ikke  faa  mig  til  det.  Nej,  dem  du  kalder  Mænd, 
de  kommer  billigere  til  det,  end  du  tror.  Hvad 
gør  de  andet  end  at  sætte  sig  det  nærmeste  Maal, 
de  kan  øjne,  gifte  sig,  sætte  Børn  i Verden  og 
falde  til  Ro.  Det  er  ingen  Heksekunst.  En  Kunst- 
ner kan  nu  engang  ikke  saadan  løbe  til  det 

Margrethe 

Forlove  sig  kunde  han  vel  nok  mande  sig  op 
til. 

Bertel  Thorvaldsen 

Der  har  vi  det  netop!  Forlove  sig  — hvad 
vil  det  sige  andet  end  at  lade  fremmede  Menne- 
sker bestemme  over  sit  Liv.  I det  Øjeblik,  jeg 
havde  forlovet  mig  med  dig  paa  almindelig  bor- 
gerlig Vis,  saa  havde  din  Slægt,  som  de  brave  og 
dydige  Borgere  i Staten  de  er,  uvægerlig  tvunget 
mig  ind  paa,  hvad  de  vilde  kalde  en  nyttig  Leve- 
vej. Jeg  havde  ladet  mig  tvinge,  det  ved  jeg  — 
men  saa  havde  jeg  ogsaa  været  færdig  med  min 
Kunst. 


Det  gyldne  Skind 

Margrethe 

Havde  du  forlovet  dig  i Gaar  og  var  rejst  i 
Dag,  kære  Bertel,  saa  kan  jeg  ikke  indse,  de 
kunde  have  generet  dig  videre  de  første  Aar. 
(Grædende)  Og  havde  du  holdt  en  Smule  af  mig,  saa 
havde  du  gjort  det  og  bragt  mig  ud  af  en  falsk 
Stilling. 

Bertel  Thorvaldsen 

(med  stor  Overvindelse) 

Margrethe,  nu  vil  jeg  sige  dig  noget,  som  jeg 
aldrig  har  betroet  noget  Menneske.  — Du  aner 
ikke,  hvad  for  Forhold  jeg  har  levet  under  her 

i mit  Barndomshjem.  (Med  Skælven  i Stemmen)  Har  du 

nogen  Sinde  set  min  Fader? 

Margrethe 
Ikke  det  jeg  ved  af. 

Bertel  Thorvaldsen 
Min  Fader  er  fordrukken. 

(Han  sætter  sig  og  ser  haabløst  frem  for  sig.  Margrethe  hen  til  ham  og 
lægger  medlidende  Haanden  paa  hans  Hoved) 

Margrethe 

Stakkels  Bertel. 

Bertel  Thorvaldsen 

Den  Smule,  han  selv  fortjener,  drikker  han  op, 
og  det  er  mig,  der  bogstavelig  talt  i de  sidste  ti 
Aar  har  holdt  dette  sølle  Hjem  oppe.  Nu  ved 
du  det ...  Du  forstaar  ikke,  Grethe,  hvordan  det 
føles  — saadan  her  inde  — at  skulle  skamme  sig 
over  sin  egen  Fader.  Du  skulde  bare  engang  have 
hørt  Gadedrengene  pibe  efter  ham,  naar  han 
kommer  fuld  hjem  . . . 

Margrethe 

Jeg  har  saa  ondt  af  dig. 

Bertel  Thorvaldsen 

Ser  du,  Grethe,  havde  jeg  nu  forlovet  mig 
aabenlyst  med  dig,  inden  jeg  rejste,  saa  ved  jeg 
aldeles  vist,  at  min  Fader  vilde  have  misbrugt 
det  Forhold,  han  kom  i til  din  Familie.  Han  vilde 
have  rendt  jer  paa  Dørene  tidlig  og  sent,  han 
vilde  have  slaaet  din  Familie  for  Penge,  gjort 
Skandale  og  brugt  Mund.  Det  vilde  ikke  have 
været  til  at  holde  ud  for  dig,  og  jeg  vilde  have 
skammet  mig  ihjel  ved  Tanken. 

Margrethe 

Hvor  du  har  haft  det  ondt,  Bertel. 

Bertel  Thorvaldsen 

Men  saa  forstaar  du  ogsaa,  at  jeg  maa  ud  og 
rejse,  at  jeg  maa  herfra,  koste  hvad  det  vil.  Her 
gaar  jeg  Aar  efter  Aar  og  maa  skære  Skibsgalio- 
ner, lave  Spejlrammer,  give  Tegnetimer  og  ridse 
Portrætter  — mine  bedste  Aar  gaar  jeg  og  drys- 
ser bort  til  ingen  Verdens  Nytte.  Jeg  kan  dog 
ikke  ofre  hele  min  Fremtid  for  det!  (Tager  Brevet  fra 

før  frem  igen,  river  det  i smaa  Stumper  og  kaster  det  i Kakkelovnen)  Nu 

ved  du,  hvad  der  stod  i Brevet. 

Margrethe 

Det  er  saa  trist  og  haabløst  altsammen,  synes 

jeg- 

Bertel  Thorvaldsen 

Ja,  Grete,  du  har  meget  at  bebrejde  mig,  jeg 
ved  det.  Saadan  som  jeg  var  stillet,  burde  jeg  jo 

aldrig  have  stjaalet  disse  Ungdomsaar  fra  dig.  Du 
havde  været  bedre  tjent  med  enhver  anden.  Saa- 
dan  en  løs  Fugl  som  jeg,  jeg  burde  have  holdt 
mig  til  andre  løse  Fugle. 

(Efter  en  lille  Pause) 

Jeg  ved  ikke  bedre  end  at  give  dig  din  Frihed 
igen.  Jeg  kan  jo  ikke  forlange,  du  skal  sidde  og 
vente  paa  mig  tre  Aar  til  eller  mere.  Og  hvem 
ved,  om  jeg  er  videre,  naar  de  Aar  er  gaaet. 

Margrethe 

(bedrøvet) 

Jeg  ved  ikke,  hvad  jeg  skal  svare,  Bertel.  Jeg 
ved  det  ikke. 

(Pause) 

Naar  gaar  Fregatten,  du  skal  med? 

Bertel  Thorvaldsen 

Klokken  5 gaar  jeg  om  Bord. 

Margrethe 

Farvel,  Bertel. 

Bertel  Thorvaldsen 

(næsten  tonløst) 

Farvel. 

(Margrethe  gaar  fortvivlet  bort  uden  at  have  rakt  ham  Haanden.  Han  sidder 
tankefuld  tilbage) 

Mad.  Thorvaldsen 

(ind  fra  højre) 

Du  fik  vel  talt  med  den  lille  Jomfru  Thorup? 


Ja. 


Bertel  Thorvaldsen 

Mad.  Thorvaldsen 
Det  var  en  yndig  ung  Pige  at  se  paa. 

Bertel  Thorvaldsen 

(uinteresseret) 

Synes  I? 

Mad.  Thorvaldsen 

Saa  ligefrem  og  saa  fin.  Der  er  nok  Skillinger. 

Bertel  Thorvaldsen 
Det  er  der  vel. 

(Pause) 

Mad.  Thorvaldsen 

Der  har  været  en  fin  Dame  før  i Dag  og  villet 
tale  med  dig. 

Bertel  Thorvaldsen 
Hvem  var  det? 

Mad.  Thorvaldsen 

Det  var  en,  der  bestilte  Portrætter  hos  dig. 
Fru  Wulff,  Deputeret  for  — Commercekollegiet 
tror  jeg,  hun  sagde. 

Bertel  Thorvaldsen 
I sagde  vel,  jeg  skulde  — 

Mad.  Thorvaldsen 

Ja,  det  maatte  du  opsætte,  sagde  hun,  for  de 
skulde  have  Sølvbryllup. 

Bertel  Thorvaldsen 

Saa  spurgte  I hende  vel,  om  hun  var  fra  For- 
standen? 

Mad.  Thorvaldsen 

Som  du  snakker,  Dreng.  En  saa  fornem  Dame. 
Ved  Du,  hvem  der  håvde  vist  hende  herop — for 
hun  vilde  egentlig  være  gaaet  til  Professor  Juel? 

Bertel  Thorvaldsen 

Jeg  er  ligeglad. 

Mad.  Thorvaldsen 

Hun  var  vist  op  af  Statsministeren,  Grev  von 
Bernstorlf. 

Bertel  Thorvaldsen 

Af  Statsministeren?  Det  er  vist  en  Misfor- 
staaelse. 

Mad.  Thorvaldsen 

Din  fornemste  Velynder  — det  var  nok  godt, 
jeg  tog  pænt  imod  hende. 

Bertel  Thorvaldsen 

leg  vil  blæse  hende  et  Stykke.  — Hvad  sagde 
I til  hende? 


Mad.  Thorvaldsen 

Jeg  takkede  for  den  store  Ære  og  sagde,  om 
du  kom  af  Sted  de  Par  Dage  senere,  gjorde  na- 
turligvis ikke  noget,  naar  hun  ønskede  det. 

Bertel  Thorvaldsen 

Saa  kommer  I til  at  sige  om  igen,  lille  Moder 
for  Fregatten  venter  ikke. 

Mad.  Thorvaldsen 


Fregatten?! 

Bertel  Thorvaldsen 

(rejser  sig  med  et  Sæt) 

Ja.  Den  letter  i Aften  eller  i Morgen  tidlig. 

Mad.  Thorvaldsen 

(forfærdet) 

Bertel  — du  gør  det  ikke! 

Bertel  Thorvaldsen 

Mit  Tøj  er  om  Bord. 

Mad.  Thorvaldsen 

Hvad  siger  du? 

Bertel  Thorvaldsen 

Mit  Tøj  er  bragt  om  Bord,  siger  jeg. 

Mad.  Thorvaldsen 

Om  jeg  saa  selv  skal  hente  det  igen  — du 
faar  ikke  Lov!  Du  vil  altsaa  se  mig  dø,  inden 

du  rejser.  (Sætter  sig  besvimefærdig) 

Det  er  her,  lige  under  Hjertet  — jeg  kan  ikke 
faa  Luft,  naar  det  kommer.  Sejle  dertil,  det  troede 
jeg  dog,  vi  havde  forbudt  dig.  Du  er  en  smuk 
Søn,  Bertel.  Du  skulde  maaske  heller  ikke  have 
sagt  Farvel  til  os.  Nej,  min  Dreng,  endnu  er  vi 
da  dine  Forældre. 

Bertel  Thorvaldsen 

Ja,  men  I synes  engang  imellem  at  glemme,  at 
jeg  snart  er  syv  og  tyve  Aar. 

Mad.  Thorvaldsen 

(ydmygt  grædende) 

Bertel,  Bertel,  du  kan  da  ikke  nænne  at  gøre 
din  gamle  Moder  den  Sorg.  Ond  er  du  jo  da 

ikke,  selv  om  du  er  ganske  forstokket.  Rejs  over 
Land  i Guds  Navn,  jeg  beder  dig,  jeg  bønfalder 
dig  — bare  ikke  paa  et  raaddent  Skib. 

Bertel  Thorvaldsen 

En  kongelig  dansk  Fregat,  Moder!  I skulde 
skønne  lidt  paa  Æren.  Grev  von  Bernstorff,  Stats- 
ministeren, har  personlig  udvirket  Tilladelsen  for 
mig. 

Mad.  Thorvaldsen 
Skal  han  selv  med? 

Bertel  Thorvaldsen 
Det  tror  jeg  ikke. 

Mad.  Thorvaldsen 

Nej,  han  skal  nok  hytte  sig.  Det  er  nemt  nok 
for  ham  at  sende  andre  Folks  Børn  paa  Søen. 

Bertel  Thorvaldsen 

(med  et  rørt  Smil) 

Jeg  synes  meget  hellere.  Moder,  vi  skulde  være 
rare  véd  hinanden  den  sidste  Dag,  jeg  er  hjemme. 

Mad.  Thorvaldsen 

Jeg  tilgiver  dig  det  aldrig.  Og  jeg  vil  indstæn- 
dig raade  dig  til  at  hente  dit  Tøj  tilbage,  inden 
Fader  kommer  hjem.  Han  vil  blive  saa  vred, 
naar  han  hører,  hvordan  du  har  baaret  dig  ad 
bag  hans  Ryg,  saa  er  jeg  bange  for,  han  skal 
lægge  Haand  paa  dig.  Du  ved,  hvor  hidsig  han 
er,  naar  han  begynder.  Endnu  i Morges,  da  han 
gik,  sagde  han,  jeg  skulde  passe  paa,  du  ikke  gik 
og  drev,  men  fik  gjort  noget  ordentligt  ved  Gali- 
onen til  Kiel,  som  det  haster  med. 

Bertel  Thorvaldsen 

(bittert) 

Saa  skulde  han  selv  have  taget  Tiden  bedre  i 
Agt. 

Mad.  Thorvaldsen 

Bertel ! 

Bertel  Thorvaldsen 

Jeg  snitter  ikke  Galioner  mer. 

Mad.  Thorvaldsen 

Bertel,  Bertel,  hvordan  er  det  dog,  du  er  ble- 
vet! Sætte  sig  op  imod  sin  egen  Fader!  Det  vil 
gaa  dig  skrækkeligt  her  i Livet.  Det  var  bedre, 
om  du  aldrig  havde  været  født. 

Bertel  Thorvaldsen 

Det  synes  jeg  ogsaa  selv  til  Tider.  I har  i alt 
Fald  ikke  gjort  Livet  lettere  for  mig. 

Mad.  Thorvaldsen 

Du  vil  tænke  anderledes,  naar  du  ikke  har  os 
mere.  Jeg  overlever  ikke  dette  her. 

(Det  banker  paa  Døren  til  venstre.  Hun  skynder  sig  ud  til  højre.) 

Bertel  Thorvaldsen 

Kom  ind! 

Ulstrup 

(ind  fra  venstre.  Han  er  nogle  Aar  ældre  end  Thorvaldsen.  Hans  Paaklæd- 
ning  er  jævnere,  hans  Væsen  lidt  kantet,  men  trohjertigt.  Han  staar  stille 
lidt  inden  for  Døren  og  siger  højtideligt,  men  bevæget) 

Vær  hilset,  du  Lykkens  Pamfilius! 

Bertel  Thorvaldsen 

(med  et  Nik) 

God  Dag,  Ulstrup. 

Ulstrup 

Lad  mig  skue  dig  endnu  engang,  inden  Fædre- 
landet mister  dig  for  lange  Tider!  Saadan  ser 
altsaa  den  Mand  ud,  der  staar  ved  sine  Ønskers 
Maal  og  drager  ud  imod  Fremtidens  forjættede 
Land! 

Bertel  Thorvaldsen 

Du  kan  købe  mig  for  to  Skilling. 

Ulstrup 

(nærmere,  trykker  hans  Haand) 

Naa  gamle,  op  med  Humøret!  Jeg  havde  ven- 
tet at  se  dig  danse  Menuet  til  din  egen  Fløjte. — 
Hør,  er  dit  Tøj  om  Bord? 

Bertel  Thorvaldsen 

Ja- 

Ulstrup 

Jeg  sinker  dig  altsaa  ikke  med  mit  Vrøvl? 

Bertel  Thorvaldsen 

Jeg  forsømmer  ikke  noget. 

Ulstrup 

(lægger  Hat  og  Stok  fra  sig) 

Du  maa  tro,  Bertel,  det  er  saa  underligt  for 
mig  i Dag.  Da  vi  gik  sammen  paa  Akademiet, 
saa  drømte  jeg  jo  ogsaa  om,  at  jeg  engang  skulde 
opleve  den  Hædersdag  at  faa  Medaljen  og  kom- 
me til  Rom  og  sidde  blandt  Kunstnere  paa  Café 
Greco  i Via  Condotti!  Ak  ja.  Her  skal  du  se, 

Bertel,  (tager  frem  af  Lommen)  her  er  et  godt  Kort 
over  Rom.  Gud  ved,  hvor  mange  Aftener  jeg 
har  siddet  bøjet  over  det  og  fundet  Vej  i 

den  evige  Stad,  alle  de  Steder,  jeg  skulde  gaa. 
Se  her,  her  er  Spanske  Plads,  her  er  Via  Con- 
dotti,  og  her  — her,  hvor  jeg  har  sat  et  rødt 
Mærke  — her  ligger  Greco.  Tag  det,  Bertel, 
behold  det  til  Minde  om  mig.  Jeg  faar  jo  aldrig 
Brug  for  det  selv  . . . 

Bertel  Thorvaldsen 

Tak,  gamle  Ven,  jeg  skal  tænke  paa  dig,  naar 
jeg  bruger  det. 

Ulstrup 

Ak  ja,  Bertel,  jeg  misunder  dig,  ved  Gud,  jeg 
misunder  dig!  Det  er  nu  ikke  saa  nemt  endda  at 
ende  som  Guldsmed  i Landemærket,  naar  man 
drømte  om  at  blive  Fidias  eller  Praxiteles.  Men 
hvad  kan  det  nytte,  naar  man  ikke  har  Geniet 
som  du. 

Bertel  Thorvaldsen 

Hvad  kan  jeg?  Jeg  synes  aldrig,  jeg  har  Ler 
mellem  Fingrene. 

Ulstrup 

Du  — du  kan  alt,  hvad  du  vil.  Jeg  ved  ikke, 
hvordan  Fanden  det  er  med  dine  Fingre.  Lad 
mig  se  dem  endnu  engang. 

(Griber  hans  Haand) 

Gud  straffe  mig,  om  jeg  kan  se  Forskel  paa 
dem  og  mine  egne  Grabber.  Hvor  jeg  misunder 
dig!  Alt  det,  du  skal  ud  til  nu!  Rom  og  den  gyldne 
Frihed,  Sydens  Druer  og  Sydens  Piger!  Men  du 
er  et  rart  Menneske,  Bertel,  en  Mekankolikus  i 
det  ydre,  men  en  stor  Gavtyv  paa  Bunden.  Tag 
bare  for  dig  af  Retterne  dernede  — der  er  ingen, 
der  ser  det! 

Bertel  Thorvaldsen 

(med  et  Suk) 

Afskeden  er  ikke  saa  let,  som  du  tror.  Det  er 
slet  ikke  den  glade  Dag,  man  havde  tænkt  sig. 

Ulstrup 

Sikke  noget  Vrøvl!  Rask  Dreng!  Hør,  kan  du 
huske,  da  vi  læste  Mytologi  sammen  med  Felt- 
mann  og  Winge? 

Bertel  Thorvaldsen 

Jeg  kunde  aldrig  lære  noget  af  det. 

Ulstrup 

Ikke  meget  nej.  Kan  du  huske,  da  vi  læste  om 
Argonautertoget? 

Bertel  Thorvaldsen 

Jason? 

Ulstrup 

Jason  med  det  gyldne  Skind!  Kan  du  huske, 
vi  svor? 

Bertel  Thorvaldsen 

Jeg  husker,  du  sprang  pludselig  op  — 

Ulstrup 

Ja,  det  har  jeg  altid  været  flink  til.  Kan  du 
huske,  vi  svor,  at  naar  vi  engang  blev  færdige 
med  Akademiet,  saa  skulde  vi  ligesom  Jason 
drage  ud  i Verden  og  erobre  det  gyldne  SWnd? 
Kan  du  huske? 

Bertel  Thorvaldsen 

Vi  var  saa  unge  dengang. 

Ulstrup 

Ja,  men  nu  skal  du  jo  til  det.  Du,  jeg  havde 
haft  saadan  Lyst  til  forleden  Aften  til  Gildet  at 
skrive  det  alt  sammen  i en  dejlig  Vise,  men  jeg 
kunde  ikke.  Det  skulde  have  været  saadan  nogle 
festlige  Vers  om  dig,  der  nu  skulde  ud  og  erobre 
Verden  — men  hvad  kan  det  nytte,  jeg  har 
Ideerne,  naar  jeg  ikke  kan  udføre  dem? 

Bertel  Thorvaldsen 

Du  har  altid  haft  gode  Ideer,  Ulstrup,  ogsaa 
til  det  plastiske. 

Ulstrup 

Ja,  men  hvad  kan  det  nytte  med  de  her  ti 
Tommelfingre?  Bertel,  jeg  misunder  dig  — men 
af  et  godt  Hjerte.  Maaske  ikke  saa  meget  for 
min  egen  Skyld,  men  jeg  kunde  have  undt  mine 
Forældre  den  Glæde  paa  deres  gamle  Dage. 

Bertel  Thorvaldsen 

Dine  Forældre? 


Ulstrup 

J3-  Jeg  gik  jo  der  i alle  de  Aar  og  snakkede 
op  for  dem  om  alt  det,  jeg  skulde  blive  til,  og 
bildte  dem  ind,  de  havde  faaet  en  Allerhelvedes- 
karl  til  Søn  — og  saa  faldt  det  jo  lidt  smaat  ud. 
Saadan  i al  Tarvelighed. 

Bertel  Thorvaldsen 

Gud  ved,  om  du  skal  være  videre  ked  af  det? 
Jeg  tror  ikke.  Forældres  Interesse  for  deres 
Børn  strækker  sig  langt  ud  over  deres  egen  Be- 
kvemmelighed og  Magtsyge. 

Ulstrup 

Du  siger  det  saa  bittert.  Hør  Bertel,  lad  mig 
se  rigtig  paa  dig.  Der  er  noget  i Vejen  — noget 
alvorligt  i Vejen. 

Bertel  Thorvaldsen 

(undvigende) 

Var  det  Ganymedes,  han  hed  — ham  i Myto- 
logien? 

Ulstrup 

Ganymedes,  ja  — ham  men  Ørnen,  huit! 

(Bevægelse  op  i Luften) 

Bertel  Thorvaldsen 

Jeg  vilde  ønske,  der  kom  saadan  en  Ørn  ned 
fra  Himmelen  og  fløj  bort  med  mig  i dette  Øje- 
blik. 

Ulstrup 

Naa  saadan.  Er  det  nu  igen  det  Vrøvl  med 
dine  gamle  derinde  om  Rejsen.  Nu  troede  jeg 
dog.  Tøjet  var  om  Bord  og  alt  i Orden. 

Bertel  Thorvaldsen 

De  har  ikke  vidst  noget  rigtigt  om  det  før  i 
Dag.  For  at  undgaa  det  evindelige  Kævl  og  ikke 
lade  mig  overtale  til  Opsættelse  igen,  saa  har  jeg 
besørget  alle  Forberedelser  i Stilhed,  og  nu  ligger 
der  jo  et  Hus. 

Ulstrup 

Hvorfor  Fanden  er  du  heller  aldrig  flyttet 
hjemmefra.  Menneske? 

Bertel  Thorvaldsen 

Det  er  saa  vanskeligt  saadan  noget.  De  vilde 
have  taget  det,  som  om  jeg  skammede  mig  ved 
dem. 

Ulstrup 

Hør,  Bertel,  en  Søn  som  du  med  alle  Akade- 
miets Medaljer  og  det  store  Stipendium  til  Rom 
paa  400  Rdl.  om  Aaret  og  Admiralitetets  Tilladelse 
til  at  benytte  en  kongelig  dansk  Fregat  — var  det 
for  meget,  om  dine  gamle  stak  Snuden  lige  i Vej- 
ret af  Vigtighed  og  gjorde  et  ordentligt  Gilde  i 
Anledning  af  Afrejsen! 

Bertel  Thorvaldsen 

Jeg  ved  ikke,  Ulstrup,  men  nu  jeg  staar  foran 
det,  føler  jeg  mig  som  det  værste  Umenneske. 
Min  Vej  gaar  over  knuste  Hjerter,  jeg  volder  en 
Moders  Død  og  er  Skyld  i,  at  en  Fader  ender 
paa  Fattiggaarden.  Nu  ved  du  det. 

Ulstrup 

Naa,  det  er  den  Melodi,  det  gaar  paa.  — Hør 
nu,  Bertel,  jeg  kender  dig  — det  ender  min  Sa- 
lighed med,  at  du  ikke  kommer  af  Sted.  Jeg  bøjer 
mig  for  dine  Greb  i Leret,  Gudbevares,  men  dit 
Tag  i Livet  .... 

(Peger  paa  Døren  tilhøjre) 

Er  de  derinde  — aa,  lad  mig  snakke  et  Ord 
med  dem! 

Bertel  Thorvaldsen 

(holder  ham  tilbage) 

De  vil  ikke  forstaa  dig.  Du  kunde  lige  saa  gerne 
tale  Græsk  til  dem! 


Ulstrup 

Det  er  heller  ikke  værd  at  spilde  mange  Ord 
i den  Sag.  Nu  skal  jeg  sige  dig  noget  — nej,  det 
er  ikke  værd.  Jeg  faar  en  Idé! 


32 


Bertel  Thorvaldsen 

(med  et  svagt  Smil) 

Du  har  aldrig  haft  Mangel  paa  Ideer,  Ulstrup. 


Ulstrup 

Jeg  skal  bare  ikke  selv  udføre  dem,  saa  er  de 
gode  nok.  (Triumferende)  Ganymedos ! 

Bertel  Thorvaldsen 
Gud  velsigne  dit  gode  Humør. 


Ulstrup 

Ganymedes  siger  jeg!  Jeg  er  selv  for  lille,  saa- 
dan  i Vingefanget  — det  ved  jeg  godt  — men  jeg 
kender  en  vældig  gammel  Ørn.  Adjø  saa  længe! 

(Hurtig  ud  til  venstre.  Thorvaldsen  ryster  paa  Hovedet,  tager  sin  Fløjte 
frem  og  fremlokker  nogle  melankolske  Toner) 


Mad.  Thorvaldsen 

(stikker  Hovedet  ind  fra  højre,  før  hun  kommer  frem) 

Var  det  Ulstrup? 

Bertel  Thorvaldsen 

Ja. 

Mad.  Thorvaldsen 

Jeg  tænkte  det  nok.  Han  er  altid  saa  støjende. 

(Lille  Pause,  i hvilken  hun  i Smug  søger  at  tyde  Sønnens  Ansigtsudtryk) 

Jeg  har  købt  en  Smule  Torskehaler,  til  Fader 
kommer  hjem.  Vil  du  have  dem  stegte  eller  kogte, 
Bertel? 

Bertel  Thorvaldsen 
Jeg  skal  ikke  have  noget. 

(Fløjter  videre) 

Mad.  Thorvaldsen 

Jeg  forsikrer  dig,  Bertel,  mine  Ben  ryster  under 
mig,  naar  jeg  tænker  paa,  at  din  Fader  skulde  faa 
at  vide,  hvad  du  har  gjort.  Han  taaler  ingen  Sinds- 
bevægelse mer.  Han  er  snart  en  gammel  Mand. 

(Da  hun  i det  samme  hører  Faderen  komme  op  ad  Trappen,  tripper  hun  for- 
tvivlet og  rokkende  rundt  som  en,  der  har  Tandpine) 

Gamle  Thorvaldsen 

(ind  fra  venstre.  Han  er  en  syv  og  halvtredsindstyveaarig  Mand,  høj,  mager 
og  af  et  noget  forsumpet  Ydre.  Lang  blaa  Frakke.  Det  er  tydeligt  at  se,  at 
han  allerede  ude  paa  Trappen  har  paataget  sig  en  højtidelig  Mine,  fyldt  af 
Husfadermyndighed  og  tilbagetrængt  Harme.  Han  nyder  et  Øjeblik  den  for- 
legne Stemning  i Stuen  og  maaler  Sønnen  med  Øjnene.  Der  er  endnu  lidt 
islandsk  Betoning  tilbage  fra  hans  Barndomssprog) 

Sagde  jeg  ikke  nok,  det  var  en  Fejltagelse,  en 
latterlig  Fejltagelse! 

(Til  Moderen) 

Ved  du,  hvad  de  vilde  bilde  mig  ind  paa  Plad- 
sen i Dag?  At  de  havde  set  Henriksens  Kristian 
køre  en  Trækvogn  med  Kofferter  til  Toldboden  i 
Morges,  og  at  det  var  Bertels  Kofferter.  Men  jeg 
sagde  bare:  Kan  I ikke  finde  paa  en  bedre  Vittig- 
hed, saa  skulde  I hellere  lade  være.  Men  tror  du, 
de  vilde  holde  op  med  deres  infame  Sludder? 

Mad.  Thorvaldsen 

(giver  sig  til  at  græde) 

Gamle  Thorvaldsen 

Hvad  skal  det  Flæberi  betyde? 

(Ser  fra  den  ene  til  den  anden) 

Hvad  er  her  paa  Færde? 

(Hidsig) 

Hvad  er  her  paa  Færde,  siger  jeg? 

Bertel  Thorvaldsen 

Det  var  mine  Kofferter,  at  I ved  det. 

Det  gyldne  Skind 

Gamle  Thorvaldsen 

(lige  hen  foran  ham) 

Er  du  gal,  Dreng? 

Bertel  Thorvaldsen 

(retirerer  lidt) 

Jeg  tillader  mig  at  rejse,  naar  det  behager  mig. 

Gamle  Thorvaldsen 

Maa  jeg  spørge,  trodser  du  din  Fader? 

Mad.  Thorvaldsen 

(vil  lægge  sig  imellem) 

Gotskalk!  Du  ved,  du  taaler  det  ikke! 

Gamle  Thorvaldsen 

Hold  op  med  det  Flæberi  — eller  ud  i Køk- 
kenet med  dig! 

(Tilbage  til  Sønnen) 

Turde  jeg  bede  Monsieur  kaste  sine  fornemme 
Øjne  rundt  i Stuen  et  Øjeblik.  Hvis  jeg  ikke  ser 
fejl,  staar  her  adskillige  ufuldendte  Arbejder  og 
venter  paa  ham  — baade  Spejlrammer  og  Galions- 
figurer. Monsieur  maa  have  glemt  det  i sin  Di- 
straktion, da  han  sendte  Henriksens  Kristian  af 
Sted.  Man  render  nemlig  ikke  saadan  mir  nichts 
dir  nichts  fra  sin  Plads,  naar  man  er  Gesell  og 
arbejder  for  en  anden.  Der  er  noget,  der  hedder 
Lavsbestemmelser.  Værsaaartig,  Monsieur,  læg  han 
kun  sit  fine  Tøj  og  tag  fat,  saa  skal  jeg  besørge 
det  øvrige  fornødne  gennem  Henriksens  Kristian. 

(Gaar  fløjtende  op  og  ned  og  nyder  sin  Afgørelse  af  Sagen) 

Apropos,  Mutter,  er  Taflet  dækket? 

('Flot  Haandbevægelse  ud  imod  Køkkenet) 

Gudbevares,  naar  Herren  engang  bliver  Pro- 

fessor  og  kan  brødføde  dig  selv  og  dine  gamle 
Forældre,  saa  skal  jeg  tage  min  Hat  af  for  dig. 
Indtil  da  er  det  mig,  der  fører  Ordet.  Og  dermed 
er  den  Sag  færdig  fra  Cancelliet! 

(Mad.  Thorvaldsen  gør  fortvivlet  Tegn  til  Sønnen,  der  vil  fare  op,  at  han 
ikke  maa  opirre  Faderen  yderligere) 

Bertel  Thorvaldsen 

(bevæget) 

Det  er  altsaa  den  Velsignelse,  jeg  faar,  inden 
jeg  rejser? 

Gamle  Thorvaldsen 
Jeg  synes.  Monsieur  sagde  rejser  — 

Bertel  Thorvaldsen 

(bestemt) 

Ja  — rejser! 

Gamle  Thorvaldsen 

(ude  af  sig  selv) 

Min  Forbandelse  skulde  du  faa,  hvis  jeg  gad 
spilde  den  paa  dig!  En  Søn,  der  forlader  en  døende 
Moder  — 

Mad.  Thorvaldsen 

Gotskalk! 

Gamle  Thorvaldsen 

(til  Moderen) 

Stille  — dine  Dage  er  talte! 

(Fortsætter) 

— og  en  skrantende  Fader  paa  Fattigdommens 
Rand  for  skide  400  Rdl.  til  at  smide  bort  i et 
fremmed  Land  — der  er  ikke  engang  Straf  for 
det  i Bibelen,  det  Tilfælde  er  ikke  engang  for- 
udset. 

Mad.  Thorvaldsen 

Gotskalk! 

Gamle  Thorvaldsen 

(siaar  i Bordet) 

Stille,  naar  jeg  udvikler  noget!  Hvis  er  Skylden 
andres  end  din?  Har  du  nogen  Sinde  bestilt  andet 
end  holde  med  den  vanartede  Slyngel?  Ligesom 
han  var  begyndt,  takket  være  min  Opdragelse,  at 
komme  i bedre  Huse  og  faa  lidt  at  gøre  paa  egen 
Haand  og  kunne  begynde  at  betale  lidt  af  paa, 
hvad  han  skylder  os  — 

Bertel  Thorvaldsen 

Jeg  troede  ellers,  jeg  havde  ernæret  mig  selv, 
fra  jeg  var  fjorten  Aar. 

Gamle  Thorvaldsen 

Stille,  siger  jeg!  Stille,  naar  jeg  udvikler!  Hvad 
maa  hans  fornemme  Velyndere  tro  om  ham,  hvis 
han  — men  jeg  ved  saa  inderlig  vel,  hvem  der 
staar  bag  det  hele.  Det  er  ingen  anden  end  den 
lange  Abekat,  den  Professorsnude  og  Justitsraad 
Abildgaard,  den  Vigtigper  — pøj! 

Bertel  Thorvaldsen 

Han  er  den  eneste,  der  nogen  Sinde  har  gjort 
noget  for  mig  — 

Gamle  Thorvaldsen 

Stille,  siger  jeg!  Men  lad  ham  komme,  lad  ham 
komme  — 

(Det  banker  paa  Døren  til  venstre.  Gamle  Thorvaldsen  rømmer  sig  noget 
spagfærdigt,  men  stiller  sig  i Modtagerposition.  Mad.  Thorvaldsen  lukker  op 
for  Hofbogtrykker  Thorup,  en  pertentlig  og  sirlig  ældre  Herre) 

Thorup 

Jeg  er  Bogtrykker  Thorup  — kongelig  Hof- 
bogtrykker. 

Gamle  Thorvaldsen 
Stor  Ære.  Mutter,  et  Par  Stole. 

(Hun  sætter  Stole  frem) 


Thorup 

Det  glæder  mig  at  træffe  Familien  samlet  — (tii 
Bertel)  God  Dag,  UHge  Ven!  — det  er  nemlig  et 
noget  delikat  Anliggende,  der  bringer  mig  op  til 
Dem  — (til  Moderen)  Madam  Thorvaldsen,  kan  jeg 
tænke  — stor  Fornøjelse!  — men  et  Anliggende, 
som  jeg  haaber  skal  blive  ordnet  til  alles  Tilfreds- 
hed, inden  jeg  gaar  herfra.  Med  Tilladelse  (sætter  sig) 
Sagen  er  altsaa  den,  jeg  har  nemlig  en  ung  Datter. 
Hun  er  mit  eneste  Barn.  Min  salig  Hustru,  som 
døde  tidlig  — jeg  er  nemlig  Enkemand  — efter- 
lod mig  desværre  ikke  flere  Panter  paa  vor  saa 
tidlig  afbrudte  jordiske  Forbindelse.  Jeg  har  tugtet 
og  opdraget  dette  vort  Barn,  saa  godt  jeg  har  for- 
maaet,  efter  vor  oplyste  Tids  Principper,  men  en 
Moders  aarvaagne  Øje  lader  sig  jo  vanskeligt  er- 
statte, hvilket  vil  forklare  det  følgende.  Min  Mar- 
grethe kommer  nemlig  hjem  for  lidt  siden.  Jeg 
ser,  der  er  noget  i Vejen,  gaar  hende  paa  Klingen, 
men  hun  vil  ikke  ud  med  det.  Jeg  passer  paa 
hende.  Lidt  efter  kommer  hun  i sine  fineste  Klæ- 
der og  vil  liste  sig  hemmeligt  af  Sted.  Jeg  holder 
hende  tilbage.  Hun  falder  i fortvivlet  Graad  og 
bønfalder  mig  om  at  lade  hende  gaa.  Jeg  truer 
med  at  spærre  hende  inde  Resten  af  Dagen.  Hun 
hulker,  saa  jeg  tror,  hendes  Hjerte  skal  springe. 
Og  saa  kom  Bekendelsen. 

Gamle  Thorvaldsen 

Højst  mærkeligt. 

Thorup 

Ja,  i Sandhed  en  højst  mærkelig  Bekendelse. 
Men  Deres  Hr.  Søn  vil  maaske  have  den  Ven- 
lighed at  give  os  Forklaringen. 

Gamle  Thorvaldsen 

(da  Bertel  ikke  svarer) 

Hr.  Hofbogtrykkeren  taler  til  dig,  Bertel. 

Thorup 

Jeg  forstaar  saare  vel.  Deres  Hr.  Søn  tier  be- 
skæmmet. Jeg  er  endda  saa  venlig  at  tage  et  godt 
Varsel  deraf,  hvad  hans  Karakter  og  Dyd  anbe- 
langer.  Jeg  vil  ogsaa  helst  anse  det  for  en,  skal 
vi  sige,  formel  Fejl,  der  lader  sig  gøre  god  igen 
ved  fornuftig  Imødekommenhed  fra  begge  Sider. 
Naa,  saa  vidt  jeg  altsaa  fik  ud  af  min  Datter, 
eksisterer  der  altsaa  et  — jeg  haaber  fuldt  ud 
hæderligt  og  kun  begyndende  Forhold  mellem 
hende  og  Deres  Hr.  Søn,  som  jeg  jo  kender  lidt 
fra,  at  han  nu  og  da  har  tegnet  nogle  Titelvignet- 
tér  og  andet  Smaapilleri  for  mig  til  Brug  i Tryk- 
keriet. Pro  primo  tillader  jeg  mig  altsaa  at  spørge 
Dem,  unge  Mand,  hvor  vidt  er  det  Forhold,  og 
hvad  er  Deres  Hensigt? 

Gamle  Thorvaldsen 

Vil  du  behage,  Bertel,  at  rense  dig  og  retfær- 
diggøre dine  hæderlige  Forældre. 

Bertel  Thorvaldsen 

Det  Forhold,  Hr.  Hof  bogtrykker,  har  Deres 
Datter  og  jeg  drøftet  færdigt  i Dag  — det  er  en 
Sag  mellem  os  alene.  At  der  ikke  fra  min  Side 
er  sket  Deres  Datter  noget  som  helst,  der  kan 

gaa  hendes  eller  Deres  Ære  for  nær,  behøver  jeg 
vel  ikke  at  tilføje.  For  øvrigt  staar  jeg  lige  i Be- 
greb med  at  forlade  Landet  for  flere  Aar  — 

Gamle  Thorvaldsen 

(rømmer  sig  demonstrativt) 

Bertel  Thorvaldsen 

Saa  De  kan  altsaa  være  ganske  rolig  ogsaa  for 
Fremtiden.  Jeg  haaber,  jeg  har  udtrykt  mig  til- 
strækkelig tydeligt. 


Thorup 

(rejser  sig  og  siger  sagtmodig,  men  bestemt) 

Nej,  stop  nu  lidt,  unge  Mand.  Saadan  lader  jeg 
mig  nu  heller  ikke  spise  af.  Man  gaar  ikke  saa- 
dan uden  Forbindende  hen  og  forfører  — 

Bertel  Thorvaldsen 

Hvad  siger  De  — forfører? 

Gamle  Thorvaldsen 

Hr.  Hof  bogtrykker  — 

Thorup 

Saa  siger  vi  forlokker  en  agtet  Borgers  eneste 
Datter.  Og  jeg  synes,  uden  Fortrydelse,  Madam 
Thorvaldsen,  at  det  er  meget  uforsigtigt  af  Dem, 
hvis  De  har  set  igennem  Fingre  med  Stævne- 
møder og  deslige  her  i Huset. 

Mad.  Thorvaldsen 

Ved  Gud  i den  højeste  Himmel  — jeg  har  ikke 
set  Jomfruen  før  i Dag,  hvor  jeg  troede,  hun  kom 
i hendes  Faders  Ærinde. 

Gamle  Thorvaldsen 

(til  Moderen  og  Sønnen) 

Maa  jeg  spørge,  hvad  foregaar  her  i Huset,  naar 
jeg  ikke  er  hjemme?  Hr.  Hof  bogtrykker,  maa  jeg 
takke  Dem  for  Deres  ærede  Meddelelse.  De  for- 
staar  — jeg  er  ude  om  Dagen,  min  Virksomhed 
falder  hovedsagelig  udendørs.  Eilers  tror  jeg  nok, 
jeg  er  Mand  for  at  hævde  Hustugten. 

Thorup 

Jeg  siger,  lad  os  ikke  forivre  os.  Med  Læmpe 
farer  man  længst,  det  er  nu  min  Mening.  Men 
Ungdommen  nu  om  Stunder  — 

Gamle  Thorvaldsen 

Ganske  min  Mening,  Hr.  Hofbogtrykker. 

Thorup 

I min  Tid  hed  det  altid:  Min  Søn,  om  du  vil  i 
Verden  frem,  saa  buk. 

Gamle  Thorvaldsen 

Jeg  tror  nok,  jeg  tør  sige,  jeg  har  opdraget  min 
Søn  til  det  samme. 


Thorup 

Altsaa,  unge  Mand,  vi  er  alle  enige  om,  her  er 
begaaet  en  Formfejl.  Hvorledes  altsaa  korrigere 
den?  Maa  jeg  komme  med  en  Proposition. 

Bertel  Thorvaldsen 
Maa  jeg  tillade  mig  — 

Gamle  Thorvaldsen 
Stille!  Hr.  Hof  bogtrykkeren  udvikler  — 

Thorup 

Altsaa!  Den  unge  Mand  møder  hos  mig  i Mor- 
gen paa  lovformelig  Vis.  Da  han,  saa  vidt  jeg  ved, 
ikke  indehaver  nogen  egentlig  fast  Livsstilling,  men 
da  hans  Uddannelse  ved  Akademiet  formodentlig 
har  bibragt  ham  nogen  kunstnerisk  Smag,  som 
ogsaa  vil  kunne  komme  Bogtrykkerkunsten  til 
Gode,  saa  gaar  han  med  i Trykkeriet  foreløbig  et 
Aar.  Naar  den  Tid  er  gaaet,  har  jeg  maaske  Brug 
for  en  Medhjælper  i Forretningen  og  — hvem 
ved  — en  kommende  Afløser,  kort  sagt  — kort 
sagt,  vi  fejrer  Forsoningen  ved  et  lille  Gilde  i 
Morgen  Aften.  Og  saa  siger  vi,  der  er  læst  Kor- 
rektur nok  paa  den  lille  Historie. 

(Ler  selvtilfreds  over  sin  egen  Ordning) 

Og  saa  haaber  vi,  det  gaar,  som  skrevet  staar: 
God  Søn,  god  Svigersøn! 

Gamle  Thorvaldsen 

(byder  Snus) 

Hr.  Hofbogtrykker,  De  har  min  Agtelse.  Stor 
Ære. 

Mad.  Thorvaldsen 

Himlen  velsigne  Dem,  Hr.  Hof  bogtrykker!  Naar 
nu  bare  det  Skarn  maa  skønne  paa  det  — 

Gamle  Thorvaldsen 

(oprømt) 

Hr.  Hofbogtrykkeren  var  saa  venlig  at  hentyde 
til  et  lille  Gilde  — stor  Fornøjelse. 

(Alles  Øjne  rettes  nu  mod  Bertel,  der  har  staaet  taus  og  ilde  berørt) 


Gamle  Thorvaldsen 
Naa,  Knægt,  hen  og  sig  pænt  Tak! 


Mad.  Thorvaldsen 

(opfordrer  ham  med  Tegn  til  det  samme) 


Thorup 

Tror  jeg  ikke,  han  er  undselig  som  en  ung  Pige. 

Bertel  Thorvaldsen 

Hr.  Hof  bogtrykker!  Det  gør  mig  ondt,  men  jeg 
kan  ikke  gaa  ind  paa  Deres  Forslag. 

Thorup 

(stødt) 

Ser  man  det.  Det  er  maaske  tilladt  at  høre  nær- 
mere Grunde. 

Bertel  Thorvaldsen 

Jeg  sejler  herfra  i Eftermiddag  med  Fregatten 
Thetis  til  Middelhavet  og  bliver  borte  i tre  Aar 
paa  Akademiets  Stipendium. 

Thorup 

ja,  se  den  Rejse  maa  vi  jo  renoncere  paa,  unge 
Mand;  Har  man  indladt  sig  paa  Forhold  til  en 
ung,  uberygtet  Pige  af  hæderlig  og,  jeg  tør  nok 
sige,  velmeriteret  Familie,  saa  har  man  eo  ipso 
bundet  sig.  Saa  er  Ungdommens  Selvraadighed 
forbi,  og  man  bliver  nyttig  Borger  i Staden. 

Gamle  Thorvaldsen 

Vel  talt.  Hr.  Hof  bogtrykker! 

Bertel  Thorvaldsen 

Den  Rejse  gælder  min  Fremtid  som  Kunstner. 

Thorup 

En  Kunstner  har  ingen  Fremtid,  unge  Mand. 
Usseldom  — ynkelig  Usseldom.  Men  selvfølgelig 
— naar  han  vil  staa  sin  egen  Lykke  i Vejen,  saa 
har  jeg  ikke  i Sinde  at  prakke  ham  min  Datter 
paa.  Dertil  er  hun  for  godt  et  Parti.  Jeg  syntes 
endda,  jeg  strakte  mig  meget  vidt.  Men  selvfølge- 
lig — hm.  Jeg  beklager  altsaa  — og  har  den  Ære. 

(Vil  gaa) 

Gamle  Thorvaldsen 
Hr.  Hof  bogtrykker! 

Thorup 

Skulde  den  unge  Mand  besinde  sig  og  komme 
til  en  anden  Mening,  saa  ved  han,  hvor  mit  Offi- 
cin er.  Endnu  i Morgen  vil  en  Undskyldning 

blive  hørt.  (Ud  til  venstre) 


Gamle  Thorvaldsen 

Nu  er  det  os  to,  der  skal  tales  ved,  min  Dreng, 
og  det  i en  Fart! 

Bertel  Thorvaldsen 

Jeg  har  ikke  mere  at  sige  i den  Sag. 

Gamle  Thorvaldsen 

Stille,  siger  jeg!  Man  skulde  min  Salighed  tro, 
du  var  paa  Vej  til  Daarekisten.  Hvad  maa  den 
Mand  ikke  tro  om  os?  Som  en  Tølper  opførte 
du  dig,  mens  han  var  her,  saa  jeg,  din  gamle 
Fader,  maatte  staa  og  skamme  mig  værre  end  en 
Hund!  Hører  du,  værre  end  en  Hund!  Men  nu 
tager  du  øjeblikkelig  din  Hat  og  gaar  hen  og  gør 

Hr.  Hofbogtrykkeren  en  Undskyldning  og  faar 
den  Sag  ordnet  i en  Fart.  Har  du  forstaaet  mig? 

Bertel  Thorvaldsen 

(tier  og  bider  Tænderne  sammen) 


Gamle  Thorvaldsen 

Her  dumper  en  hel  Alderstrøst  ufortjent  ned  i 
Hatten  paa  den  Slubbert,  og  saa  maa  man  oven 
i Købet  drive  ham  til  det.  Naa,  er  du  klar? 

Bertel  Thorvaldsen 

I glemmer,  Fader,  at  jeg  er  blevet  en  voksen 
Mand,  der  selv  bestemmer,  hvad  jeg  vil  og  ikke 
vil. 

Gamle  Thorvaldsen 

(rasende) 

Stille,  siger  jeg!  Ræsonnerer  du.  Knægt?  Tag 
dig  i Agt  — eller  jeg  ser  rødt!  (Med  hæs  stemme)  Vil 
du  lystre,  eller  vil  du  ikke? 

Bertel  Thorvaldsen 

Vil  I tage  Livet  af  mig,  eller  hvad  er  Menin- 
gen? 

(Gamle  Thorvaldsen  griber  ude  af  sig  selv  Bertels  Stok  og  vil  fare  løs 
paa  ham) 

Mad.  Thorvaldsen 

(lægger  sig  imellem) 

Gotskalk,  du  taaler  det  ikke! 

(Det  banker  haardt  paa  Døren  til  venstre.  Pinlig  Pause.  Gamle  Thorvaldsen 
lægger  indædt  arrig  Stokken  fra  sig.  Mad.  Thorvaldsen  halter  hen  og  lukker 
op  for  Professor  Abildgaard,  der  træder  ind.  Gamle  Thorvaldsen  rømmer 
sig  og  bryster  sig  som  en  Hanekylling  ved  Synet  af  Abildgaard,  men  siger 
intet) 

Abildgaard 

(fire  og  halvtredsindstyve  Aar,  høj,  mager,  af  et  fint  og  myndigt  Ydre;  taler 
som  den,  der  er  vant  til  at  lydes) 

Undskyld!  Jeg  vilde  gerne  have  talt  et  Par 
Ord  med  Deres  Søn  i Enrum. 

Gamle  Thorvaldsen 

(strammer  sig  op) 

Hr.  Professor! 

Abildgaard 

Men  det  haster. 

Mad.  Thorvaldsen 

(blinker  og  puffer  til  sin  Mand) 

Vi  kan  jo  gaa  ind  saa  længe  til  os  selv. 

Gamle  Thorvaldsen 

(mukker,  men  tøfler  af  med  hende  ud  til  højre) 

• Abildgaard 

Jeg  synes,  her  trænger  til  noget  Luft. 

(Gaar  hen  og  aabner  et  Vindu.  Gadens  Larm,  Raab  af  Sælgere,  Slag  paa 
Kobberkedler  osv.  høres  et  Øjeblik  dæmpet.  Tilbage  til  Bertel) 

Naa,  min  Ven,  lad  os  nu  faa  det  overstaaet  i 
en  Fart.  Ulstrup  har  sat  mig  ind  i Situationen. 

Bertel  Thorvaldsen 

Jeg  er  bange  for,  det  er  for  sent.  Professor. 

Abildgaard 

(ser  paa  sit  Ur) 

Vi  har  lige  fem  Minutter  at  løbe  paa.  Jeg  var 
saa  heldig  at  faa  Fingre  i Kaptajn  Fischer  nede 

paa  Gaden,  han  kørte  selv  til  Toldboden  nu,  og 
han  lovede  mig  at  lade  Baaden  vente  til  SVé, 
men  ikke  et  Minut  længer.  Hernede  paa  Hjørnet 
holder  Ulstrup  med  en  Hyrevogn,  der  er  klar 
til  at  køre  straks.  Det  kan  godt  naas  altsammen. 

Bertel  Thorvaldsen 

Jeg  synes  næsten,  jeg  har  tabt  Lysten. 

Abildgaard 

Vist  ikke  nej.  Nu  bare  lidt  Fart  paa.  Værsgod, 
her  er  Hat  og  Stok.  Kappen  her  skal  vel  ogsaa 
med.  Og  Bøgerne  — det  er  vel  Rejselæsning. 

Bertel  Thorvaldsen 

(tager  mekanisk  imod  det) 

Abildgaard 

(ser  sig  om  i Stuen) 

Saa  er  her  vel  ikke  mere. 

Bertel  Thorvaldsen 

(stikker  sin  Fløjte  til  sig) 

Abildgaard 

Saa  er  vi  altsaa  klar. 

Bertel  Thorvaldsen 

Professor  Abildgaard,  De  har  altid  taget  Dem 
venligt  af  mig. 

Abildgaard 

Ja,  men  nu  skal  du  Pinedød  ogsaa  blive  til 
noget,  hører  du.  Var  du  blevet  gaaende  her 
hjemme,  saa  var  du  smuldret  hen  — det  er  lige 

det,  vi  andre,  der  har  været  ude,  kan  holde  Ly- 
sten vedlige.  Og  det  er  dine  Evner  for  gode  til 

— jeg  har  dog  lidt  Forstand  paa  de  Dele.  Nu 
noget  stort  og  helt,  hører  du! 

Bertel  Thorvaldsen 

(bevæget) 

Professor  Abildgaard  — 

Abildgaard 
Ja,  hvad  vil  du  sige? 

Bertel  Thorvaldsen 

Har  nu  et  Menneske  ogsaa  Lov  til  at  være 
saa  egenkærlig? 

Abildgaard 

(peger  til  højre) 

Hvad  kalder  du  det,  de  er  derinde?  Hvad  er 
det  andet  end  topmaalt  Egenkærlighed? 

Bertel  Thorvaldsen 

Og  saa  har  jeg  alligevel  saa  ondt  af  dem.  Jeg 
kan  næsten  ikke  bære  det  over  mit  Hjerte. 

Abildgaard 

Det  maa  du  Pinedød.  Det  er,  hvad  det  koster 

— og  det  maa  betales.  Det  vil  du  erfare  mange 
Gange,  min  Ven.  Kunsten  er  det  herligste.  Livet 
har  at  byde,  men  man  faar  det  ikke  omsonst. 
Saa,  nu  maa  du  af  Sted,  skal  du  naa  det.  Dine 
Forældre  skal  du  ikke  være  bekymret  for,  mens 
du  er  borte.  Jeg  skal  nok  holde  et  Øje  med  dem 
og  stramme  din  Fader  op. 

Bertel  Thorvaldsen 

Ja  ja  da  — saa  maa  jeg  vel  sige  dem  Farvel. 

(Vil  ind  til  højre) 

Abildgaard 

(holder  ham  tilbage) 

Nej,  min  Ven,  nu  begynder  vi  ikke  forfra. 
Naar  du  nu  gaar,  saa  bliver  jeg.  Saa  skal  jeg  nok 
overbringe  dem  din  Hilsen.  Saa,  nu  er  der  ikke 
et  Sekund  mere  at  spilde.  Afmarsch! 

Bertel  Thorvaldsen 

(kaster  et  tungt  Afskedsblik  rundt  i Stuen,  medtager  fra  et  Billede  paa  Væg- 
gen en  vissen  grøn  Krans,  udstøder  et  Suk  og  gaar  ud  til  venstre) 

Farvel  og  Tak! 


Abildgaard 

(nikker  til  ham) 

Hils  Spanske  Plads  fra  mig  og  det  franske 
Akademis  Have! 

(Gaar  hen  til  det  aabne  Vindu  og  vinker  ned  til  ham.  Gaar  derefter  op  og 
ned  i Stuen  med  Hænderne  paa  Ryggen,  klappende  den  ene  Haand  i den 
anden.  Gadens  Larm  lyder  atter  dæmpet  op.  Hans  Ansigt  falder  efterhaan- 
den  i alvorlige  Folder.  Lidt  efter  bankes  der  paa  Døren  til  højre,  og  Thor- 
valdsens  Moder  stikker  forsigtigt  Hovedet  indenfor) 

Abildgaard 

Værsgod.  Kom  De  kun  — De  forstyrrer  ikke. 

Mad.  Thorvaldsen 

(ind) 

Er  Bertel  gaaet? 

Abildgaard 

Ja,  han  er  lige  gaaet. 

Mad.  Thorvaldsen 

Han  gik  maaske  et  Ærinde  for  Professoren? 


Abildgaard 

(aandsfraværende) 

Hvadbehager?  Naa,  nej  — det  var  nærmest  for 
ham  selv. 


Gamle  Thorvaldsen 


(kommer  nu  ogsaa  ind.  Det  ses  paa  ham,  at  han  i Mellemtiden  har  hentet 
Mod  i Flasken) 

Hm! 


Abildgaard 

God  Dag,  Mester  — jeg  fik  ikke  hilst  paa  Dem 
før. 


Gamle  Thorvaldsen 

Jeg  synes  ikke,  min  Søn  er  her  — hm. 


Abildgaard 

(ligegyldig  henkastet) 

Nej,  han  er  gaaet. 

Gamle  Thorvaldsen 

Hm! 

(Veksler  Øjekast  med  Moderen,  der  vemodig  tørrer  en  Taare  af) 

Abildgaard 

(standser  pludselig  interesseret  ved  den  halvfærdige  Galionsfigur) 

Hvem  har  skaaret  det  Hoved? 


Gamle  Thorvaldsen 

Min  Søn  — det  vil  sige  efter  min  Tegning  na- 
turligvis. 

Det  gyldne  Skind 

Abildgaard 

(finder  en  Arbejdstegning  frem) 

Naa,  her  har  vi  Tegningen!  Ogsaa  af  Bertel  — 
jeg  kender  hans  Blyant. 

Gamle  Thorvaldsen 

Ja,  det  vil  sige  — efter  mine  Ordrer. 

Abildgaard 

(betragter  Tegningen  længe) 

Mesterligt!  Den  Søn  kan  jeg  misunde  Dem, 
Hr.  Thorvaldsen.  Men  De  har  misbrugt  ham, 
har  De. 

Gamle  Thorvaldsen 

(eksploderer) 

Hr.  Professor,  vil  De  have  den  Venlighed  at 
sige  mig  — hvor  er  min  Søn? 

Abildgaard 

Hvor  han  er  lige  i Øjeblikket,  skal  jeg  ikke 
kunne  sige  Dem. 

Gamle  Thorvaldsen 

Hr.  Professor,  De  skal  ikke  gøre  Nar  af  en 
simpel  Mands  Følelser,  at  De  ved  det! 

Mad.  Thorvaldsen 

Gotskalk! 

Abildgaard 

Nu  skal  jeg  sige  Dem  en  Ting,  min  gode  Mand 
— De  har  aldeles  ikke  fortjent  at  have  den  Søn, 
De  har. 

Gamle  Thorvaldsen 

(fejer  Moderen  væk) 

Stille,  siger  jeg!  Om  De  saa  er  hundrede  Gange 
Justitsraad  og  Professor  og  Akademidirektør,  og 
hvad  De  ellers  har  raget  til  Dem, 

(slaar  sig  for  Brystet) 

der  er  noget,  der  hedder  en  Faders  Følelser  og 
en  Moders  Hjerte.  Hvor  er  min  Søn? 

(Gennem  det  aabne  Vindu  høres  Kanonskud  i det  fjerne) 

Abildgaard 

(ser  paa  sit  Ur) 

Det  skal  jeg  sige  Dem.  Nu  er  Deres  Søn  om 
Bord  paa  Fregatten  Thetis.  Det  er  den,  der 
saluterer.  Og  det  er  mig,  der  fik  ham  af  Sted. 

Mad.  Thorvaldsen 

(synker  fortvivlet  om  paa  en  Stol) 

Abildgaard 

(gaar  hen  og  klapper  hende  paa  Skuldrene) 

Nu  skulde  De  tænke  lidt  paa  Deres  Søn  og 
ikke  saa  meget  paa  Dem  selv.  Tro  De  mig,  det 
her  er  sket,  er  til  det  bedste. 

Gamle  Thorvaldsen 

(der  har  samlet  Tilløb) 

Hr.  Professor,  det  skal  De  staa  til  Regnskab 
for,  naar  De  bliver  ædru. 

Abildgaard 

(søger  at  tage  ham  ganske  alvorligt) 

Ja,  det  Ansvar  tager  jeg  gerne  paa  mig. 

Gamle  Thorvaldsen 

Det  skal  blive  Dem  en  dyr  Historie,  Hr.  Ju- 
stitsdirektør! At  berøve  to  gamle  Forældre  deres 
eneste  Støtte  i Alderdommen  — det  kan  regnes 
ud  i rede  Penge.  Vi  har  dog  Lands  Lov  og  Ret 

Abildgaard 

Hvad  Alderdommen  angaar,  saa  er  der  jo  nogle 
Aar  igen,  min  gode  Mand,  og  hvis  De  ellers 
skulde  komme  i Trang,  saa  kan  De  trygt  hen- 
vende Dem  til  mig.  Det  lovede  jeg  Deres  Søn, 
inden  han  rejste. 

(Idet  han  gør  sig  rede  til  at  gaa) 

Ja,  det  har  jo  ikke  været  nogen  udelukkende 
behagelig  Alfære  for  mig,  men  jeg  har  den  gode 
Bevidsthed,  at  jeg  har  gjort  det  bedste.  Farvel, 
og  se  nu  at  sunde  Dem  lidt  paa  det! 

(Ud  til  venstre) 

Gamle  Thorvaldsen 

(knytter  Næven  truende  efter  ham) 

Det  skal  du  faa  betalt,  din  lange  Abekat! 

(Gaar  et  Øjeblik  ind  til  højre  og  kommer  tilbage  med  Hat  og  Stok) 

Mad.  Thorvaldsen 

Hvor  skal  du  nu  hen,  Gotskalk? 

Gamle  Thorvaldsen 

Stille! 

Mad.  Thorvaldsen 

Skal  du  ikke  have  noget  at  spise? 

Gamle  Thorvaldsen 

Hvad  byder  Taflet  paa? 

Mad.  Thorvaldsen 

Det  ved  du  jo  godt. 

Gamle  Thorvaldsen 

Hvis  du  med  de  venlige  Ord  sigter  til  diverse 
Torskehaler,  som  ligger  og  dvasker  paa  et  beskidt 
Køkkenbord,  saa  siger  jeg  Tak  for  mig.  Har 
man  Raad  til  at  sende  en  Søn  til  Udlandet  paa 
flere  Aar,  saa  har  man  ogsaa  Raad  til  at  fejre 
Dagen. 

Mad.  Thorvaldsen 

Gotskalk,  Gotskalk!  Jeg  faar  aldrig  mere  Ber- 
tel at  se. 

Gamle  Thorvaldsen 

Sludder,  min  Ærkeengel.  Det  er  bare  en  Over- 
gang, som  min  Ven,  Akademiprofossen  saa 
smukt  udlagde.  Men  du  forstaar  ikke  at  skønne 
paa  det,  min  Serafim. 

Mad.  Thorvaldsen 

Vil  du  ikke  lægge  nogle  Penge  fra  dig,  inden 
du  gaar.  jeg  har  ikke  en  Skilling. 

Gamle  Thorvaldsen 

Du  hørte  nok  ikke,  hvad  min  Ven,  Akademi- 
justitsen, sagde.  Blæse  være  med  Alderdommen, 
sagde  han,  den  skulde  han  nok  sørge  for.  Og 
hvis  De  skulde  komme  i øjeblikkelig  Forlegen- 
hed, saa  kom  bare  til  mig.  Saa  mange  var  Or- 
dene. Adjøs  du  min  haabefulde  Søns  eneste  Mo- 
der! Du  skal  ikke  vente  mig  hjem,  før  jeg  har 
faaet  Tankerne  samlet,  (ud  hi  venstre) 

(Pause.  En  Vogn  høres  standse  uden  for  Huset.  Mad.  Thorvaldsen  farer  op 
og  lytter.  Lidt  efter  bankes  der  et  enkelt  Slag  paa  Døren  til  venstre,  og 
Ulstrup  træder  ind) 


54 


Ulstrup 

God  Dag! 


Mad.  Thorvaldsen 
Hvad  vil  De? 


Ulstrup 

Jeg  har  en  Hilsen  fra  Bertel.  Han  bad  mig 
gaa  op  og  bringe  den.  Naa,  naa,  Madam  Thor- 
valdsen, det  er  jo  bare  glædeligt  alt  sammen. 

Mad.  Thorvaldsen 

(sønderbrudt) 

Han  var  saadan  en  rar  Dreng,  som  lille.  Men 
det  er  de  Skarnsvenner,  som  har  ødelagt  ham! 

Ulstrup 

(betragter  hende  rørt) 

Hvis  De  skulde  komme  til  at  døje  noget  ondt,, 
mens  Bertel  er  borte,  saa  ved  De,  hvor  jeg  bor, 
Mad.  Thorvaldsen.  Det  maatte  jeg  love  Bertel, 
inden  han  rejste  — for  han  var  en  god  Søn. 

Mad.  Thorvaldsen 

(heftig) 

Jeg  vil  blæse  Dem  et  langt  Stykke! 

Ulstrup 

(ser  hen  imod  Døren  til  højre) 

Er  De  alene  hjemme? 

Mad.  Thorvaldsen 

Gaa  Deres  Vej,  Menneske!  Hvad  skal  De  dog 
her?  Har  De  ikke  andet  at  tage  Dem  for? 

Ulstrup 

(sagtmodig) 

Jeg  havde  en  Besked  til  Dem  fra  Bertel,  hvis 
De  var  alene. 


Mad.  Thorvaldsen 
Hvad  var  det? 

Ulstrup 

Han  bad  mig  sige  til  Dem,  om  De  vilde  se 
efter  i den  øverste  Kommodeskuffe  til  højre. 

Mad.  Thorvaldsen 

Hvad  der? 

Ulstrup 

De  skulde  tage  og  gøre  det. 

Mad.  Thorvaldsen 

(gaar  hen  og  aabner  den  øverste  KommodeskufPe) 

Ulstrup 

Til  højre  — der  skulde  staa  en  Æske. 

Mad.  Thorvaldsen 

(finder  Æsken  frem,  aabner  den  og  hælder  Indholdet  ud  over  Kommoden) 

Herre  jøsses,  hvad  er  det?  Det  er  jo  en  hel 
Formue  — han  har  da  ikke  forgrebet  sig! 

Ulstrup 

Det  var  en  lille  Samling  Dukater,  han  havde 
lagt  til  Side  i de  sidste  Aar  — til  sin  Moder. 

Mad.  Thorvaldsen 
Min  Dreng,  min  egen  Dreng. 

Ulstrup 

Men  jeg  forstod  paa  ham,  de  var  til  Dem  alene, 
og  at  De  ikke  skulde  sige  noget  om  det  til  Deres 
Mand.  — Ja,  andet  var  det  ikke,  og  saa  hans 
sidste  Hilsen. 


Mad.  Thorvaldsen 

(synker  ned  paa  en  Stol) 

Vorherre  være  med  ham.  Han  var  det  eneste, 
jeg  havde  igen  paa  Jorden! 


ANDEN  AKT 


Udenfor  et  Osteri  i Nærheden  af  Rom. 

I Baggrunden  en  forfalden,  hist  og  her  overgroet  Marmorbalu- 
strade — Osteriet  tænkes  højtliggende.  Herfra  Udsigt  over  Trætoppe 
— Pinie,  Cypres,  Palme,  Kampagnen  og  Rom.  Osteribygningen 
ligger  noget  tilbage  i højre  Baggrund.  Udenfor  et  Par  lange  Borde 
med  Bænke  og  Sivstole,  Stenege  og  Frugttræer.  I Forgrunden  til 
venstre  et  langt  Bord  med  Bænke  for  og  bag  og  en  Sivstol  for  hver 
Ende.  I højre  Forgrund  en  gammel  Stenbænk,  skjult  saaledes  af  Bu- 
skads, at  den  ikke  kan  ses  fra  Osteribygningen. 

Det  er  en  straalende  Eftermiddag  ved  Foraarstid  i Aaret  1798. 

Foraaret  kendes  let  paa  dc  blomstrende  Frugttræer  og  den  stærke 
Modsætning  mellem  Løvplanternes  muntre,  lyse  Friskhed  og  de  evig- 
grønne Træers  mørke  Alvor. 

Ved  Bordet  i venstre  Forgrund  sidder  MAGISTER  Henckel  og 
en  halv  Snes  danske  Kunstnere,  deriblandt  Thorvaldsen,  Bunk, 
Lindemand  og  Lyngby. 

Henckel  er  travlt  beskæftiget  med  at  ordne  en  hel  Del  løse 
Papirlapper.  Det  er  en  Mand  paa  nogle  og  tredive  Aar,  men  af  et 
gammel mandsagtigt  og  pertentligt  Væsen.  Han  er  lidt  skævskuldret 
af  megen  Stillesidden  ved  et  Skrivebord.  Lyngby,  en  Friskfyr  paa 
et  Par  og  tyve,  sidder  paa  Bænken  foran  Bordet  og  klimprer  paa  en 
Mandolin.  Han  er  i Skjorteærmer,  Hat  og  Frakke  har  han  lagt  fra 
sig  paa  Bænken.  LINDEMAND  er  lille,  flammende  og  ilter  af  Væsen, 
tre  og  tredive  Aar.  Han  sidder  til  at  begynde  med  og  stirrer  tanke- 
fuld frem  for  sig  uden  at  tage  Del  i noget.  Bunk  er  nogle  Aar  ældre, 
godmodig,  alvorlig  og  resigneret.  Bunk  og  nogle  andre  ryger  Piber. 
Der  er  Vinfiascoer  og  Glas  paa  Bordet. 

I Baggrunden  et  Par  Morraspillere:  man  hører  nu  og  da  deres 
Raab:  cinque,  sei,  tre  osv.  Værten  og  et  Par  Opvartere  ser  til. 

I Aktens  Løb  gaar  nu  og  da  forskellige  Personer  over  Scenen, 
Almuesfolk,  en  Præst,  Munke  osv. 

Lyngby 

(holder  inde  med  sin  Mandolinklimpren  og  betragter  et  Øjeblik  Henckels 
Travlhed) 

Hvad  Fanden  er  det  egentlig  for  et  lærd  Værk, 
du  ustandselig  arbejder  paa,  Magister?  Hvor  og 
nåar  man  træffer  dig,  er  det  altid  fordybet  i Pa- 
pirer og  Optegnelser  — 

Henckel 

(med  et  Lattergrynt) 

Ha  — lærd  vil  jeg  ikke  driste  mig  til  at  kalde 
det,  uagtet  jeg  har  høstet  megen  Lærdom  af  det. 
Det  er  min  Regnskabsbog.  Jeg  har  ikke  naaet  at 
føre  mine  Udgifter  ind  de  sidste  Dage.  Det  gaar 
sandelig  ikke.  — Fører  du  aldrig  Regnskab? 

Lyngby 

Regnskab?  Nej  — det  besørger  mine  Kreditorer. 

Henckel 

Da  bør  man  gøre  det  efter  min  Formening.  Det 
udvikler  baade  ens  Nøjsomhed  og  Moralitet. 

Lyngby  og  andre 

Nøjsomhed  og  Moralitet?  Det  var  som  Fanden! 
Nu  har  jeg  hørt  det  med! 

Henckel 

Ja,  I spotter,  men  man  betænker  sig  to  Gange 
paa  at  give  sine  Penge  ud  til  noget  utilbørligt,  naar 
man  ved,  det  vil  staa  til  evig  Skam  i ens  Regn- 
skaber. Jeg  fører  ogsaa  Bog  over,  hvilke  Pensa 
jeg  dagligen  kommer  igennem  af  mine  klassiske 
Autores,  og  hvilke  Kunstværker  jeg  hver  Dag  be- 

skriver  og  klassificerer.  Det  opøver  til  Stadighed 
i Fliden. 

Lyngby 

Ja,  du  er  sgu  en  lykkelig  Mand.  Men  du  er 
heller  ikke  i Kloerne  paa  den  Ungdommens  For- 
dærver, der  hedder  Bucchart. 

Flerstemmigt  Kor 

Hør! 

Henckel 

Hvad  Slags  Forretning  driver  egentlig  denne 
Bucchart? 

Lyngby 

„Forretning"  var  et  grimme  Ord.  Bucchart  — 
det  er  alle  Kunstneres  Ven  og  faderlige  Beskytter, 
ogsaa  kaldet  den  lille  Laanekasse. 

(Munter  Tilslutning) 


Henckel 

Ha  — det  kan  han  da  ikke  leve  af. 

Lyngby 

Ikke  det  — det  er  ellers  en  god  Geschaft.  Han 
køber  vores  Mesterværker,  naar  Pungen  er  slun- 
ken eller  vi  har  drukket  for  meget,  og  sælger  dem 
bagefter  til  Liebhavere  for  svimlende  Summer. 
Han  er  heller  ikke  bange  for  et  lille  Forskud  i 
Ungdommens  Aar  mod  10  % og  betryggende  Kon- 
trakt. 

Henckel 

Men  han  løber  altsaa  en  Slags  Risiko. 

(Hyl  fra  de  tilstedeværende) 

Lyngby 

Det  er  netop  Ordet.  Spørg  ham,  kære,  og  han 
vil  lægge  Kortene  paa  Bordet  — Bucchart  lægger 
altid  Kortene  paa  Bordet  — og  betro  dig,  hvor 
meget  han  aarligen  bare  for  sin  Fornøjelses  Skyld 
sætter  til  paa  hver  enkelt  Kunstner.  Nej,  havde 
han  ikke  ved  Siden  af  sin  lille,  rare  Forretning 
med  Pensler  og  Farver  — saa  Gud  hjælpe  ham 
og  os  andre.  Jo,  det  er  en  stor  Rævepels! 


Ung  Kunstner 
Skal  vi  drikke  paa  det. 


Anden  Kunstner 
Han  skal  have  et  Pereat! 

(En  tre  fire  af  de  yngste  klinker  forstaaende  paa  et  stilfærdigt  „Ned  med 
Bucchart!") 


Lindemands  Sidemand 


(giver  Lindemand  et  Slag  paa  Skulderen) 


Naa  Lindemand,  hvordan  gaar  det  Mestervær- 
ket? 


Lyngby 

Ja,  faar  vi  snart  Gudernes  Gæstebud  at  se? 


Lindemand 

(ryster  paa  Hovedet  og  tilkendegiver  ved  Fagter,  at  han  har  flænget  det 
og  brændt  det) 


Bunk 

„Gudernes  Gæstebud'^  er  gaaet  op  i Røg. 
Lindemand 

Der  var  ingen  Fest  over  det.  Som  jeg  havde 
tænkt  mig  det,  skulde  der  have  været  Sorgløs- 

hedens  Velvære  og  Salighedens  skønne  Rus  over 
det.  Det  duede  ikke. 

Thorvaldsen 

Du  vil  altsaa  gøre  det  om  igen. 


Lindemand 

(ryster  paa  Hovedet) 

Naar  noget  ikke  lykkes  straks  for  mig,  saa  lyk- 
kes det  aldrig.  Nej  — jeg  tager  fat  paa  noget  nyt. 
Jeg  har  en  Idé  — en  stor  Idé  til  en  vældig  Kar- 
ton! I Morgen  begynder  vi,  og  denne  Gang  føler 
jeg,  det  vil  lykkes  — det  sk(d  lykkes! 

Lyngby 

Lindemand  begynder  aldrig  paa  et  nyt  Arbejde, 
før  han  har  ødelagt  det  gamle. 

Bunk 

Naar  Lindemand  engang  dør,  vil  han  kun  efter- 
lade sig  ét  Værk. 


Lindemand 

Det  er  sgu  ogsaa  nok,  hvis  det  duer.  (ivrig)  Herre- 
gud, hvad  Vægt  ligger  der  paa,  om  det,  jeg  laver, 
bliver  opbevaret.  Det  er  jo  Anspændelsen,  Kam- 
pen for  at  naa  det,  der  har  fyldt  mig.  Hvad  er 
Kunst  — har  I nogen  Sinde  spekuleret  over  det? 

Lyngby 

Spørg  Bucchart  — han  vil  lægge  Kortene  paa 
Bordet  og  — 

Lindemand 

(spytter  foragteligt) 

Nævn  mig  ikke  den  Gudsbespotter,  den  Tem- 
pelskænder  — men  sig  mig,  hvad  Kunst  er.  Du 
Bunk,  du  er  da  for  alle  syv  Djævle  gammel  nok 
til  at  have  tænkt  over  det  engang. 


Bunk 

Jeg  forsøger  bare  i al  Beskedenhed  at  leve  af 
den. 


Lindemand 

(foragteligt) 

Leve  af  den!  Men  du,  Bertel  — du  er  da  ung 
endnu? 

Thorvaldsen 

Jeg  ved  ikke  rigtig,  hvordan  jeg  skal  udtrykke 
det.  Men  naar  jeg  staar  overfor  et  af  de  gamles 
Værker,  der  duer  noget,  saa  synes  jeg,  det  er 
Evigheden. 

Ung  Kunstner 

Hvorfor  altid  de  gamle?  Hvorfor  ikke  tro  paa 
noget  nyt?  Hvad  er  vi  unge  for? 

(Rejser  sig  begejstret  med  hævet  Glas) 

Jeg  siger,  en  Skaal  for  den  nye,  den  ukendte 
store  — ham,  vi  alle  længes  efter!  Hans  Skaal 
— salute! 

Thorvaldsen 

(tørt) 

Lad  os  først  se  ham. 


Ung  Kunstner 

(ser  forgæves  om  efter  Tilslutning) 

Saa  kan  jeg  sgu  selv  drikke  den! 

(Tømmer  og  sætter  sig) 

Bunk 

Men  du  selv,  lille  Lindemand  — hvad  er  saa 
Kunst? 

Lindemand 

(rejser  sig) 

Ja,  for  mig,  ser  I — for  mig  er  det  saadan,  at 
hvis  jeg  ikke  fik  Luft  i min  Kunst,  saa  blev  jeg 
gal,  vanvittig!  Alle  de  Indtryk,  Livet  vælter  ind 
over  mig.  Sol  og  Uvejr,  Maaneskin  og  Fuglesang, 
smukke  Legemer  og  skønne  Stillinger  — jeg  holdt 
det  ikke  ud,  fik  jeg  ikke  Luft  i Anspændelsen! 
Som  Barn,  naar  noget  fyldte  mig,  saa  udstødte 
jeg  vilde  Hyl  og  dansede  rundt  om  mig  selv,  til 
jeg  segnede  om  paa  Jorden  og  snurrede  af.  Som 
voksen  maa  jeg  tegne  Kæmpekartoner,  til  jeg  ikke 
kan  løfte  en  Arm.  — Jeg  vilde  bare  ønske,  jeg 
var  blevet  Billedhugger  (med  et  Blik  paa  Thorvaldsen) 

ikke  Ler  og  Pind  som  det,  du  staar  og  fedter  med, 
men  straks  Hammer  og  Mejsel,  saa  det  sang  i 
Luften  og  Marmorstumperne  røg  mig  om  Ørene! 

(Sætter  sig  og  tømmer  sit  Glas) 

Bunk 

Du  skulde  have  været  Smed,  Lindemand. 

Henckel 

(for  sig  selv) 

Han  er  gal! 

Lyngby 

Du  spekulerer  for  meget.  Jeg  siger  med  en  ung 
Ven,  som  er  Digter: 

Naturens  muntre  Søn  er  Lykken  næst; 
Hvorefter  Nattens  Grubler  flittig  grunder, 
Naar  Solen  slukkes  i det  blege  Vest, 

Det  finder  han  med  Lethed  ved  et  Under. 

Lindemand 
Hvilket  Under? 

Thorvaldsen 

(med  Skælven  i Stemmen) 

Har  I aldrig  været  forelskede? 

(En  lille  Stemningspause,  hvor  hver  tænker  sit) 

Henckel 

(i  Regnskabet) 

Hvad  koster  en  Gang  Salat  paa  Flora? 
Lindemand 

Er  du  ikke  snart  færdig  med  det  Sludder? 
Bunk 

(skikkeligt) 

En  Gang  Salat  2 Bajocchi. 

Lyngby 

(med  pludselig  Overgang) 

Hør,  hvor  er  den  skønne  Anna  Maria  henne 
for  Tiden  — hvorfor  spiser  hun  ikke  paa  Flora? 

Ung  Kunstner 

Ja,  hvor  er  Anna  Maria  henne? 

Anden  Kunstner 
Gemalen  er  vel  vendt  tilbage. 

Bunk 

Nej,  Uhden  er  stadig  i Volterra. 

Lyngby 

Gudskelov  — saa  kan  en  arm  Synder  altsaa 
endnu  haabe  paa  et  Glimt  af  Dejligheden,  inden 
man  drager  ud  i Bjergene. 

Henckel 

Professorinde  von  Uhden  lever  stille  og  ind- 
getogen  for  Tiden. 


Lindemand 
Fejler  hun  noget? 

Henckel 

Nej,  men  hun  er  under  Formynderskab. 

Bunk 

Hvad  skal  det  sige? 

Henckel 

Det  skal  sige,  at  en  fornuftig  Mand  har  taget 
Haand  i Hanke  med.  1 skulde  bare  vide,  hvad 
jeg  har  for  en  Hyre  med  det  skrækkelige  Fruen- 
timmer for  Tiden. 


Lindemand 

Hvad  har  du  der  at  skaffe? 

Henckel 

Det  skal  jeg  sige  dig.  Professor  von  Uhden  er 
min  bevaagne  Ven,  et  Venskab,  jeg  næsten  regner 
for  en  videnskabelig  Udmærkelse,  rent  bortset  fra, 
at  hans  Forbindelser  i den  lærde  Verden,  hvor 
saa  uhyre  mange  Forhold  gør  sig  gældende,  vil 

Det  gyldne  Skind 

kunne  være  mig  til  uvurderlig  Nytte,  og  jeg  anser 
det  altsaa  for  min  Pligt  under  hans  Fraværelse 
at  værne  om  hans  Huses  Ære. 

Lyngby 

Stakkels  Kone. 

Lindemand 

Det  er  altsaa  ikke  fint  nok  at  spise  sammen 
med  os. 

Henckel 

Jeg  ved  sandelig  ikke,  hvad  Mening  Folk  skal 
faa  om  et  gift  Fruentimmer  af  det  gode  Selskab, 
der,  hver  Gang  hendes  Mand  er  nødt  til  paa  Vi- 
denskabens Vegne  at  forlade  Byen,  straks  føjter 
om  med  Mandfolk,  besøger  dem  paa  deres  Ateliers 
og  sidder  og  spiser  med  dem  paa  offentlige  Steder 
til  langt  ud  paa  Natten.  Jeg  maa  sige,  det  er  en 
nydelig  Tak,  han  har  for,  hvad  han  har  gjort  for 
hende. 

Lyngby 

Hvad  Pokker  har  han  gjort  for  hende? 

Henckel 

Jeg  tillader  mig  at  synes,  at  naar  en  saa  ud- 
mærket og  sjælden  nobel  Mand  som  Professor 
von  Uhden,  oven  i Købet  en  personlig  Ven  af 
mig,  tilhørende  en  af  de  allerfineste  tyske  Familier, 
gør  en  simpel  italiensk  Pige  som  Anna  Maria  Mag- 
nani  — (Afbrydelse)  — ja,  hvad  var  hun,  kære,  da 
han  traf  hende  — slet  og  ret  Kammerpige  hos 
vor  iøvrigt  fortjente  Landsmand  Zoega,  naar  en 
saadan  Mand  gør  hende  den  Ære  at  hæve  hende 
op  til  sig  gennem  Ægteskab  og  derefter  med  utræt- 
telig Taalmodighed  at  bibringe  hende  de  selskabe- 

lige  Talenter,  som  hun  altsaa  mangler  fra  Fødslen, 
naar  han  bringer  det  Offer,  siger  jeg,  at  sætte  sig 
ud  over  alle  Hensyn  til  Familie  og  Standsfæller 
for  hendes  Skyld  i en  Tid  som  vor,  hvor  saa 
uhyre  mange  Forhold  gør  sig  gældende,  saa  var 
det  vel  ikke  for  meget,  om  hun  tilbad  ham  Resten 
af  sit  Liv  til  Tak  eller  i hvert  Fald  ikke  ligefrem 
gjorde  Skandale  — ja,  det  er  nu  min  Mening. 

Thorvaldsen 

(skarpt) 

Og  jeg  tillader  mig  at  synes,  at  Offeret  fra  hans 
Side  havde  været  større,  om  det  var  ham,  der  fra 
sit  høje  Stade  var  steget  en  Smule  ned  til  hende 
og  havde  søgt  at  sætte  sig  lidt  ind  i hendes  Tænke- 
maade  i Stedet  for  at  gøre  Livet  til  et  Helvede 
for  hende  med  sit  Pedanteri  og  sine  evindelige 
Irettesættelser.  Saa  kunde  man  maaske  have  talt 
om  et  Offer. 


Lyngby  og  andre 
Bravo  — vel  talt! 

Henckel 

Ha  — det  er  vel  ogsaa  en  af  disse  nymodens 
franske  Maximer,  som  grasserer  for  Tiden,  og  som 
kan  være  meget  underholdende,  naar  man  ikke 
tager  dem  alvorligt.  — Bare  én  lille  Ting.  Se,  om 
hun  saa  meget  som  har  gidet  lære  sig  Tysk  i den 
Tid,  de  har  været  gift  — hun,  der  lærte  sig  ud- 
mærket Dansk  i sin  Tid,  da  hun  havde  sine  Garn 
ude  efter  de  Danske,  der  kom  hos  vor  Zoéga. 
Nej,  jeg  siger.  Himlen  bevare  en  for  gale  Fruen- 
timmer fra  dette  Land. 


(Latterafbrydelse) 

I maa  ikke  tro,  det  er  Misundelse,  jeg  taler  af. 
Hun  har  saamænd  ogsaa  været  ude  efter  mig. 

(Munterhed) 

Nej,  det  maa  sandelig  være  en  tung  Lod  for 
en  saa  fin  og  sjælden  nobel  Mand  som  Professor 
von  Uhden  at  være  lænket  for  Tid  og  Evighed 
til  saadan  en  — Allemandspige. 

Thorvaldsen 

(farer  op) 

Hvad  siger  du? 

Bunk 

(beroliger  ham  med  et  godmodigt  Smil) 

Henckel 

Det  er  aldeles  ikke  for  meget  sagt.  Hvem  re- 
spekterer hende  for  andet?  Hører  man  hende 
nogen  Sinde  kaldes  Professorinde  Uhden  — al- 
drig. Nej,  men  Anna  Maria,  saa  ved  alle,  hvem 
der  menes.  Anna  Maria,  det  er  en  kendt  Person, 
ret  som  det  var  en  — 

Lyngby 

(tørt) 

Glem  ikke  at  indføre  Salaten  — 

Henckel 

(giver  sig  atter  i Lag  med  sit  Regnskab) 

Hun  vilde  naturligvis  ogsaa  have  været  med  i 
Aften. 

Lindemand 

Ja,  hvorfor  ikke? 

Henckel 

Jeg  forbød  det  ganske  simpelt.  Straks  jeg  hørte 
det  i Gaar,  gik  jeg  op  til  hende  og  betydede  hende, 

at  det  kunde  der  aldeles  ikke  være  Tale  om  — 
Gilde  med  Modeller  og  saa  videre  og  etcetera  og 
hvad  dermed  følger  — umuligt. 

Bunk 

(med  et  vantro  Smil) 

Og  du  tror,  hun  lystrer? 

Henckel 

Jeg  tror,  hun  endnu  har  en  Smule  Respekt  for, 
hvad  jeg  siger,  (indfører)  En  Gang  Salat  2.  En  kvart 
Rødvin  4. 

(Den  trivelige  Osterivært  har  nærmet  sig  med  en  velvillig  spørgende  Mine) 


Lyngby 

Hør,  har  I saa  truffet  Aftale  med  den  Snyder? 
Lindemand 

Det  skulde  du  jo  besørge. 

Henckel 

Lad  det  nu  ikke  blive  for  dyrt,  kære  Venner. 
Lyngby 

Saa  kom  selv  med  for  Fanden,  din  Gniepind, 
og  lad  os  faa  det  besørget.  Hvor  mange  er  det, 
vi  bliver? 

Ung  Kunstner 

Nogle  og  tyve. 

Lyngby 

Saa  siger  vi  lige  tredive 

Ung  Kunstner 

Skal  vi  ikke  sige,  vi  tager  Smør  til  Makaroni. 
Man  bliver  saa  ked  af  den  evige  Tomatsauce. 

Et  Par  andre 

Nej,  vi  vil  have  sugo  — al  sugo! 

Lyngby 

Saa  maa  I selv  gaa  med  — jeg  vil  ikke  have 
Vrøvl  bagefter. 

Ung  Kunstner 

Vi  maa  med  i Køkkenet  og  kontrollere  — el- 
lers serverer  han  sgu  sine  Katte  til  Kødret. 

Lyngby 

(ryster  betænkeligt  paa  Hovedet  til  Værten) 

Ja,  du  er  en  stor  Snyder,  Gamle! 

Værten 

(smigret) 

Si  signore.  Grazie! 

(De  gaar  alle  med  Værten  ind  i Osteriet.  Kun  Thorvaldsen  og  Bunk 
bliver  ene  tilbage) 

Bunk 

Naa,  Bertel,  hvordan  gaar  det  med  Arbejdet? 
Thorvaldsen 

Arbejdet  — jeg  arbejder  overhovedet  ikke. 
Bunk 

Og  du  føler  ingen  Trang  til  at  bestille  noget? 

Thorvaldsen 

Jeg  er  helst  fri. 

Bunk 

Det  mener  du  ikke. 

Thorvaldsen 

Jeg  synes,  man  bliver  mindre  lysten  efter  at 
forhaste  sig,  jo  mere  man  ser  af  de  gamles  Ting 
hernede.  Jeg  ved  ikke,  men  det  er,  ligesom  Sneen 
derhjemmefra  først  nu  begynder  at  smelte  for 
mine  Øjne. 

Bunk 

Hvordan  det? 


Thorvaldsen 

Aa,  jeg  gik  jo  derhjemme  og  troede,  det  hele 
maatte  være  en  Leg,  naar  man  bare  fik  Tid.  Jeg 
havde  jo  aldrig  set  noget.  Men  hernede,  hvor 
Værkerne  staar  Side  om  Side  i lange  Rækker,  i 
Hundredvis  — her  er  det  først  gaaet  op  for  mig, 
hvor  vanskeligt  det  er,  og  hvor  sjældent  det  lyk- 
kes. Naar  vi  skal  være  ganske  ærlige,  det  aller- 
meste,  næsten  det  altsammen,  kunde  lige  saa  godt 
have  været  ugjort. 

Bunk 

Det  har  du  evig  Ret  i — vi  er  nogle  ganske 
unyttige  Væsener  de  fleste  af  os. 

Thorvaldsen 

Foran  et  ganske  enkelt  nu  og  da  staar  man 
stille  og  siger  til  sig  selv:  Det  var  vel  værd  at 
have  levet  for  at  frembringe  det.  Men  hele  Resten 
— jeg  huggede  heller  Skærver  paa  en  Landevej. 

Bunk 

Og  det  siger  du  med  dine  Evner!  Hvad  skal 
saa  vi  andre  Stympere  sige? 

Thorvaldsen 

Mine  Evner!  Hvad  kan  det  nytte,  mine  Fingre 
kan  forme?  Indenfra  maa  det  komme.  Hvad  kunde 
det  nytte,  jeg  stod  fra  Morgen  til  Aften  og  tjattede 
i noget  vaadt  Ler,  saa  længe  jeg  ikke  ved,  hvad 
jeg  vil,  og  hvordan  jeg  vil  det. 

Bunk 

Ja,  men  du  har  jo  en  Idé,  Menneske  — hvor- 
dan gaar  det  din  ,Jason  med  det  gyldne  Skind"? 

Thorvaldsen 

(ser  drømmende  og  opgivende  frem  for  sig) 

Jason  — 

Bunk 

Ja. 

Thorvaldsen 

(halvt  for  sig  selv) 

Jason  var  en  fribaaren  Mand.  En  Kongesøn,  der 
havde  fuldbragt  en  Daad  og  vendte  hjem  med 
Verdens  rigeste  Bytte.  Jason  tog,  han  erobrede, 
han  var  født  til  det. 

Bunk 

Ja,  men  saa  ved  du  jo,  hvad  du  vil. 

Thorvaldsen 

Ja,  men  jeg  kan  ikke  gøre  det.  Jeg  kan  ikke 
føle  Kongesønnen,  den  fribaaarne,  inden  i mig  — 
jeg  kan  ikke  føle  Siillingen!  (Medetsuk)  Nej,  du. 

naar  man  er  født  i Grønnegade  og  er  blevet  hjul- 
pet frem  ved  andres  Godgørenhed  og  har  maattet 
sige  Tak  til,  saa  tror  jeg,  man  har  faaet  et  Knæk, 
som  det  tager  Tid  at  rette  ud. 

Bunk 

(deltagende) 

Du  er  ikke  rigtig  i Humør,  Bertel  — 
Thorvaldsen 

Hører  du  Vandet  pible  i Kummen  derhenne  — 
Kilden  er  stoppet  til  af  Ælde  — kluk  kluk,  kluk 
kluk,  som  et  Urs  Dikken.  Bliver  du  aldrig  trist, 
naar  du  ligefrem  hører  Tiden  gaa? 

Bunk 

Bertel,  der  er  noget  galt  fat  med  dig.  — 


Thorvaldsen 

Jeg  ved  ikke.  Skal  vi  lade  Gilde  være  Gilde 
og  vandre  ud  i Kampagnen.  Det  bliver  Maaneskin 
i Nat. 


Bunk 


Kampagnen?  Nej,  du,  jeg  har  mit  Helbred  for 
kært. 


Thorvaldsen 

(halvt  for  sig  selv) 

Canovas  Marmortransport  ventes  hertil  i Aften. 
Otte  Kampagnestude  skal  der  være  for.  Jeg  kunde 
have  Lyst  til  at  se  Maanen  skinne  i Marmoret. 
Saadanne  Marmorblokke,  som  der  ligger  ufødte 
Statuer  i . . Tag  og  gaa  med!  Der  er  noget,  jeg 
trænger  til  at  gaa  af  mig. 

Bunk 

(med  et  prøvende  Blik) 

Du  ved  nok  ikke,  hvem  der  kommer  i Aften  — 
Thorvaldsen 

Det  er  vel  de  sædvanlige,  kan  jeg  tænke.  Jeg 
kan  dem  udenad,  kære. 


Bunk 

Professorinde  Uhden! 


Anna  Maria! 


Thorvaldsen 

Bunk 


Anna  Maria! 

Thorvaldsen 

Hvoraf  ved  du,  hun  kommer? 


Bunk 

Jeg  traf  hende  i Formiddags  paa  Spanske  Plads. 
Hun  spurgte,  om  du  skulde  med. 

(Pause) 


Thorvaldsen 

(henne  imod  Baggrunden) 

Se,  hvor  Peterskuplen  svæver  i Æteren.  En 
herlig  Aften! 

Bunk 

Du  er  fortabt,  kære  Ven.  Der  er  ingen  Redning. 


Thorvaldsen 


Om  saa  var  — 

Bunk 

Jeg  har  ikke  selv  været  nogen  Helgen  — det 
er  slet  ikke  det,  men  husk  paa,  det  er  en  gift 
Kone,  Bertel.  Ogsaa  for  din  egen  Skyld. 

Thorvaldsen 

Gift  og  gift  — 

Bunk 

Det  er  jo  i hvert  Fald  en  anden  Mands  Hu- 
stru, her  er  Tale  om. 

Thorvaldsen 

En  Mand,  der  ikke  fortjener  at  kysse  Spidsen 
af  hendes  Lillefinger. 


Bunk 

Jeg  synes,  Henckel  overdrev  før,  men  noget 
var  der  i det.  Naar  hun  har  taget  en  stille  Lærd 
— saa  var  det  vel  hendes  Pligt  at  indrette  sit  Liv 
derefter  og  ikke  omvendt. 

Thorvaldsen 

Jeg  har  læst  om  Michelangelo,  at  naar  han  fik 
en  Marmorblok,  som  de  andre  ikke  vilde  have 
paa  Grund  af  dens  umulige  Fagon,  saa  satte  han 
sig  hen  og  stirrede  paa  den  og  tænkte;  I den  Blok 
ligger  der  en  Statue  — den  Statue  vil  jeg  finde. 
Det  var  en  klog  Mand. 

Bunk 

Maaske. 

Thorvaldsen 

Jeg  kender  det  fra  min  egen  Ungdom  derhjemme. 
Jeg  ved,  hvad  det  vil  sige  at  komme  i Kredse, 

hvor  man  ikke  hører  hjemme  fra  Fødselen.  Jeg 
ved,  hvad  det  vil  sige  at  være  taalt  og  protegeret 
— jeg  ser  endnu  rødt  for  Øjnene,  naar  jeg  tæn- 
ker tilbage  paa  det  ...  Jeg  forstaar  hende.  Der 
gaar  hun  i hans  Stuer  med  sin  unge  Skønhed  og 
fylder  Luften  med  sit  glade  Pludder,  og  han,  den 
vrantne  Pedant  — han  bestiller  ikke  andet  end 
rette  paa  hende  og  gennemgaa  med  hende  for 
tyvende  Gang  alle  de  Fejl,  hun  nu  har  begaaet 
igen,  sidst  de  var  ude  i Selskabet.  Jeg  forstaar, 
hun  trænger  til  andet  Liv  og  kan  have  Lyst  til 
engang  imellem  at  komme  de  Steder,  hvor  hun 
er  vurderet  som  den,  hun  er  — 

Bunk 

(med  et  opgivende  Smil) 

Saa  veltalende  har  jeg  aldrig  hørt  dig. 

Thorvaldsen 

(klapper  ham  paa  Skulderen) 

Du  mener  mig  det  godt.  Bunk.  Jeg  ved  det. 

(En  gammel  hvidhaaret  Mand  i en  slidt  romersk  Kappe  og  med  grøn  Skærm 
for  Øjnene  stavrer  sig  ved  Hjælp  af  en  lang  Kæp  over  Scenen  og  tager  Plads 
ved  et  Bord  i Baggrunden,  hvor  han  hviler  sig  et  Øjeblik,  inden  han  gaar 
videre) 

Thorvaldsen 

Hvem  er  han  — jeg  ser  ham  saa  ofte  paa 
Gaderne  i Rom. 

Bunk 

Det  er  en  gammel  Tysker.  Han  kom  herned 
engang  som  en  ung  lovende  Kunstner. 

Thorvaldsen 

Det  er  nok  ikke  blevet  til  noget  videre. 

Bunk 

(med  Vægt) 

Han  gik  i Venusbjærget  — 

Thorvaldsen 

Ja  hvad  — 

Bunk 

Og  da  han  kom  ud  igen,  var  Tiden  løbet  fra 
ham,  Bertel.  Nu  hutier  han  sig  igennem,  som  han 
bedst  kan.  Iblandt  sidder  han  Model. 

Thorvaldsen 

Livet  kræver  ogsaa  sin  Ret  — vi  er  jo  da  ikke 
Munke. 

Bunk 

Hvem  ved  — Kunsten  kræver  maaske  ogsaa 
Forsagelse.  Spørg  Lindemand,  han  faster  og  tager 
koldt  Bad,  naar  det  er  over  ham. 

Thorvaldsen 

Der  kommer  aldrig  Kunst  ud  af  det.  — (Ser  ud 
til  venstre)  Der  har  vi  Bucchart  nede. 

Bunk 

Er  han  alene? 


Thorvaldsen 

Ja. 

Bunk 

jeg  skal  tale  et  Par  Ord  med  ham,  inden  de 
andre  kommer. 

Thorvaldsen 
God  Fornøjelse! 

(Fjerner  sig  mod  Baggrunden  og  bag  om  Ostenet.  Fra  venstre  Mellemgrund 
kommer  Bucchart  gaaende  ind.  Det  er  en  Mand  paa  godt  og  vel  de  halv- 
treds. Han  behersker  fuldstændig  sit  Ansigtsudtryk  og  kan,  eftersom  Situa- 
tionen kræver  det,  se  baade  faaret-troskyldig  og  snedig  ud.  Hans  sædvanlige 
Udtryk  er  afventende  Forekommenhed,  men  paa  hans  smaa  opmærksomme 
Øjne  ses  det,  at  han  uafladelig  lurer  paa  dens  Minespil,  han  taler  med,  for 
at  opdage,  hvad  der  ligger  gemt  bag  Ordene.) 

Bucchart 

God  Aften,  Mester,  god  Aften.  Glæder  mig  at 
se  Dem.  (De  hilser  paa  hinanden)  Er  vi  de  første? 

Bunk 

Omtrent  ja. 

(De  tager  Plads  ved  Bordet  i Forgrunden  til  venstre,  Bucchart  paa  Stolen, 
Bunk  paa  Bænken). 

Bucchart 

Herligt  Vejr  — næsten  for  varmt.  Noget  nyt? 

Bunk 

De  skulde  ikke  være  oplagt  til  en  lille  god 
Gerning  saadan  en  velsignet  Aften? 

Bucchart 

(anlægger  øjeblikkelig  Forretningsmasken) 

Kære  Bunk,  siden  De  selv  bringer  det  paa 
Tale  — jeg  saa  Kontoen  efter  forleden.  De  staar 
for  1500,  og  til  Dækning  har  jeg  — tre  uafsatte 
Kopier.  De  maa  ikke  være  umenneskelig. 

Bunk 

Det  er  ikke  til  mig  selv. 

Bucchart 

Ser  vi  det.  Hvem  da,  om  man  tør  være  saa  fri  ? 

Bunk 

Lindemand. 

Bucchart 

Lindemand  er  gal,  uhelbredelig  forrykt.  — 
Hvorfor  kommer  han  for  Resten  ikke  selv? 

Bunk 

Jeg  tror  ikke,  han  duer  til  at  forhandle  med 
Dem. 

Bucchart 

Saa  er  det  hans  egen  Fejl,  højstærede.  Fornuf- 
tige Kunstnere  har  jeg  altid  kunnet  forhandle 
med,  men  jeg  siger.  Himmelen  bevare  mig  for 
Kraftgenier. 

Bunk 

Jeg  tror.  De  uden  Risiko  kunde  sætte  noget  i 
Lindemand  og  løbe  an  paa  hans  Fremtid.  Hans 
Evner  er  der  ingen  Tvivl  om,  og  han  er  en  hæ- 
derlig Karakter. 

Bucchart 

Lindemand  og  jeg  har  forhandlet  engang. 

Bunk 

Det  førte  altsaa  ikke  til  noget? 

Bucchart 

Vor  Konference  mindede  stærkt  om  den  be- 
rømte Samtale:  God  Dag,  Mand  — Økseskaft 
(Ærgerlig)  Han  gjorde  ganske  simpelt  Nar  af  mig 
lige  op  i mine  aabne  Øjne. 

Bunk 

De  maa  have  taget  ham  forkert. 

Bucchart 

Jeg  gjorde,  som  jeg  altid  gør  — jeg  lagde  Kor- 
tene aabent  paa  Bordet.  Jeg  foreslog  altsaa  først 
Kopier. 

Bunk 

Det  vilde  han  altsaa  ikke? 

Bucchart 

Han  vilde  hellere  lappe  mine  gamle  Bukser, 
sagde  han.  Saa  søgte  jeg  at  forklare  ham,  at  naar 
man  som  begyndende  Kunstner  vil  have  Udsigt 
til  at  sælge,  saa  maa  ens  Værker  opfylde  visse 
praktiske  Betingelser.  Et  Maleri,  for  Eksempel, 
maa  ikke  overstige  36  X 48. 

(Viser  Dimensionerne  i Luften) 

Bunk 

(med  et  lunt  Smil) 

Hvad  sagde  han  til  det? 

Bucchart 

Han  bandede  paa,  han  engang  havde  set  et 
solgt  Billede,  der  var  37  X 49.  Ikke  sandt,  saa 
hører  jo  al  Forhandling  op?  Hvad  arbejder  han 
paa? 

Bunk 

Paa  en  stor  Karton. 

Bucchart 

En  stor  Karton  — han  er  gal.  Jeg  ved,  hvad 
De  vil  sige,  og  jeg  indrømmer,  der  kan  være 
lige  saa  meget  Geni  nedlagt  i en  stor  Karton  som 
i et  Staffelibillede  paa  36  x 48,  men  som  Salgs- 
vare — Lindemand  er  forrykt.  De  ved  selv,  kære 

Bunk,  min  Haand  er  ikke  lukket,  naar  det  gæl- 
der god  Kunst,  men  den  skal  være  sælgelig. 
Ligefrem  smide  Pengene  i Vandet  — ! Jeg  siger 
altid  til  de  unge  Kunstnere:  Lav  i Guds  Navn 
det  Monstrum  i overnaturlig  Størrelse,  som  skal 
laves,  om  det  saa  skal  ud  igennem  Sidebenene, 
faa  det  overstaaet!  Jeg  skal  ogsaa  arrangere  Ud- 
stilling paa  det,  jeg  skal  faa  Folk  til  at  snakke 
om  det  og  komme  og  se  paa  det  — men  lav  ved 
Siden  af  og  hav  staaende  i Studiet,  færdige,  en 
fem  seks  Smaating,  som  Folk  har  Raad  til  at 
købe,  som  kan  transporteres  uden  for  store  Om- 
kostninger, som  de  har  Plads  til  i en  jævn  Sa- 
lon, og  som  en  almindelig  dødelig  kan  have  nogen 
Fornøjelse  af  at  se  paa.  Det  er  et  godt  Raad,  jeg 
giver  dem,  og  de  hører  aldrig  efter. 

Bunk 

Lindemand  er  saa  oprevet  for  Tiden,  han  sy- 
nes ikke,  der  er  Fremgang  i noget  af,  hvad  han 
tager  sig  til.  Jeg  er  vis  paa,  hvis  en  kom  til  ham 
og  sagde:  Jeg  tror  paa  din  Fremtid,  og  jeg  vil 
holde  dig  oven  Vande  det  Par  Aar,  til  du  slaar 
igennem  — jeg  er  vis  paa,  der  vilde  blive  en 
dygtig  Kunstner  af  ham.  De  kunde  gøre  en  god 
Gerning,  maaske  redde  et  Menneske  fra  Under- 
gang, og  kunde  oven  i Købet  slippe  billigt  til  det 
— Lindemand  er  meget  nøjsom.  Hvis  De  ønsker 
det,  skal  jeg  gerne  gaa  i Borgen  for  hans  For- 
skud, men  lad  være  at  sige,  at  det  er  mig,  der 
har  faaet  det  ordnet. 

Bucchart 

De  er  et  godt  Menneske,  Bunk  — men  jeg 
tror  ikke.  De  overkommer  mere  end  Deres  egen 

Det  gyldne  Skind 

Konto.  De  kender  nok  Visen:  Den  halte  ser,  den 
blinde  gaar,  ved  fælles  Hjælp  de  Graven  naar. 

Bunk 

Ja  ja  da. 

Bucchart 

Nej,  lad  De  bare  Lindemand  løbe  Hornene  af 
sig  først,  og  lad  ham  saa  selv  komme  til  mig  — 
saa  skal  jeg  læse  lidt  praktisk  Kunstteori  med 
ham.  — Apropos,  den  unge  Thorvaldsen,  hvad 
mener  De  om  ham? 


Bunk 

Der  er  vist  kun  én  Mening  — 

Bucchart 

Ja,  ikke  sandt.  Han  gaar  saa  stille  med  det, 
men  jeg  tror,  han  bliver  god.  Jeg  har  set  et  Par 
Kopier  af  ham  — udmærkede.  Og  nogle  Smaa- 
relieffer  — tiltalende  — 

Bunk 

36  X 48? 

Bucchart 

De  er  en  stor  Skælm,  Bunk.  — Naa,  der  har 
vi  nok  Banden! 

(Fra  venstre  Mellemgrund  Indtog  af  en  Snes  nordiske  Kunstnere  med  et  Par 
kvindelige  Modeller  iblandt  under  Afsyngelsen  af  „Fryd  dig  ved  Livet“.  Idet 
de  træder  ind  paa  Scenen,  synger  de  Slutningen  af  3.  Vers  „Den  Barm,  som 
aldrig  osv.“  Nogle  af  dem  har  Mandolin  og  Gitar.) 

Anføreren 

(med  hævet  Stok) 

Holdt! 

(Truppen  opløser  sig  og  hilser  paa  de  fra  Osteriet  kommende  Kunstnere.  En 
fire  fem  yngre  Spasmagere,  der  har  faaet  Øje  paa  Bucchart,  marcherer  i 
sluttet  Trop  løs  paa  ham,  syngende  videre  paa  4.  Vers  med  særligt  Eftertryk 
paa  „som  gerne  Armods  Talsmand  er“) 

Bucchart 

(retirerer  baglæns) 

Tak,  bitte  Venner,  gør  jer  ingen  Ulejlighed  — 
jeg  kender  jeres  Hjerters  Indhold! 

(Ved  Ordene  „en  evig  Kreds  skal  slaa“  finder  de  paa  at  danse  i Ring  om 
ham,  syngende  de  fire  Linier  „Fryd  dig  ved  Livet  osv,“) 


Bucchart 

(i  Kredsen) 


Hold  op  for  Fanden  — jeg  bliver  ganske  svim- 
mel! 


(De  gaar  leende  fra  ham.) 


Bunk 

Sikken  festlig  Modtagelse! 

Bucchart 

Ja,  nu  er  de  kry  — men  paa  Kontoret,  paa  To- 
mandshaand,  der  er  de  smaa.  (Faar  øje  paa  Thorvaldsen) 
Ah,  der  har  vi  jo  vor  unge  Fidias!  Glæder  mig, 
glæder  mig  overordentlig  — 

(Han  gaar  straks  hen  og  taler  med  Thorvaldsen,  hvem  han  behandler  meget 
indsmigrende.  Hans  Samtale  synes  at  være  belærende  og  raadgivende  (Kunst- 
teori), han  gør  Fagter  med  Armene  i Luften,  som  om  han  sagde  36  X 48.) 

I Baggrunden  har  nogle  sat  sig  paa  Bænke,  Borde  og  Balustrade.  Andre 
kalder  paa  Opvarterne: 

Pasquale!  Pasqualino!  Giulio! 

Opvarterne 

Vengo!  Si  signore!  Subito! 

6* 

Kunstnere 

(bestiller  Vin  hos  dem) 

Mezzo  Utro  rossol  Mezzo  biancol 

Opvarterne 

Si  signorel  Subitol 

(De  bringer  Vin  og  Glas.  Mandolinklimpren) 

(Fra  højre  Forgrund  kommer  samtidig  Lindemand  og  Lynoby  ind  i 
Samtale) 


Lxngby 

Man  skal  bare  tage  Italienerne  fra  den  gemyt- 
lige Side  og  vise,  man  er  pratico. 

(Seende  ud  i venstre  Forgrund) 

Men  hvad  ser  jeg  — Anna  Maria!  , 

Lindemand 

Det  tænkte  jeg  nok.  Hun  bryder  sig  da  ikke 
om,  hvad  den  Herbariumsplante  siger  — 

(Fra  venstre  kommer  Anna  Maria  Uhden,  født  Magnani,  fulgt  af  et  Par 
unge  Kunstnere.  Hendes  Dansk  lyder  kunstigt  — det  er  italiensk  i Klangen) 


Lyngby 

(ungdommeligt) 

„Hvor  ser  jeg  glad  igen  de  mange  Yndig- 
heder — “ 

(Anna  Maria  nikker  venligt  til  de  omstaaende.  Lyngby  kysser  galant  hendes 
udstrakte  Haand.  I dette  Øjeblik  kommer  Henckel  farende) 


Henckel 

Fru  von  Uhden,  jeg  troede,  det  var  en  bestemt 
Aftale  imellem  os  — 

Anna  Maria 


(skælmsk) 

Jeg  ved  det,  strænge  Herre.  Forlad  en  Synder- 
inde. 


Lyngby 

Forlad  hende  for  hendes  Skønheds  Skyld  — 


Henckel 

Spøg  til  Side,  mine  Herrer.  De  tillader  mig  et 
Par  Ord  under  fire  Øjne  med  Professorinde 
Uhden. 

Lyngby 

Aldeles  utilladeligt!  Ingen  téte-å-téte  her! 
Henckel 

Fru  Professorinde! 


Tilstaaet! 


Anna  Maria 

(med  en  naadig  Haandbevægelse) 


(Da  de  andre  stadig  vil  hindre  Samtalen,  fejer  hun  dem  væk  med) 

Nu  skal  I være  pænt  artige  — &asifa 

(De  fjerner  sig  lidt,  idet  de  gør  skjult  Nar  ad  Henckel) 


Henckel 

Fru  Professorinde  von  Uhden,  dette  her  er 
ikke  noget  passende  Sted  for  Dem.  Jeg  sagde  det 
til  Dem  i Gaar,  og  De  lovede  — 

Anna  Maria 

Mamma  mia,  hvor  De  er,  kan  jeg  ogsaa  være. 
Kan  ikke  tænke  mig  Dem  paa  — come  dice  — 
ikke  noget  passende  Sted. 

Henckel 

Det  kvindelige  Selskab  her  — jeg  ved  ikke, 
hvad  De  synes. 

Anna  Maria 

Ej  was  — skikkelige  Modeller,  gode  nok  for 
mig. 

Henckel 

Fru  von  Uhden,  maa  jeg  i hvert  Fald  tillade 
mig  at  geleyde  Dem  hjem,  naar  De  har  drukket 
et  Glas  Vin  med  os? 

Anna  Maria 

Højst  upassende  at  blive  geleydet  hjem  af  Dem, 
min  Herre.  Naa,  gamle  Mand,  se  nu  glad  ud! 

Henckel 

Jeg  har  lovet  Deres  Mand  — 

Anna  Maria 

Min  Mand?  De  lovet  min  Mand?! 

Henckel 

De  ved,  hvor  bekymret  han  er  for  Deres  gode 
Rygte,  naar  han  er  paa  Rejse. 

Anna  Maria 

(med  lynende  Øjne) 

Det  skal  han  faa  betalt. 

Henckel 

De  skulde  dog  tænke  paa,  hvad  De  skylder  en 
saa  sjælden  fin  og  nobel  Mand  — 

Anna  Maria 
Skylder  min  Mand? 

Henckel 

Den  Stilling,  han  har  hævet  Dem  til  — 

Anna  Maria 
Maa  jeg  spørge  Dem  — 

Henckel 

Den  skulde  dog  forpligte  til  nogen  Anstand  — 
Anna  Maria 

(rasende) 

Nu  skal  De  have  Tak,  min  Herre!  (Raaber)  Lyng- 
by og  Lindemand! 


Lyngby 

(hurtig  til) 

Signora  befaler  — 

Anna  Maria 

Vin!  Vin  og  Musik!  I Aften  vil  jeg  more  mig! 

Lyngby  og  andre 

Bravo!  Evviva  Anna  Maria!  La  regina  della 
festa! 

Henckel 

(til  Bunk) 

Bunk,  De  er  da  et  ældre,  fornuftigt  Menneske 
— kan  De  ikke  hjælpe  mig  — hun  er  i Stand 
til  at  gøre  Skandale. 

Bunk 

De  kan  vist  være  ganske  rolig. 

Anna  Maria 

(der  i Mellemgrunden  har  tømt  et  Glas  og  faaet  fat  i en  Tamburin) 

Musik!  Musik!  I Aften  vil  vi  more  os! 


Kunstnere 

Bravo! 

(Mandolin  og  Gitar  stemmer  i.  Anna  Maria  gør  Dansetrin  til  Musiken) 


Tarantel! 


Kunstnere 
Anna  Maria 


Tarantel! 

(Musiken  slaar  om  i Tarantel.  Anna  Maria  og  andre,  deriblandt  et  Par 
kvindelige  Modeller,  træder  Dansen  ivrigt) 


Kunstnere 

Bravo! 

Lindemand 

(betagen) 

Hvem  der  kunde  fæste  saadan  et  Øjeblik  paa 
Lærredet  — Musernes  Dans  paa  Helikon! 

Lyngby 

Du  siger  noget!  Hvor  er  Bucchart  — han  skal 
min  Salighed  give  Forskud  paa  Ideen! 

Henckel 

(til  Bunk) 

Og  det  kalder  De  ikke  Skandale!  En  Profes- 
sorinde,  der  danser,  saa  man  kan  se  hende  igen- 
nem Tøjet!  Men  jeg  tor  mine  Hænder. 

(Han  sætter  sig  demonstrativt  i Forgrunden  til  højre  med  Ryggen  til, 
tager  Hatten  af  og  tørrer  Panden) 

Anna  Maria 

(slaar  i Kaadhed  Hul  paa  Tamburinen,  danser  ud  af  Rækken  og  smækker 
under  almindelig  Jubel  Tamburinen  ned  over  Hovedet  paa  Henckel) 

Henckel 

(rejser  sig  forarget,  kaster  Tamburinen  fra  sig  ude  af  sig  selv) 

Nu  kan  det  være  nok! 

Anna  Maria 

(dansende) 

Hils  min  fornemme  Gemal! 

(Lattertilslutning) 

Et  Par  Kunstnere 

Du  forstaar  da  Spøg  — Du  vil  da  ikke  gaa  — 
Sikke  noget,  det  var  jo  ikke  andet  end  Løjer! 

(Henckel  fornærmet  ud  til  højre) 

Anna  Maria 

(ind  imellem) 

Lad  ham  bare  gaa! 

(Hun  sætter  sig  hen  paa  Stenbænken  til  højre  og  ordner  sit  Haar  efter 
Dansen) 

Kunstnere 

(i  Baggrunden  raaber  taktfast) 

Mad,  Mad,  Mad! 

Kunstner 

(tager  fat  i Værten) 

Spaghetti,  din  Drivert! 


Værten 

(evigt  smilende) 

Si  signore,  subito! 

Kunstner 

Ikke  subito,  men  straks! 

Anden  Kunstner  til  Lyngby 

Skal  vi  ikke  spise  for  Fanden? 

Lyngby 

Det  varer  ikke  ti  Minutter. 

Kunstner 

Lad  os  gaa  op  og  se  paa  Udsigten  saa  længe. 

(Tilslutning.  De  fjerner  sig  efterhaanden  til  venstre) 

Thorvaldsen 

(ene  hen  til  hende) 

God  Aften,  Signora  — og  Tak  for  den  skønne 
Dans! 

Anna  Maria 

(med  et  Par  Haarnaale  i Munden,  siger  ikke  noget,  men  sender  ham  et  Nik. 
Hun  ser  ikke  glad  ud) 

Thorvaldsen 

Hvor  De  er  smuk,  naar  De  er  glad! 

Anna  Maria 

Glad! 

(Kommer  pludselig  til  at  græde) 

Thorvaldsen 

(forlegen) 

Var  De  ikke  glad  før,  da  De  dansede? 

Anna  Maria 

(tørrer  sine  Øjne) 

Jeg  var  gal  i Hovedet,  var  jeg.  Men  saadan 

gaar  det  altid  — hvad  jeg  gør,  det  er  altid  galt. 
(Med  et  Suk)  Men  lad  os  ikke  tænke  paa  det. 

Thorvaldsen 
Tak,  fordi  De  kom. 

Anna  Maria 
De  siger  det  saa  trist. 

Thorvaldsen 

Jeg  ved  heller  ikke,  om  jeg  er  glad  eller  be- 
drøvet. Jeg  synes  somme  Tider,  jeg  er  begge  Dele 
paa  én  Gang. 

Anna  Maria 
Kom,  sæt  Dem  her! 

(Thorvaldsen  tager  Plads  paa  Bænken  tiT  højre  for  hende) 


Anna  Maria 

(med  et  skælmsk  Smil) 

Hvad  fejler  saa  min  Herre? 


Thorvaldsen 
Spørg  mig  ikke. 

Anna  Maria 

Hvad  skal  de  underlige  Øjne  sige? 
Thorvaldsen 

De  skal  bare  bede  om  Lov  til,  at  jeg  maa  sidde 
stille  og  se  paa  Dem  engang  endnu  — inden  jeg 
gaar. 

Anna  Maria 

Hvor  det  lyder  sørgeligt  altsammen! 

Thorvaldsen 

Jeg  ved  heller  ikke,  om  jeg  skal  velsigne  eller 
forbande  den  Dag,  jeg  første  Gang  saa  Dem,  Anna 
Maria. 


Anna  Maria 

(med  et  Suk) 

Det  kan  jo  ikke  nytte  noget,  Signore.  Impos- 
sibile  — impossibile] 

Thorvaldsen 

(forpint) 

Jeg  holder  det  ikke  ud  mere.  Maaned  efter  Maa- 
ned  har  jeg  gaaet  og  kæmpet  imod.  Ingenting  faar 
jeg  gjort,  ingenting  kan  jeg  tænke  paa,  hverken 
Dag  eller  Nat.  Jeg  gaar  til  Grunde  af  det. 

Anna  Maria 

(klapper  ham  deltagende  paa  Haaret) 

Frist  mig  ikke,  Signore  — jeg  er  ulykkelig  nok 
i Forvejen. 

Thorvaldsen 

(heftig) 

Dejlige  Anna  Maria!  Om  der  saa  er  alle  Hel- 
vedes Straffe  for  det  — jeg  elsker  dig,  hører  du, 
jeg  elsker  dig! 

Anna  Maria 

Elsker  mig  — en  gift  Kone,  Moder  til  to  Børn. 
Umuligt! 

Thorvaldsen 

Jeg  ved,  du  elsker  ikke  din  .Vland,  jeg  ved,  hvor 
han  piner  dig.  Hvorfor  da  blive  ved  at  gøre  baade 
dig  og  mig  ulykkelige  for  Resten  af  Livet? 

Anna  Maria 

Kæreste,  rareste  Bertel  — hvor  du  snakker. 
Som  et  Barn.  — Hvad  skulde  vi  leve  af? 

Thorvaldsen 

Giv  mig  blot  det  mindste  Haab,  og  ved  alle 
Guder  — jeg  skal  arbejde  som  en  gal  for  at  naa 
frem,  blive  den  første! 

Anna  Maria 

Og  til  da  — hvad  skulde  vi  leve  af  — i Mor- 
gen, i Overmorgen? 

Thorvaldsen 

Giv  mig  Haab  og  Tid  — vi  er  da  unge  endnu 
— og  jeg  skal  forbause  Verden!  Jeg  føler  i mig 
et  Væld  af  Evner  og  Kræfter,  som  bare  venter 
paa  en  stor  og  dejlig  Kærlighed  for  at  folde  sig  ud! 

Anna  Maria 

Det  er  haabløst,  Bertel  — men  det  er  dejligt 
at  høre. 

Thorvaldsen 

Sig,  at  du  elsker  mig,  sig  det! 

(Fra  Baggrunden  lyder  dæmpet  Boccherinis  Menuet) 


Anna  Maria 

(med  træt  Stemme) 

Forlang  ikke  for  meget  af  mig,  Bertel.  Jeg  ved 
ingenting  mer  — men  det  er  saa  dejligt  et  Øje- 
blik at  glemme  Verden  og  Virkeligheden.  Tutto 
il  mondol  Hør  — det  er  til  at  græde  over. 

Thorvaldsen 

Lad  os  gaa,  Anna  Maria,  hører  du  — hvad  skal 
vi  her? 


Anna  Maria 

(hensunken) 

Aa  nej,  min  Ven,  lad  os  blive  — lidt  endnu. 
Det  Øjeblik  kommer  aldrig  igen! 

(Fra  venstre  Baggrund  kommer  en  Kampagnuole.  Han  bærer  en  lang  Stav 
over  højre  Skulder  og  en  Faareskindspels  over  venstre  Arm.  Hans  Holdning 
er  rank  og  stolt.  I det  Nu,  han  staar  stille  og  betragter  de  bag  Osteriet  forsam- 
lede Kunstnere,  inden  han  fortsætter  sin  Gang  ud,  ligner  hans  Stilling  den,  der 
Aar  efter  gjorde  Thorvaldsens  Jason  berømt.  Thorvaldsen  glemmer  pludselig 
ved  Synet  af  ham  alt  andet  og  stirrer  betagen,  som  saa  han  en  Aabenbaring) 


Anna  Maria 

(farer  let  sammen) 

Hvad  er  der? 


Se! 


Thorvaldsen 
Anna  Maria 


Ja,  hvad  — en  Kampagnuole. 


Thorvaldsen 

(farer  op) 

Stillingen!  Stillingen!  Et  helt  Aar  har  jeg  ledt 
forgæves,  og  saa  faar  jeg  den  — dumpende  ned 
fra  Himlen!  Du,  Anna  Maria  — men  hvad  er  der, 
du  er  jo  som  forvandlet?  Forstaar  du  da  ikke, 
naar  man  et  helt  Aar  igennem  ikke  har  kunnet 
finde  Stillingen  og  saa  pludselig  .... 


Anna  Maria 

(der  har  rejst  sig  og  med  stivnet  Ansigt  betragtet  Thorvaldsen,  siger  koldt) 

Tak,  min  Herre! 

Thorvaldsen 

Jeg  forstaar  ikke  — 

Anna  Maria 

Alt  kunde  jeg  glemme  for  din  Skyld,  min  Ære, 
min  Tro,  og  du  — 

Thorvaldsen 

(stammer  i det) 

Anna  Maria  — jeg  blev  saa  glad  — jeg  tænkte 
ikke.  Tilgiv  mig,  hører  du! 

(Sætter  sig  igen  paa  Bænken  og  griber  hendes  Haand) 

Jeg  sværger  dig  til  — 

Anna  Maria 

Hvad  sværger  du? 

Thorvaldsen 

Alt,  hvad  du  forlanger.  Alt  er  jeg  rede  til  at 
fornægte  for  din  Kærligheds  Skyld  — min  Ær- 
gerrighed, min  Kunst  — hvad  er  det  altsammen 
imod  dig! 

Anna  Maria 

Vil  du  altid  sige  saadan? 

Thorvaldsen 

(knælende  for  hende) 

Jeg  sværger  dig  til,  om  jeg  saa  kunde  faa  Al- 
verdens Herlighed  — jeg  gav  Afkald  paa  den  for 
at  kunne  tilbede  dig! 

Anna  Maria 

(smilende  igen) 

Jeg  tror  dine  ærlige  Øjne. 

Thorvaldsen 

(sætter  sig  op  ved  Siden  af  hende) 

Elskede  Anna  Maria! 

.Anna  Maria 

(med  Armene  om  hans  Hals) 

Alt,  hvad  der  er  i Verden,  vil  vi  to  glemme! 

(Hviskende) 

Kun  elske,  elske,  elske! 

Thorvaldsen 

Lad  os  gaa,  hører  du!  Hjem  til  mig,  hvor  dit 
Navn  staar  skrevet  i alle  Rudernes  Støv! 

(De  gaar  ud  til  venstre  med  hinanden  om  Livet) 

(Opvarternes  Tilsynekomst  i Baggrunden  med  de  dampende  Makaronifade 
bringer  atter  Røre  i Forsamlingen.  Gæsterne  flokkes  om  Bordene.  Kun  Bunk, 
der  ene  har  nærmet  sig  Forgrunden,  ser  Thorvaldsen  og  Anna  Maria  drage 
bort) 


Bunk 

(stirrende  efter  dem) 


Venusbjerget! 


TREDIE  AKT 


Thorvaldsens  Atelier  i Rom. 

I Baggrundsvæggen  stort,  mangerudet  Ateliervindu  med  mørkt 
Forhæng,  der  dækker  de  nederste  to  Tredjedele  af  Vinduet,  saa  at 
der  kun  falder  Ovenlys  ind  i Rummet.  Midt  paa  venstre  Sidevæg  Dør 
ud  til  Trappegangen.  Paa  samme  Væg,  nærmest  Forgrunden,  en  Slags 
Kommode  med  hvid  Marmorplade.  Paa  denne  en  Madonnafigur  af 
farvelagt  Træ  med  en  lille  brændende  Olielampe  foran.  Paa  begge 
Sider  af  Madonnaen  en  Vase  mod  Papirblomster  af  Udseende  som 
Fastelavnsris.  Midt  paa  højre  Sidevæg  en  aaben  Kamin  med  en  svagt 
glødende  Ild.  Paa  samme  Væg,  nærmest  Forgrunden,  Dør  ind  til  et 
Værelse,  nærmest  Baggrunden  et  Vadskebord  og  et  Stativ  til  Gang- 
klæder. Hist  og  her  paa  Væggene  Relieffer,  Masker  og  enkelte  Le- 
gemsdele i Gibsafstøbninger. 

I Baggrunden  til  højre  for  Vinduet  en  Kavalet,  hvorpaa  Jason  i 
tørt  Ler  i naturlig  Størrelse.  Denne  Jasonfigur  minder  naturlig- 
vis om  den  senere,  berømte  Jason  i overnaturlig  Størrelse,  men  er 
mindre  fri  og  rank  i Stillingen.  Til  højre  for  denne  Kavalet  en  mindre 
med  et  lille  Lerudkast  til  en  ny  Jason.  Desuden  en  Træforhøjning  til 
Modeller.  I højre  Baggrundshjørne  en  simpel,  tofløjet  Skærm.  I ven- 
stre Baggrundshjørne  nogle  Trækasser,  stillet  paa  Højkant,  hvorpaa 
er  anbragt  nogle  af  Thorvaldsens  Kopier  efter  antike  Buster  — Ho- 
mer, Cicero,  Agrippa  og  andre.  Ogsaa  en  Gipsafstøbning  efter  den 
medieæiske  Venus.  Midt  paa  Gulvet,  men  dog  saa  langt  tilbage,  at 
der  er  fri  Passage  fra  Dør  til  Dør,  et  Bord,  hvorpaa  en  romersk 
Lampe,  en  tom  Vinfiasco,  nogle  Bøger  og  Papirer.  Paa  hver  Side  af 
Bordet  en  italiensk  Træstol  med  flettet  Sæde.  Foran  Kaminen  to  for- 
faldne, men  magelige  Stole. 

Det  er  en  sen  Februareftermiddag  i Aaret  1802. 

Thorvaldsen  staar  i Arbejdskittel  og  modelerer  paa  det  lille 
Lerudkast  til  en  ny  Jason.  En  enkelt  Gang  træder  han  lidt  tilbage  og 
betragter  sit  Værk  synligt  misfornøjet. 

Det  gyldne  Skind 

Lidt  efter  kommer  hans  Værtinde,  en  trivelig  romersk  Matrone, 
ind  fra  venstre. 

Værtinden 

Signore  Alberto! 


Che  cosa? 

Thorvaldsen 

(uden  at  vende  sig) 

Værtinden 

La  signora  — 

Thorvaldsen 

Anna  Maria? 

(drejer  Hovedet) 

Værtinden 

Si  signore. 

Thorvaldsen 

Har  hun  været  her? 

Værtinden 

(ser  uforstaaende  paa  ham) 


Stata  qui? 

Thorvaldsen 

Værtinden 

Si  signore.  La  signora  Anna  Maria. 

Thorvaldsen 

Quando  ritoma? 


Stasera. 

Værtinden 

Thorvaldsen 

Hun  kommer  altsaa  i Aften  — qnesta  sera? 

Si  signore. 

Grazie! 

Niente! 


Værtinden 

Thorvaldsen 

Værtinden 


(Værtinden  ud  til  venstre.  Thorvaldsen  tager  igen  fat  paa  sit  Arbejde,  lægger 
dog  straks  efter  Modelerpinden  træt  fra  sig,  ser  paa  Udkastet  og  paa  den 
store  Lerfigur.  Et  Øjeblik  efter  maser  han  resolut,  men  stille  det  lille  Lerud- 
kast sammen  til  en  uformelig  Klump.  Sætter  sig  hen  paa  en  Stol  med  Al- 
buerne paa  Knæene  og  Hovedet  i Hænderne  og  stirrer  haabløst  frem  for  sig. 

— Det  banker  paa  Døren  til  venstre) 


CM  é? 

Thorvaldsen 

Amid. 

En  Stemme 

(udenfor) 

Avanti ! 

Thorvaldsen 

(Henckel  træder  ind  ad  Døren  til  venstre.  Han  er  i de  forløbne  fire  Aar 
blevet  noget  mavefør,  hans  Selvtilfredshed  er  steget  synligt,  hans  Venlighed 
er  ovenfra  — kort  sagt,  han  er  blevet  den  Vigtigpraas,  han  tegnede  til) 

Henckel 

God  Dag,  kære  Ven.  Kender  du  mig  igen? 

Thorvaldsen 

(staar  lidt  ubehjælpsom  med  sine  lerfyldte  Fingre) 

Hvad  ser  jeg  — Henckel!  Er  du  kommet  til 
Rom? 

Henckel 

Som  du  ser,  kære,  i højstegen  Person. 

Thorvaldsen 

Det  var  da  morsomt.  Kan  du  selv  finde  dig  en 
Stol  og  slaa  dig  ned.  Jeg  skal  blot  skylle  mine 
Fingre  (Gaar  hen  til  Vadskebordet)  Hør,  du  er  jo  blevet  en 
stor  Mand  siden  sidst. 

Henckel 

Er  det  Professorværdigheden,  du  tænker  paa? 

Thorvaldsen 

Ja,  Død  og  Plage,  det  maa  man  da  nok  sige  Til 
Lykke  med! 

Henckel 

Ja,  det  er  jo  kun  glædeligt,  naar  hæderlig  Flid 
bemærkes  paa  højeste  Sted  og  belønnes  med  of- 
fentlig Anerkendelse. 

(Ser  sig  om  i Atelieret) 

Ak  ja,  saa  er  man  her  igen!  Det  er  snart  fire 
Aar  siden. 

Thorvaldsen 

Ja,  du  maa  vel  vide  det.  Jeg  skal  sige  dig,  jeg 
holder  ikke  saadan  rigtig  Rede  paa  Tiden  hernede. 

Henckel 

Her  er  ganske  uforandret,  tror  jeg. 

Thorvaldsen 

Det  er  her  sikkert. 

(Han  har  nu  faaet  vadsket  sig  og  rækker  Henckel  Haanden) 

Velkommen  til  Rom  da!  Du  har  ikke  lagt  dig 
efter  Tobak? 

Henckel 

(selvtilfreds) 

Nej. 

Thorvaldsen 

(tænder  en  Lazaronpibe  ved  Hjælp  af  en  Fidibus  ved  Gløderne) 

Hvor  længe  bliver  du  her? 

Henckel 

En  Maaned. 

Thorvaldsen 

Er  det  Rejsen  værd? 

Henckel 

Jeg  kan  ikke  længer.  Jeg  skal  sige  dig,  jeg  er 
for  et  lille  Aar  siden  indtraadt  i den  ægteskabelige 
Stand,  og  min  Kone  venter  sig. 

Thorvaldsen 

Se  se,  Professor,  Ægtemand  og  Fader  — du 
har  sandelig  drevet  det  vidt. 

Henckel 

Jeg  klager  ikke.  Men  hør,  hvor  gammel  er  du 
egentlig  blevet  i al  den  Tid? 

Thorvaldsen 

Tal  ikke  om  det.  Jeg  kan  snart  blive  to  og 
tredive,  og  jeg  tør  just  ikke  prale  hverken  af  of- 
fentlig Anerkendelse,  Ansættelse  eller  — Ægteskab. 

Henckel 

Hm  — tænker  du  egentlig  aldrig  paa  at  vende 
hjem  engang? 

Thorvaldsen 

Jeg  ved  ikke,  hvad  der  skulde  lokke  mig. 

Henckel 

Det  samme,  som  drager  andre  hjem:  Fædre- 
landet og  Vennekredsen.  Hvor  har  man  det  bedre? 
— Du  siger  ikke  noget? 


Thorvaldsen 

Jeg  skotter  ikke  om  at  komme  hjem  som  en 
slagen  Mand. 

(Pause) 


Henckel 

(faar  Øje  paa  Thorvaldsens  gamle  Fløjte,  tager  den  op  og  betragter  den) 

Herre  Gud,  spiller  du  stadig  paa  den? 
Thorvaldsen 

(med  et  træt  Smil) 

Ja,  og  de  samme  Melodier,  tror  jeg. 

Henckel 

(lægger  Fløjten  fra  sig) 

Der  er  vel  ikke  mange  igen  af  de  kære  Lands- 
mænd fra  min  Tid.  Ja,  Bucchart  har  jeg  truffet  — 

Thorvaldsen 

Nej  — Carstens  døde  jo  kort  efter.  Af  Nød  og 
Brystsyge. 

Henckel 

Og  Lyngby  — hvad  er  der  blevet  af  Lyngby? 
Han  var  saadan  en  lystig  Fætter. 

Thorvaldsen 

Han  rejser  rundt  og  sælger  Farver  for  Bucchart 
— han  er  jo  saa  flink  i Sprog. 

Henckel 

Saa  var  der  de  to  Alvorsmænd,  Lindemand  og 
Bunk.  Lever  de  endnu? 

Thorvaldsen 
De  bor  i Albano. 


Henckel 

Ja  saa.  Hvad  lever  de  af? 

Thorvaldsen 

Bunk  laver  saadan  Portrætter  og  Helgenbilleder 
til  Skomagere,  Skræddere  og  Spækhøkere  og  faar 
Varer  i Betaling.  Og  saa  er  der  jo  ikke  dyrt  i 
Albano. 

Henckel 

Og  han  havde  endda  Sølvmedaljen,  tror  jeg. 

Thorvaldsen 

Han  har  endda  den  lille  Guldmedalje  — lige- 
som Lindemand. 

Henckel 

Og  de  andre  — jeg  husker  knap  Navnene  læn- 
ger. 

Thorvaldsen 

De  andre  — ja.  Guderne  maa  vide,  hvor  de 
egentlig  er  blevet  af.  Hører  man  noget  om  dem, 
er  det  sjælden  glædeligt. 

Henckel 

Naa,  det  var  ogsaa  nogle  fæle  Vindbøjtler,  mange 
af  dem.  — ja,  man  føler  sig  jo  kun  dobbelt  glad 

og  taknemlig,  naar  man  hører  saadan  noget.  — 
Hør,  du,  hende  Maria  — hvad  var  det,  hun  hed 
mere? 

Thorvaldsen 
Hvem  mener  du? 

Henckel 

Jo  vist,  du  var  selv  væk  i hende.  Hun  var  gift 
med  ham  Tyskeren  Uhden.  Hun  var  saadan  lidt 
— løs  paa  Traaden. 

Thorvaldsen 
Fru  von  Uhden? 

Henckel 

Ja,  hvad  var  det,  hun  egentlig  hed? 

Thorvaldsen 

Magnani  — 

Henckel 

Rigtig  — Anna  Maria  Magnani!  Lever  det  rav- 
gale Fruentimmer  stadig  i Rom? 

Thorvaldsen 
Fru  von  Uhden  lever  i Rom. 

Henckel 
Og  stadig  gift  med  Uhden? 

Thorvaldsen 

Ja. 

Henckel 

(med  et  Grynt) 

Og  stadig  lige  — imødekommende  overfor  andre? 

Thorvaldsen 

(afvisende) 

Det  kender  jeg  ikke. 

Henckel 

(mærker  Uraad) 

Hm.  (Med  et  Blik  paa  Jason)  Hvad  skal  den  Fyr  egent- 
lig forestille? 

Thorvaldsen 

Det  er  min  Jason  med  det  gyldne  Skind. 

Henckel 

Ja  saa.  En  Jason.  Ser  man  det. 

Thorvaldsen 

Kan  du  ikke  huske,  jeg  udviklede  Ideen  for  dig 
i gamle  Dage? 

Henckel 

Jeg  maa  tilstaa,  jeg  har  glemt  det.  Den  er  for 
Resten  al  Anerkendelse  værd. 

Thorvaldsen 

Synes  du? 

Henckel 

Jeg  synes,  den  bærer  Præg  baade  af  hæderlig 
Stræben  og  flittigt  Studium  af  de  gamle. 

(Med  et  beklagende  Skuldertræk) 

At  vi  ikke  naar  de  gamle,  er  jo  en  Sag  for  sig 
. ...  Jeg  saa  for  Resten  i Formiddags,  hvad  du 
har  staaende  hos  Bucchart,  og  det  maa  jeg  sige, 
dine  Kopier  er  udmærket  gode  — 

Thorvaldsen 

Du  synes  altsaa  ikke  om  mine  egne  Ting? 

Henckel 

Bevares,  jeg  syntes  endog,  de  vidnede  om  ikke 
ringe  Fremgang.  — Apropos,  du  ved  vel,  der  er 
blevet  en  Professorpost  ledig  ved  Akademiet 
hjemme? 

Thorvaldsen 

Jeg  har  hørt  om  det. 

Henckel 

jeg  vil  ganske  ærligt  tilstaa,  jeg  har  saamænd 
ikke  tænkt  paa  dig  i den  Anledning  før  i Dag. 
Der  var  Tale  hjemme  om,  at  vi  maaske  skulde 
indkalde  enten  en  fransk  eller  en  tysk  Mester, 
men  da  jeg  talte  i Dag  med  Bucchart,  maatte  jeg 
tildels  give  ham  Ret.  Hvorfor  ikke  i alt  Fald  for- 
søge en  hæderlig  dansk  Billedhugger,  selv  om 
man  kunde  faa  en  mere  anerkendt  udefra? 

Thorvaldsen 

Mener  du,  at  jeg  — ? 

Henckel 

jeg  skal  ærlig  sige  dig  Sammenhængen:  Buc- 
chart har  bedt  mig  skrive  dig  en  Anbefaling. 

Thorvaldsen 

Bedt  dig  skrive  mig  en  Anbefaling! 

Henckel 

ja.  Og  uden  at  overvurdere  mig  selv  tror  jeg 
nok,  den  vilde  blive  taget  i Betragtning,  jeg  har 
i de  sidste  Aar  skrevet  en  Del  om  Kunst,  og  jeg 
har  mærket,  at  man  gerne  lytter  til,  hvad  jeg  siger. 

Selvfølgelig,  ved  en  saadan  Besættelse  gør  der  sig 
jo  uhyre  mange  Forhold  gældende  — men  kunde 
jeg  gøre  noget  for  dig  for  gammelt  Venskabs  Skyld, 
forstaar  du  . . . Uden  at  fornærme  dig,  kære,  selv 
om  du  hverken  er  nogen  Fidias  eller  Canova  — 
en  Anbefaling  fra  mig  i Forbindelse  med  dine  Me- 
daljer — det  var  slet  ikke  umuligt. 

Thorvaldsen 

Du  gør  mig  helt  beskæmmet,  kære  — 

Henckel 

Aa  hvad,  det  koster  mig  jo  kun  et  Ord. 

Thorvaldsen 

Men  jeg  tænkte  skam  ikke  paa  det  dengang. 

Henckel 

Hvilket? 

Thorvaldsen 

Da  du  søgte  Posten  i Latinsk  og  Græsk.  Jeg 
skulde  ellers  gerne  have  givet  dig  en  glimrende 
Anbefaling. 

Henckel 

(forstaar  ikke  straks,  derefter  stødt) 

Naa  saadan.  Ja,  jeg  skal  selvfølgelig  ikke  paa- 
tvinge dig  nogen  Art  af  Venskabstjeneste. 

(Der  bankes  paa  Døren  til  venstre) 

Du  faar  nok  Gæster. 

Thorvaldsen 

Du  bliver  da  ikke  vred,  hvis  jeg  beder  dig  gaa. 
Jeg  venter  nemlig  nogen,  som  — 

Henckel 

(køligt) 

Bevares,  vi  er  da  gamle  Bekendte. 

Thorvaldsen 

(aabner  Døren  til  højre) 

Du  husker  nok  fra  gammel  Tid  Udgangen  ned 
over  Gaarden. 

Henckel 

A rivederci. 

(Henckel  ud  til  højre.  Det  banker  igen.  Thorvaldsen  aabner  Døren  til  ven- 
stre for  Bucchart) 

Bucchart 

God  Aften,  kære  Ven.  Det  var  godt.  De  er 
hjemme.  Jeg  var  bange.  Karnevalet  allerede  havde 
lokket  Dem  ud. 


Thorvaldsen 

Jeg  har  ikke  været  med  til  noget  af  det. 
Bucchart 

Lad  mig  se  paa  Dem,  kære  Ven.  Man  paastaar 
i Rom,  De  er  blevet  Eneboer  og  Melankoliker. 

Thorvaldsen 

Gør  man  det? 

Bucchart 

Gud  ved,  om  Roms  Luft  egentlig  er  sund  for 
Dem  saadan  i Længden.  De  siger,  man  bliver 
gammel  hernede  før  Tiden  — Sciroccoen  tærer. 

Thorvaldsen 
Der  er  maaske  noget  i det. 

Bucchart 

Naa,  men  det  var  for  Resten  en  ganske  be- 
stemt Ting,  jeg  kom  for.  Undskyld,  jeg  sætter 
mig  et  Øjeblik. 

(De  tager  Plads  ved  Bordet) 

Jeg  har  vigtige  Nyheder  hjemmefra. 

Thorvaldsen 
Fra  København? 


Bucchart 

Der  er  en  Professorpost  ledig  ved  Akademiet 
Thorvaldsen 

Jeg  ved  det. 

Bucchart 

Ser  man  det.  Har  De  indgivet  Ansøgning? 


Thorvaldsen 


Nej. 


Bucchart 

Men  De  har  vel  tænkt  paa  at  søge? 


Thorvaldsen 

Nej. 

Bucchart 

Hm!  Det  var  for  at  snakke  lidt  med  Dem  om 
det,  jeg  er  kommet  herop. 

Thorvaldsen 

Der  er  jo  egentlig  ikke  noget  at  snakke  om, 
Hr.  Bucchart,  da  jeg  ikke  agter  at  søge  Posten. 

Bucchart 

Ja,  det  siger  De  nu  saa  rask.  Men  jeg  har 
tænkt  en  Del  over  Spørgsmaalet  paa  Deres  Vegne. 

Thorvaldsen 

Det  er  meget  venligt  af  Dem. 

Bucchart 

De  ved,  det  er  min  største  Glæde  at  beskytte 
og  befordre  Talentet,  hvor  jeg  finder  det.  Naturen 
har  desværre  nægtet  mig  selv  Geniets  skønne 
Gave  — i hvert  Fald  i nogen  fremtrædende  Grad, 
men  hvor  jeg  finder  det,  anser  jeg  det  altsaa  for 
min  Pligt  at  træde  hjælpende  til. 

Thorvaldsen 

Mod  en  passende  Provision. 

Bucchart 

(stødt) 

Hvis  De  tror,  jeg  har  spundet  Guld  paa  Deres, 
for  Resten  meget  nette  Smaasager,  saa  tager  De 
højligen  fejl,  højstærede.  I øvrigt  staar  mine  Regn- 
skabsbøger til  Tjeneste,  hvis  De  endelig  ønsker 
Sagen  set  fra  den  Side. 

Thorvaldsen 

Hvor  Talen  er  om  Forretninger,  Hr.  Bucchart, 
foretrækker  jeg  i alle  Maader  et  rent  forretnings- 
mæssigt Syn  paa  Sagerne. 

Bucchart 

Som  De  vil.  Men  saa  maa  De  ogsaa  indrømme, 

lille  Thorvaldsen,  at  jeg  har  strakt  mig  endog 
temmelig  vidt  overfor  Dem  med  Forskud  i rede 
Penge,  saa  vidt,  at  jeg  aldeles  ikke  kan  være  lige- 
gyldig for,  om  De  bliver  til  noget,  eller  ikke 
bliver  til  noget. 

Thorvaldsen 

Jeg  synes,  det  var  en  Professorpost,  De  talte 
om. 

Bucchart 

Netop.  I det  Øjeblik,  De  blev  Akademiprofes- 
sor, vilde  de  Smaasager,  De  endnu  har  staaende 
hos  mig,  ikke  undgaa  at  faa  en  vis  Værdi,  og  der 
kunde  maaske  blive  Tale  om  en  ganske  pæn 
Forretning  baade  for  Dem  og  for  mig.  De  ser, 
jeg  lægger  Kortene  aabent  paa  Bordet.  Enfin,  De 
ved,  jeg  har  endog  særdeles  gode  Forbindelser.  I 
det  Øjeblik,  jeg  vil  lægge  mig  i Selen  for  det,  er 
jeg  næsten  sikker  paa  at  kunne  skaffe  Dem  Pro- 
fessorposten. Hvad  siger  De  til  det? 

Thorvaldsen 

Jeg  tror  ikke,  det  vil  passe  mig.  Hr.  Bucchart. 

Bucchart 

Sig  mig  engang,  unge  Mand,  hvad  er  egentlig 
Deres  Planer  for  Fremtiden? 

Thorvaldsen 

Jeg  har  ingen. 

Bucchart 

Ja,  det  kan  jo  lyde  meget  flot.  Men  om  et 
Aarstid,  naar  Deres  Stipendium  udløber,  staar  De 
uden  Ressourcer  — jeg  siger  Dem  det  med  det 
samme,  jeg  kan  ikke  strække  mig  videre.  Saa 

megen  Forstand  har  De  vel  paa  Forretninger,  at 
De  ved,  rede  Penge  spiller  en  vis  Rolle.  Det  er 
dem,  jeg  opererer  med,  og  det  kan  jo  ikke  nytte, 
jeg  binder  alt,  hvad  jeg  har.  Altsaa,  om  et  Aar 
staar  De  paa  Gaden,  saa  er  De  tre  og  tredive 
Aar,  maa  jeg  spørge  Dem,  hvad  vil  De  saa? 

Thorvaldsen 

Det  kan  jeg  ikke  sige  Dem  før  til  den  Tid. 

Bucchart 

Hør  nu,  unge  Mand,  man  kan  ogsaa  være  for 
letsindig.  Havde  De  Formue,  Gudbevares,  saa  var 
det  en  anden  Sag,  saa  skulde  jeg  aldrig  blande 
mig  i det.  Men  jeg  synes  nærmest.  De  tilbringer 
Tiden  her  i Rom,  som  om  De  var  en  velhavende 
Dilettant  — ja,  undskyld.  Her  kommer  jeg  med 
et  Levebrød  til  Dem  for  Resten  af  Deres  Liv, 
og  De  er  ligeglad.  Jeg  har  min  Sandten  aldrig 
hørt  Mage. 

Thorvaldsen 

Jeg  synes  ikke,  et  Levebrød  er  værd  at  gaa 
mange  Skridt  for. 


Bucchart 

Nu  har  jeg  hørt  det  med.  Men  hvad  vil  De 
da  gøre.  Menneske,  rent  praktisk  set,  den  Dag, 
De  staar  uden  en  Skilling  at  leve  af  og  med 
Gæld  op  over  begge  Ørene? 

Thorvaldsen 

Har  jeg  ikke  andre  Udveje,  saa  kan  jeg  gaa 
til  Canova.  Han  brødføder  adskillige  Billedhug- 
gere, og  han  betaler  ikke  daarligere  end  Akade- 
miet i København. 

Bucchart 

Nej,  nu  er  De  for  morsom.  Ansat  som  Gesell 
paa  et  Værksted!  Ja,  undskyld,  jeg  ler.  Har  De 
da  ingen  Ærgerrighed,  Mand?  Det  er  vist  ikke 
rigtig  gaaet  op  for  Dem,  at  De  kan  blive  Akade- 
miprofessor — 

Thorvaldsen 

Jeg  har  ikke  den  Slags  Smaaærgerrigheder,  Hr. 
Bucchart. 

Bucchart 

Smaaærgerrigheder  ? 

Thorvaldsen 

Hvad  i al  Verden  skulde  bevæge  mig  til  at 
spilde  min  Tid  med  at  vejlede  andre,  saa  længe 
jeg  ikke  selv  har  præsteret  noget? 

Bucchart 

Hvem  vil  ikke  indrømme,  at  De  har  præsteret 
noget? 


Thorvaldsen 

(rejser  sig  utaalmodig) 

Lapperi  og  Fusk,  ja!  Se  engang  paa  den  Statue 
der.  Hvad  synes  De  om  den? 

Bucchart 

(rejser  sig) 

Jeg  synes,  vi  skal  være  glade  for,  at  vi  over- 
hovedet har  noget  færdigt,  vi  kan  vise  frem.  Nu 
er  det  bare  at  faa  den  afstøbt  og  af  Sted,  saa 
skriver  vi  i Ansøgningen,  at  den  er  undervejs. 

Det  gyldne  Skind 

Thorvaldsen 

Hvad  tror  De,  den  skal  forestille? 

Bucchart 

Det  har  De  jo  fortalt  mig,  kære.  Det  skal  jo 
være  en  Jason. 

Thorvaldsen 

Det  skulde  have  været  en  Jason,  ja  — men  kan 
De  se,  hvad  den  virkelig  forestiller? 

Bucchart 

(med  et  flygtigt  Blik  paa  Statuen) 

Jeg  forstaar  ikke  rigtig  — hvad  mener  De? 

Thorvaldsen 

(med  bitter  Humor) 

Det  skal  jeg  sige  Dem.  Den  forestiller  en  skik- 
kelig Borger,  der  er  taget  i Skoven  en  Søndag 
Eftermiddag.  Han  er  blevet  varm  af  at  gaa.  Der- 
for har  han  Frakken  paa  Armen,  ser  De.  Han 
er  glad  og  forsoren.  Derfor  har  han  Hatten  lidt 
bag  ad  Nakken  og  Stokken  over  Skulderen.  Det 
er,  hvad  den  forestiller.  For  Løjers  Skyld  kalder 
jeg  den  Jason. 

Bucchart 

De  maa  herfra,  kære.  De  bliver  syg  af  at  sidde 
her  Aar  ud  og  Aar  ind  og  ruge  over  den  samme 
Idé.  Hvor  mange  Udkast  har  De  ikke  allerede 
spildt  Tiden  med  hernede? 

Thorvaldsen 

(med  stigende  Kraft) 

Ser  De,  Hr.  Bucchart,  der  har  De  min  Ær- 
gerrighed. Her  er  den  Valplads,  hvor  jeg  skal 

sejre  eller  falde.  Om  saa  hele  Verden  derude 
ramler  sammen,  det  vil  ikke  interessere  mig.  Det 
der  skal  blive  Jason  med  det  gyldne  Skind,  skal 
blive,  hører  De,  om  De  saa  skal  finde  mig  død 
af  Sult  for  dens  Fod,  den  Dag  Statuen  staar  der, 
som  jeg  har  villet  den. 

(Pause) 

Bucchart 

Ja  ja  da.  Siden  De  altsaa  er  uimodtagelig  for 
Fornuft,  saa  vil  jeg  prøve  at  tale  til  Deres  gode 
Hjerte. 

Thorvaldsen 

De  kan  spare  Dem  Ulejligheden.  Jeg  har  ikke 
noget  Hjerte,  og  jeg  forsikrer  Dem,  havde  jeg  et, 
og  det  generede  mig  i mit  Arbejde  — jeg  rev 
det  ud. 

Bucchart 

De  er  paa  farlige  Veje,  unge  Mand.  Naar  man 
ikke  længer  kender  Forskel  paa  godt  og  ondt  — 

Thorvaldsen 

Hvad  der  fremmer  mit  Værk  der,  er  godt, 
hvad  der  hæmmer  det,  er  ondt  — anden  Religion 
har  jeg  ikke,  at  De  ved  det. 

(Sætter  sig  træt  og  stirrer  frem  for  sig) 

Bucchart 

(sætter  sig  paa  sin  Stol  fra  før  og  trommer  med  Fingrene  i Bordpladen) 

Jeg  besøgte  Deres  gamle  Forældre,  sidst  jeg 
var  hjemme  i København.  Jeg  har  ikke  villet  be- 
drøve Dem  før,  kære  Thorvaldsen,  men  det  skar 
mig  i Hjertet  at  se  dem.  Jeg  forstaar  ikke,  hvor 
en  Søn  kan  lade  sine  gamle  Forældre  ligefrem 

sulte  ihjel  — jeg  forstaar  det  ikke.  Men  jeg  syn- 
tes ikke,  det  kom  mig  ved,  og  derfor  sagde  jeg 
heller  ikke  noget  . . . 

Thorvaldsen 

Vær  De  glad.  De  ikke  fik  Geniets  Gave,  Hr. 
Bucchart  — den  maa  til  Tider  betales  meget 
dyrt. 

Bucchart 

Det  kender  jeg  ikke  noget  til,  men  De  skulde 
selv  have  set  dem.  Jeg  tror  alligevel.  De  havde 
mærket  det  i Resterne  af  Deres  fordums  Samvit- 
tighed og  var  taget  hjem,  nu  en  ærefuld  Lejlig- 
hed tilbyder  sig,  selv  om  ogsaa  andet  end  Kun- 
sten binder  Dem  til  Rom. 

Thorvaldsen 

(farer  op) 

Hvad  mener  De,  Hr.  Bucchart? 

Bucchart 

(rejser  sig  rolig) 

Jeg  skal  ikke  søge  at  paavirke  Dem  yderligere. 
Nu  vil  jeg  gaa  og  lade  Dem  sunde  Dem  paa  det 
i Enrum. 

(Tager  et  Papir  frem) 

Her  har  jeg  affattet  og  renskrevet  for  Dem  vor 
Ansøgning  til  Hans  Majestæt  om  den  ledigblevne 
Professorpost  ved  Akademiet  i København  — jeg 
tænker  ikke.  De  selv  var  kommet  over  det.  Hvis 
De  ønsker  Posten,  behøver  De  blot  at  sætte  De- 
res Navns  Underskrift  paa  dette  Papir.  Endvidere 
har  jeg  hjemme  hos  mig  liggende  klar  to  Breve 
til  de  Mænd,  der  faktisk  besætter  Embedet.  Naar 

De  siger  til,  sender  jeg  dem  af  Sted.  Jeg  lægger 
altsaa  Ansøgningen  her.  Og  hvis  De  virkelig  ikke 
mere  har  Hjerte  for  Deres  gamle  Forældre,  saa 
tænk  i det  mindste  paa  Deres  eget  Bedste.  Jeg 
tror  nok.  De  i mer  end  én  Henseende  er  kørt 
fast  hernede.  Men  husk,  at  Ansøgningen  maa  af 
Sted  endnu  i Aften,  i Morgen  er  det  for  sent. 
Farvel ! 

(ud  til  venstre) 

<Thorvaldsen  betragter  et  Øjeblik  sin  Jason,  saa  lægger  han  et  Par  Stykker 
Brænde  paa  Ilden,  sætter  sig  tankefuld  ved  Kaminen  med  Ildrageren  i 
Haanden.  Ude  fra  Gaden  høres  dæmpede  Toner  af  Gitar  og  Mandolin. 
Pludselig  ryster  han  Tankerne  fra  sig,  staar  op  og  tænder  de  fire  Blus  paa 
sin  romerske  Lampe.  Han  kigger  et  Øjeblik  Ansøgningen  igennem  og  lægger 
den  fra  sig  igen.  Mandolin-  og  Gitarspillet  fra  Gaden  høres  nu  lige  udenfor 
tillige  med  Støj  af  glade  Mennesker.  Lidt  efter  lyder  larmende  Trin  op  ad 
Trapperne.  Døren  smækkes  op,  og  ind  stormer  en  Skare  karnevalsklædte 
Kunstnere  og  kvindelige  Modeller) 

Forskellige  Stemmer 

Signore  Alberto  — Livet  vinker!  Flittige  Mand, 
giv  Kunsten  en  glad  Dag  og  følg  med!  Hvor  er 
din  Kappe  og  din  Mandolin? 

Thorvaldsen 

Hvad  vil  I mig? 

Stemmer 

Har  du  ingen  Almanak,  Menneske!  Har  du 
glemt,  det  er  Prins  Karnevals  Aften? 

Thorvaldsen 

Det  er  pænt  af  jer  at  huske  paa  mig,  men  I 
faar  have  mig  undskyldt. 

Stemmer 

Sikke  noget  Vrøvl!  Kom  nu  med!  Vi  lejer  en 
Dragt  i Babuino. 

Thorvaldsen 

Jeg  er  for  træt,  kære  Venner,  alt  for  træt. 
Stemmer 

Hvad  er  det  for  en  Eneboer,  du  er  blevet! 
Sidde  her  og  kukkelure,  naar  der  er  Maskebal  i 
Teatro  d’Aliberti.  Du  maa  jo  kunne  høre  Mu- 
sikken herfra. 


Thorvaldsen 

Hvis  jeg  var  den  mindste  Smule  oplagt,  skulde 
jeg  hellere  end  gerne  gaa  med. 

Stemmer 

Vi  skal  skam  nok  faa  Humør  i dig,  naar  du 
først  er  der.  Kom  nu! 

Thorvaldsen 

I maa  tro  mig,  naar  jeg  siger,  jeg  er  ikke  rig- 
tig vel  for  Tiden. 

Stemmer  i Baggrunden 

Nej,  han  er  sgu  for  kedelig.  (Oe  bagest  staaende  gaar 
igen)  AdjøS ! (Nogle  enkelte  forsøger  endnu)  Kom  nU  med  

det  vil  du  bare  have  godt  af. 

Thorvaldsen 

I kender  mig,  kære  Venner  — det  er  ikke  for 
at  gøre  mig  kostbar. 

Stemmer 

Ja  ja  da  — som  du  vil.  Farvel  da. 

(Resten  af  Karnevalsdeltagerne  ud  til  venstre) 

Thorvaldsen 

(idet  han  følger  de  sidste  til  Døren) 

Farvel,  kære,  og  Tak,  fordi  I ikke  har  glemt 
mig! 

(Da  Thorvaldsen  vender  sig  om,  opdager  han  en  munkeklædt  Skikkelse,  der 
er  blevet  ene  tilbage  i Baggrunden.  Han  ser  spørgende  paa  ham) 

Den  munkeklædte 
God  Aften,  Bertel. 


Thorvaldsen 

God  Aften.  Men  det  er  jo  Bunk!  Hvad  i al 
Verden  — er  du  ogsaa  med! 


Bunk 

Du  kendte  mig  nok  ikke  igen. 

Thorvaldsen 

Jeg  kendte  dig  skam  ikke  straks  i den  For- 
klædning. Hør,  sæt  dig  ned  et  Øjeblik.  Det  er 
rigtignok  længe  siden,  vi  to  har  set  hinanden. 

(De  tager  Plads  ved  Kaminen) 

Hvornaar  er  du  kommet  til  Rom? 


Bunk 


I Gaar. 

Thorvaldsen 

Og  du  har  boet  i Albano  i al  den  Tid? 


Ja- 


Bunk 

Thorvaldsen 

Og  Lindemand  — hvordan  lever  Lindemand? 
Bunk 

Lindemand  er  død. 

Thorvaldsen 

Hvad  siger  du  — Lindemand  død!  Men  hvor- 
naar? 

Bunk 

For  to  Maaneder  siden. 

Thorvaldsen 

Jeg  kan  ikke  komme  mig  af  det,  Bunk.  Hvad 
døde  han  af? 

Bunk 

Af  Misfornøjelse  med  sig  selv. 

Thorvaldsen 

Hvordan  det?  Var  det  Pengesorger? 

Bunk 

Jeg  tror  det  ikke. 

Thorvaldsen 

For  han  havde  vel  ikke  noget  at  leve  af? 
Bunk 

Nej,  det  havde  han  jo  ikke,  men  vi  klarede 
os  da  alligevel. 


121 


Thorvaldsen 

Hvordan? 

Bunk 

Jeg  havde  lidt  Skillinger,  da  vi  tog  til  Albano 
i sin  Tid,  og  han  var  jo  flink  til  at  lave  Mad, 
saa  det  blev  ikke  dyrere  for  mig  at  have  ham 
hos  mig,  end  hvis  jeg  skulde  have  spist  paa 
Trattori. 


Thorvaldsen 

Du  hjalp  ham  altsaa  — 

Bunk 

Ja,  hvis  Du  kalder  det  hjælpe  — 
Thorvaldsen 

Men  hvordan  døde  han,  kære? 

Bunk 

Han  gik  jo  og  masede  med  sine  store  Kar- 
toner derude  — Giganternes  Storm  paa  Parnas 
og  de  andre,  du  ved.  Jeg  opmuntrede  ham,  saa 
godt  jeg  kunde,  men  han  syntes  ikke  selv,  det 
lykkedes  for  ham.  Og  da  jeg  saa  en  Dag  kom- 
mer hjem  efter  en  længere  Tur,  ligger  Lindemand 
i Sengen,  død  og  kold  — og  paa  Gulvet  laa  der 
en  tømt  Giftflaske. 

Thorvaldsen 

Selvmord  altsaa? 


Ja. 


Bunk 

Thorvaldsen 

Og  han  med  sine  Evner!  Lindemand  var  et 
Geni! 

Bunk 

Hvem  ved? 

Thorvaldsen 
Hvem  ved  — siger  du? 

Bunk 

Han  havde  altsaa  ikke  Evnen  til  at  holde  ud, 
det  bristede  ham  paa  Taalmodighed.  Saa  noget 
Geni  ved  jeg  ikke  ' — 


Thorvaldsen 

Lindemand  død  — jeg  kan  ikke  fatte  det.  Saa 
ung  og  saa  lovende!  Jeg  ser  ham  endnu  gaa  rundt 
med  Hænderne  knyttede  af  Energi. 

Bunk 

Han  var  ikke  ung  nok  længer  til  at  kunne 
nøjes  med  at  være  lovende.  Nu  skulde  jo  Løf- 
terne indfries,  og  det  følte  han  selv.  Han  havde 
været  syv  og  tredive  Aar  nu,  havde  han  levet. 
Men  han  var  et  godt  Menneske,  fyldt  af  ædel 
Higen. 

Thorvaldsen 

Jeg  synes,  der  gaar  saa  mange  af  os  til  Grunde. 

Bunk 

Har  du  aldrig  bemærket  det  før? 

Thorvaldsen 

Naar  jeg  tænker  paa  alle  de  unge  Kunstnere, 
vi  har  kendt  hernede  — hvad  er  der  blevet  af 
dem?  Hvor  er  de  henne,  de  der  sad  glade  og 
sorgløse  paa  Flora  bare  for  nogle  Aar  tilbage? 
Hører  man  endelig  engang  noget  om  dem,  saa  er 
det  aldrig  andet  end  usselt  og  trist. 

Det  er,  ligesom  der  hvilede  en  Forbandelse 
over  dem,  der  har  indladt  sig  med  Kunsten. 

Bunk 

Jeg  mærker,  jeg  har  nogle  Aars  Erfaring  forud 
for  dig.  Ja,  der  hviler  sandelig  en  underlig  For- 
bandelse over  dem.  Indsatsen  er  Livet,  det  er  det 
eneste  sikre.  Gevinsten  er  mere  tvivlsom  — i 
Reglen  er  den  Nuli  und  nichts. 

Thorvaldsen 

Ja,  og  tusind  Gange  siger  man  til  sig  selv:  Saa- 
dan  er  det!  Saadan  er  det!  og  alligevel  lokker  det 
en.  — Hvad  er  Kunsten? 

Bunk 

Det  skal  jeg  sige  dig,  kære.  Kunsten  er  som 
den  grumme  Prinsesse  i Æventyret,  der  forlanger 
tre  Bedrifter  af  Frieren.  Lykkes  de  alle  tre,  saa 
faar  han  Prinsessen  og  Kongeriget,  lykkes  de  ikke, 
saa  er  det  ude  med  ham.  — Men  det  gør  mig 
mest  ondt  for  dem,  der  naaede  over  den  første 
og  den  anden  Daad,  men  faldt  for  den  tredje. 
Lindemand  var  af  dem. 

Thorvaldsen 

Der  er  dog  nogen,  det  lykkes  for. 

Bunk 

Det  er  der.  Historien  har  jo  opbevaret  et  Par 
Navne  • — men  den  har  glemt  de  mange  Tusin- 
der, der  gik  til  Grunde. 


Thorvaldsen 

(ryster  vemodig  paa  Hovedet) 

Det  saa’  saa  nemt  og  selvfølgeligt  ud  altsam- 
men, naar  vi  som  unge  læste  om  de  store  . . . 


Bunk 

Aar  efter  Aar  har  jeg  set  det  gentage  sig  her- 
nede. Unge  og  sorgløse  kommer  de  hertil  med 
Stipendier  paa  Lommen  som  Forskud  paa  Frem- 
tiden — og  et  Par  Aar  efter,  naar  Stipendiet  er 
spist  op,  saa  sidder  de  hver  for  sig  ligesom  syge 
Dyr  i deres  Huler  for  at  kæmpe  den  sidste  Kamp 

— Dødskampen.  Jeg  forsikrer  dig,  Bertel,  hvis 
bare  én  af  dem,  vi  har  kendt,  redder  sig  ud  af 
det  som  Kunstner,  saa  er  det  naadig  sluppet.  — 
Det  gjorde  mig  saa  ondt  før,  da  jeg  saa  Svær- 
men herinde  hos  dig.  Der  var  et  Par  af  de  ældre 

— jeg  saa  allerede  Døden  i deres  Øjne.  Nu  dan- 
ser de  Sorgen  væk  nogle  korte  Timer  bag  en 
grinende  Maske,  men  i Morgen,  naar  de  vaagner  . . . 


Thorvaldsen 

Og  saa  vil  du  selv  hen  og  danse  med  i den 
Narredragt? 


Bunk 

(siaar  Hætten  ned,  saa  Tonsuren  ses) 

Se  rigtig  paa  mig,  Bertel. 

Thorvaldsen 

Er  det  Alvor,  Bunk,  eller  er  det  Karnevalsløjer? 


Bunk 

Det  er  ramme  Alvor  — jeg  har  trukket  mig 
ud  af  Kampen. 


Thorvaldsen 
Er  du  gaaet  i Kloster? 


Ja. 


Bunk 


Thorvaldsen 

(hen  for  sig) 

Jeg  er  altsaa  den  sidste  af  det  gamle  Hold  . . . 

Bunk 

Da  jeg  saa  Lindemand  ligge  der  med  den 
tømte  Giftflaske,  følte  jeg  det,  som  om  Lynet  var 
slaaet  ned  en  Tomme  fra  min  Fod.  Saa  gjorde 
jeg  mit  Regnebræt  op.  Post  for  Post  — 


Og  saa? 


Thorvaldsen 


Bunk 

Bankerot,  kære!  Tutta  bancarotta.  Saa  bankede 
jeg  en  Dag  paa  Klostrets  Port. 


Thorvaldsen 

Og  nu  er  du  Munk  i Albano? 


126 


Bunk 

Fra  i Gaar  er  jeg  Fra  Pietro  i Santa  Bonaven- 
tura. 


Thorvaldsen 
Her  paa  Palatin? 


Ja. 


Bunk 


Thorvaldsen 
Og  du  fortryder  ikke? 


Bunk 

(idet  han  rejser  sig) 

Jeg  har  faaet  Fred. 


Thorvaldsen 

(tankefuld) 

Fred  . . . 

Bunk 

(efter  en  Pause) 

Hvordan  har  du  haft  det,  siden  vi  saas  sidst 
— gaar  Arbejdet  for  dig? 


Thorvaldsen 

Jeg  ved  ikke  — jeg  er  saa  træt  for  Tiden. 
Bunk 

(lægger  deltagende  Haanden  paa  hans  Skulder) 

Er  det  — Dødskampen,  Bertel? 


Thorvaldsen 
Jeg  haaber  det  ikke. 

Bunk 

Hvis  det  bliver  slemt  for  dig,  Bertel,  saa  husk 
Fra  Pietro  i Bonaventura. 

Thorvaldsen 

Jeg  tror  ikke,  du  kan  hjælpe.  Bunk. 

Bunk 

Jeg  ikke  — nej,  men  der  er  vel  den,  der  kan. 
Jeg  beder  ogsaa  for  vor  stakkels  Lindemand  — 
han  fik  ikke  Tid  selv,  mens  han  levede. 

Thorvaldsen 

Du  har  altid  været  en  god  Kammerat. 

Bunk 

Tak  for  de  Ord!  Ja  ja,  saa  siger  jeg  Farvel  for 
denne  Gang. 

Thorvaldsen 

(rejser  sig  og  trykker  hans  Haand) 

Farvel  Bunk.  Kom  snart  igen! 

Bunk 

Bare  du  ikke  spænder  Buen  for  højt,  Bertel  — 
du  ser  saa  mat  ud  af  Øjnene. 

Thorvaldsen 

Sovende  kommer  man  jo  ikke  til  det. 

Bunk 

Ved  du  hvad  — jeg  er  i den  sidste  Tid  kom- 

met  til  at  holde  saa  meget  af  Velsignelsen  i den 
gamle  Pagt. 

Thorvaldsen 
Jeg  har  glemt  den. 


Bunk 

Det  havde  jeg  ogsaa.  Og  nu  forstaar  jeg  ikke, 
jeg  har  kunnet  undvære  den  nogen  Dag  til  Ende. 

Thorvaldsen 
Hvordan  var  det,  den  lød? 

Bunk 

Den  lyder  saa  kønt  paa  Dansk:  Herren  lade 
lyse  sit  Ansigt  over  dig  og  give  dig  Fred! 

(Bunk  gaar  stille  ud  til  venstre.  Thorvaldsen  sætter  sig  og  stirrer  tankefuldt 
frem  for  sig) 

Værtinden 

(stikker  Hovedet  inden  for  Døren  til  venstre) 

Signore  Alberto! 

Thorvaldsen 

(vender  sig  om  imod  hende) 

Værtinden 
É solo,  signore? 

T HORVALDSEN 

(rejser  sig  og  nikker) 

Her  er  ingen. 


(Anna  Maria  træder  ind,  tæt  tilsløret.  Slaar  Sløret  til  Side) 

Anna  Maria 

God  Aften,  Bertel.  Sikken  en  Tid,  jeg  har 
maattet  vente. 

Thorvaldsen 

Hvor  du  er  bleg,  kære.  Fejler  du  noget? 

Anna  Maria 

Ikke  det  ringeste.  Der  var  bare  saa  koldt  inde 
hos  Ursula. 

Thorvaldsen 
Kom,  sæt  dig  her  ved  Ilden. 

(Hun  sætter  sig  ved  Kaminen,  han  lægger  frisk  Brænde  paa) 

Vil  du  ikke  lægge  din  Kaabe? 

Anna  Maria 
Jeg  maa  straks  af  Sted  igen. 

Thorvaldsen 

Det  faar  du  ikke  Lov  til,  Anna  Maria.  Jeg  har 
jo  hverken  set  dig  i Gaar  eller  i Dag. 

Anna  Maria 

Jeg  var  her  før,  min  Ven,  for  et  Par  Timer 
siden,  men  du  var  ikke  hjemme. 

Thorvaldsen 

(sætter  sig  ved  Siden  af  hende) 

Lad  mig  varme  dine  Hænder.  Saadan!  Hvad 
har  du  saa  taget  dig  for  siden  sidst?  Fortæl  nu! 

Anna  Maria 

Tænkt  paa  dig,  kære.  Hvad  jeg  ellers  tager 
mig  for  — det  er  ikke  andet  end  Pligt  og  Bod. 

Det  gyldne  Skind  9 

(Ilden  i Kaminen  blusser  op) 


Thorvaldsen 

Læg  dit  Tøj  — du  bliver  for  varm  ellers.  Skal 
jeg  hjælpe  dig? 


Anna  Maria 

Aa  nej,  lad  hellere  være.  Lad  os  ikke  spilde 
de  Par  Minutter,  vi  har  for  os  selv.  — Lad  mig 
se  paa  dig,  Bertel,  hører  du,  lad  mig  se  ind  i 
dine  blaa  Øjne.  Hvor  du  ser  træt  ud. 

Thorvaldsen 

Vi  bliver  gamle,  Anna  Maria. 

Anna  Maria 

Du  arbejder  for  meget.  Und  dig  dog  lidt  Hvile. 
Bare  jeg  kunde  rive  dig  løs  fra  dit  Arbejde  for 
en  Tid.  Se,  du  har  jo  hele  Furer  under  Øjnene. 

Thorvaldsen 

Det  maa  til.  Man  kommer  ikke  til  det  uden 
Arbejde.  Om  igen  og  om  igen  — der  er  ikke 
anden  Vej. 

Anna  Maria 

Tror  du  ikke,  du  skulde  rejse  væk  fra  det  for 
en  Tid? 

Thorvaldsen 

Siger  du  ogsaa  rejse?  Alle  siger  rejse.  Men  om 
jeg  saa  rejste  til  Verdens  Ende,  saa  var  det  der 
jo.  Det  slipper  mig  ikke,  og  jeg  slipper  ikke  det 
— saadan  tager  vi  Livtag  Dag  og  Nat. 

Anna  Maria 

Stakkels  Bertel! 


Thorvaldsen 

(rejser  sig  op) 

Du  fejler  noget,  Anna  Maria.  Du  ryster  jo  af 
Kulde. 


Anna  Maria 

(synker  fortvivlet  sammen) 


Thorvaldsen 

Men  saa  sig  dog,  hvad  det  er. 

Anna  Maria 

Jeg  kan  ikke  faa  det  sagt. 

Thorvaldsen 

Er  du  syg? 

Anna  Maria 

Aa  nej  — naar  det  bare  var  det! 

Thorvaldsen 
Er  det  noget  med  din  Mand? 

Anna  Maria 

(kan  knap  faa  det  sagt) 

Vi  rejser  fra  Rom  i Morgen. 

Thorvaldsen 
Rejser  — hvorhen? 


9* 

Anna  Maria 
Til  Firenze  og  saa  til  Berlin. 

Thorvaldsen 

Og  du? 

Anna  Maria 

(tier) 

Thorvaldsen 
Du  rejser  med? 

Anna  Maria 

Jeg  kan  ikke  se  andet,  Bertel.  Engang  maatte 
det  jo  komme. 


Thorvaldsen 

(gaar  frem  og  tilbage) 


Anna  Maria 

De  to  sidste  Nætter  har  jeg  ikke  sovet  — bare 
tænkt  og  tænkt,  men  jeg  kan  ikke  se  andet.  Kan  du? 

Thorvaldsen 

Jeg  kan  ikke  se  andet,  end  at  Verden  er  ind- 
rettet for  Kræmmersjæle.  Og  at  det  havde  været 
bedre,  man  selv  var  blevet  optaget  i Lavet.  Saa 
havde  man  været  gift  og  haft  Børn.  Der  er  ikke 
meget  ved  Livet  uden  for  Lavene  . . . 

Anna  Maria 

(mellem  Smil  og  Taarer) 

Har  Livet  ikke  været  dejligt  for  os  alligevel, 
Bertel,  trods  alt? 

Thorvaldsen 

(bitter) 

Vi  har  drukket  os  fulde  i det  — for  andres 
Penge. 

(Sætter  sig) 


Anna  Maria 

Jeg  har  aldrig  tænkt  over  det  paa  den  Maade, 
Bertel  — jeg  har  jo  bare  elsket  dig! 

(Ser  ham  sidde  i bitre  Tanker,  rej’ser  sig  og  gaar  hen  til  ham) 

Bertel ! 

Thorvaldsen 

Det  er  saa  usselt,  synes  jeg,  altsammen.  At  tænke 
sig,  at  man  gaar  her  som  voksen  Mand  og  ikke 
engang  kan  ernære  sig  selv,  men  lever  af  andres 
Naade  — uf! 

Anna  Maria 

Bertel,  rejs  med  til  Firenze.  Du  vil  have  godt 
af  det.  Du  trænger  til  anden  Luft. 

Thorvaldsen 

(ryster  paa  Hovedet) 


Anna  Maria 

Saa  ofte  jeg  kan,  skal  jeg  komme  til  dig  og 
være  god  ved  dig  — hører  du.  Vi  skal  faa  det 
saa  dejligt,  saa  dejligt!  Rejs  med,  Bertel,  kom  efter 
— der  er  jo  ingenting,  der  hindrer  dig.  For  min 
Skyld,  Bertel,  hører  du.  For  min  Skyld! 

Thorvaldsen 

(springer  energisk  op) 

Nej,  og  tusinde  Gange  nej! 

Anna  Maria 

Du  elsker  mig  ikke  mer,  Bertel. 

Thorvaldsen 

Og  naar  I saa  tager  til  Berlin  — hvad  saa? 

Anna  Maria 

Jeg  ved  det  ikke. 

Thorvaldsen 

Der  ser  du  — den  samme  Historie  om  igen. 
Nej,  Anna  Maria,  vi  maa  ud  af  det  paa  den  ene 
eller  den  anden  Maade.  Nu  eller  aldrig!  Det  er 
som  en  voksende  Gæld,  man  maa  ud  af,  skal 
man  ikke  gaa  til  Grunde.  Hvad  tror  du,  det  er, 
der  har  lammet  mig  i alt,  hvad  jeg  tager  mig  til? 
Hvad  andet,  end  at  jeg  altid  har  levet  paa  For- 
skud. Alt  har  jeg  taget  paa  Forskud,  baade  Be- 
rømmelse og  Kærlighed.  Det,  der  skulde  være 
Lønnen  for  den  yderste  Anspændelse,  det  har  jeg 
brugt  op  forud  — der  kommer  aldrig  Mand  ud 
af  det!  Jeg  er  nu  blevet  tre  og  tredive  Aar,  og 
hvad  har  jeg  naaet?  Gæld  og  Gæld!  Og  Aner- 
kendelse som  Kunstner?  Aa,  jeg  mærker  det  dag- 
lig, af  tusind  tilfældige  Ytringer,  af  velment  Trøst 
og  af  velrettede  Spydigheder  — lutter  Naalestik! 
Man  er  ikke  længer  den  lovende  unge  Mand  . . . 
Jeg  begynder  at  forstaa,  hvordan  en  ugift  Pige 
føler  det,  naar  Verden  en  skønne  Dag  lader  hende 
mærke,  at  hun  er  blevet  gammel  Jomfru! 

(Gaar  op  og  ned) 

Anna  Maria 

Og  det  er  alt,  hvad  du  har  at  sige  mig  til  Tak 
for  den  Kærlighed,  jeg  har  betalt  saa  dyrt. 

Thorvaldsen 

Som  om  jeg  havde  faaet  den  for  ingenting,  fordi 
jeg  først  skal  betale  den  nu.  Saa  bundløst  har  jeg 
elsket  dig,  Anna  Maria,  at  jeg  ikke  et  Nu  saa, 
hvor  det  summede  sig  op  paa  Regnebrættet.  Min 
Kærlighed  til  dig  var  som  et  Svælg,  hvor  jeg  ka- 
stede alting  ned  — min  Selvagtelse,  min  Handle- 
kraft, min  Følelse  af  at  være  Mand.  Jeg  har  maattet 
se  Verden  ramle  sammen  om  mig  for  at  faa  Øj- 
nene aabne.  Se  engang  paa  det  Misfoster  af  et 
Udkast,  der  staar!  Saa  ussel  er  jeg  blevet,  at  jeg 
ikke  engang  kan  forme  en  Skikkelse,  der  føler 
sig  som  en  Mand!  Nej,  Anna  Maria,  saa  vanvittigt 
har  jeg  elsket  dig,  at  jeg  har  ofret  dig  alt,  lige  til 
min  sidste  Kraft.  Du  har  været  den  stærkeste  af 
os  to,  stærkere  end  mit  Talent.  Og  nu  vilde  du 
have,  at  jeg  skulde  rejse  efter  dig,  Europa  rundt, 
fra  By  til  By.  Hvor  Professor  Uhden  slog  sig 
ned,  der  skulde  jeg  dukke  op.  Saa  bekvemt! 

Anna  Maria 

Hvor  du  snakker,  Bertel!  Tror  åu,  jeg  er  gaaet 
fri?  Hver  evige  Dag  har  jeg  maattet  bøde  for 
min  Kærlighed  til  dig.  Og  dog  har  jeg  været  glad 
og  taknemlig,  for  jeg  kunde  jo  nok  vide,  at  saa 
megen  Lykke  faar  man  ikke  for  intet. 

Thorvaldsen 

(mildere) 

Hvem  der  var  rig,  Anna  Maria!  Hvem  der 
havde  bare  til  det  daglige  Brød! 

(Pause) 

Anna  Maria 

(faar  Øje  paa  Ansøgningen  og  læser  den) 

Hvad  er  det,  Bertel?  Søger  du  om  en  Professor- 

post  i København  — og  det  har  du  ikke  sagt  et 
Ord  om  til  mig? 

Thorvaldsen 
Jeg  søger  ikke  noget. 


Anna  Maria 

Ja,  men  det  staar  her  jo,  Bertel. 


Thorvaldsen 

Det  er  bare  noget  Vrøvl,  Bucchart  har  fundet 
paa. 


Anna  Maria 

Kunde  du  virkelig  blive  Professor,  hvis  du  vilde? 


Thorvaldsen 
Bucchart  mente  det. 


Anna  Maria 

Hvornaar  skal  denne  her  af  Sted? 

Thorvaldsen 
Den  skal  aldeles  ikke  af  Sted. 


Anna  Maria 

Ja,  men  hvis  du  søgte  — hvornaar  skulde  det 
saa  være? 


I Aften. 


Thorvaldsen 


Anna  Maria 

Og  saa  vilde  du  være  forsørget  for  hele  Livet? 

Thorvaldsen 

Saa  vilde  jeg  være  forsørget  for  Resten  af 
Livet,  ja. 

Anna  Maria 

Og  du  behøver  ikke  selv  at  rejse  hjem  til  dit 
Land  med  Ansøgningen? 

Thorvaldsen 

Ingenlunde.  Bucchart  er  villig  til  at  besørge  alt 
det  fornødne  i Forbindelse  med  to  andre  Herrer, 
jeg  ikke  kender,  og  en  tredje  Herre,  nemlig  ham 
der. 

Anna  Maria 

Skulde  Jason  der  sendes  med? 

Thorvaldsen 

ja.  Bucchart  mente,  naar  Kongen  af  Danmark 
saa  ham,  vilde  han  blive  saa  glad,  saa  han  straks 
vilde  skrive  efter  mig. 

Anna  Maria 

(farer  hen  til  ham) 

Ja,  men  Bertel! 


Thorvaldsen 

Ja  — ikke  sandt  — det  vilde  være  storartet  for 
Bucchart,  der  saaledes  havde  Udsigt  til  at  faa  sine 
udlagte  Penge  igen  med  Renter  og  Renters  Rente. 

Anna  Maria 

Blæse  være  med  Bucchart!  Men  du  selv  og 

jeg! 

Thorvaldsen 

Du? 

Anna  Maria 

Kan  det  undre  dig,  Bertel,  at  jeg  ogsaa  tænker 
paa  mig? 

(Rusker  i ham) 

Det  er  vist  ikke  rigtig  gaaet  op  for  dig  — hele 
Fremtiden  ligger  jo  aaben  for  os  lige  med  et! 

Thorvaldsen 

Naa  saadan.  Bertel  Thorvaldsen,  Professor  og 
Ridder,  Kone  og  Børn,  borgerlig  Agtelse  og  hol- 
stensk Vogn,  anerkendt  Medlem  af  Lavet  — alt 
sammen  for  en  billig  Penge  zu  haben,  alle  Jorde- 
rigs Glæder  — for  en  Smule  Evighed! 

(Han  gaar  fløjtende  op  og  ned) 

Anna  Maria 

(gaar  hen  ved  Kaminen  og  tager  sit  Tøj  paa) 

Ja  ja  da.  — Det  er  gaaet  mig  saa  underligt  her 
i Livet!  Jeg  har  kendt  to  Mænd,  der  begge  sagde, 
de  elskede  mig.  Den  ene  hang  over  nogle  gamle 
Bøger,  og  jeg  maatte  ikke  forstyrre  ham,  den 
anden  sad  Dag  og  Nat  og  stirrede  paa  en  Statue, 
og  jeg  maatte  ikke  ødelægge  hans  Fremtid.  Jeg 
forstaar  ikke,  hvad  de  vilde  mig.  Farvel,  Bertel! 

Thorvaldsen 

Du  maa  ikke  gaa  saadan,  Anna  Maria.  Det  er 
tungt  nok  for  mig  endda. 

Anna  Maria 

Jeg  kan  ikke  se  andet,  end  at  det  er  forbi  imel- 
lem os. 

Thorvaldsen 

Prøv  at  forstaa,  hvad  det  betyder  for  mig.  Her 
ligger  et  Stykke  Papir.  Jeg  behøver  bare  at  skrive 

mit  Navn  under.  Der  staar  et  mislykket  Udkast. 
Jeg  behøver  bare  at  sende  det  af.  Det  ser  saa 
nemt  ud  alt  sammen  — lige  saa  nemt  som  at 
skrive  falsk  paa  en  Veksel.  Bare  rette  et  Tal,  et 
eneste  lille  Tal  — og  du  kan  sidde  ganske  rolig 
Resten  af  dit  Liv  i en  lille  Celle  uden  at  bekymre 
dig  for  den  Dag  i Morgen  — Sult  vil  du  ikke  dø 
af  Men  jeg  gør  det  ikke!  Jeg  gør  det  ikke!  Om 
der  saa  kom  en  i dette  Øjeblik  og  bød  mig  hun- 
dred Tusind  for  Statuen  der  ^ — han  fik  den  ikke! 

(Sætter  sig  ved  Bordet  og  trommer  med  Fingrene  ligesom  for  at  bekræfte  sin 
Beslutning  for  sig  selv.  Anna  Maria  river  Overtøjet  af  sig  igen,  kaster  sig  for 
hans  Fødder  og  omfavner  hans  Knæ) 

Anna  Maria 

Bertel,  Bertel  — jeg  slipper  dig  ikke,  hører  du 
— jeg  kan  ikke!  Alt  er  jeg  rede  til  at  ofre,  min 
Mand,  mine  Børn,  min  Tryghed  — alt,  naar  jeg 
bare  maa  elske  dig.  Du  maa  sparke  mig  som  en 
Hund,  naar  jeg  bare  maa  blive  hos  dig.  Hør  Mu- 
sikken derude  — alle  lever  og  elsker  de.  Bare 
du  sidder  her  og  tæres  op.  Er  du  tørret  ud,  har 
du  ingen  Sanser  mer.  Vi  er  da  unge  endnu,  Ber- 
tel. Den  dumme  Statue  der  — den  er  det,  der 
har  taget  dig  fra  mig.  Lad  den  være  god,  som 
den  er,  send  den  af,  skriv  under.  Saa  bliver  jeg 
hos  dig  — med  det  samme! 

Thorvaldsen 

(springer  op) 

Hvis  du  frister  mig,  Anna  Maria  — ved  den 
levende  Gud,  jeg  — 


Anna  Maria 

(er  ogsaa  sprunget  op,  omfavner  ham  vildt) 

Jeg  bliver  hos  dig  i Nat  — hører  du! 

Thorvaldsen 

(støder  hende  fra  sig 

Vig  fra  mig,  Satan! 

Anna  Maria 

(brydes  med  ham) 

Jeg  slipper  dig  ikke! 

Thorvaldsen 

(kaster  hende  fra  sig) 

Med  ét  Slag  skal  jeg  knuse  din  Magt! 

(Han  griber  en  stor  Hammer  ved  Kavalettens  Fod 

Anna  Maria 

(skriger  i Angst) 

Bertel,  hvad  gør  du! 

(I  det  samme  slynger  Thorvaldsen  Hammeren  imod  Jason,  der  ramler  med 
Brag,  ødelagt  for  stedse) 

(Pause) 

Anna  Maria 

(kaster  sig  for  hans  Fødder,  betagen  af  hans  hensynsløse  Kraft.  Hendes  San- 
sers Rus  er  forbi  — hun  har  et  Øjeblik  staaet  Ansigt  til  Ansigt  med  noget 
større) 

Jeg  elsker  dig! 


FJERDE  AKT 


Thorvaldsens  Atelier  i Rom.  Foraarsmorgen  i Aaret  1803.  I Bag- 
grunden troner  Gibsafstøbningen  af  den  færdige  Jason  i overnaturlig 
Størrelse. 

(Anna  Maria  og  Thorvaldsens  Værtinde  gaar  stille  omkring  og  pakker 
nogle  Kufferter.  Anna  Maria  ser  træt  og  forpint  ud.  Hun  prøver  at  holde  sig 
tapper,  men  Graaden  overvælder  hende) 

Værtinden 

(trøstende  Anna  Maria) 

Non  piangere,  Signora.  non  piangere!  Sicuro 
— il  signore  ritornerd.  Sempre  coraggio! 

(De  pakker  videre) 

Sempre  coraggio! 

(Det  banker  paa  Døren  til  venstre) 

Værtinden 

Avanti ! 

Bucchart 

(ind) 

Signora,  De  undskylder  en  Morgenvisit.  — Er 
Mesteren  til  Stede? 

Anna  Maria 

Jeg  venter  Alberto  hvert  Øjeblik. 

Bucchart 

(prøvende) 

Hm  — der  har  været  et  Slags  Afskedsgilde  for 
vor  Ven,  hører  jeg  ■ — i Aftes  — af  nordiske 
Kunstnere  — 

Anna  Maria 

Ja.  Han  er  ikke  kommet  hjem  derfra  endnu. 

Bucchart 

(seende  paa  Kofferterne) 

Og  han  tænker  paa  at  rejse,  hører  jeg,  i en  nær 
Fremtid. 

Anna  Maria 

(med  tilbagetrængt  Fortvivlelse) 

Han  rejser  om  en  Time. 

Bucchart 

Om  en  Time! 

Anna  Maria 

(med  et  Suk) 

Vi  har  ikke  mer  at  leve  af. 

Bucchart 

Om  en  Time  — saa  maa  jeg  alligevel  have  for- 
nærmet vor  Ven  paa  en  eller  anden  Maade.  Gilde 
uden  mig,  rejse  uden  et  Ord  — jeg  maa  have 
fornærmet  ham. 

Anna  Maria 

Det  ved  jeg  ikke. 

Bucchart 


Og  Statuen  der? 

Anna  Maria 

Den  bliver  staaende.  Koch  og  Punch  har  lovet 
at  se  til  den  engang  imellem. 

Bucchart 

Koch  og  Punch  — hvor  det  ligner  ham!  Om  de 
saa  saa’  til  den  hver  evige  Dag,  kan  jeg  ikke  indse, 
den  bliver  solgt  af  det.  Nej,  han  er  noget  af  det 
stædigste,  jeg  er  rendt  paa.  Men  jeg  tor  mine 
Hænder.  Jeg  har  sagt  det  til  ham  — ikke  én,  men 
mange  Gange  — lad  os  se  at  faa  den  solgt.  Lyk- 
kes det  mig,  saa  deler  vi,  deler,  hvad  der  kommer 
ind,  ærligt  og  redeligt.  Ved  De,  hvad  han  gjorde 
sidste  Gang? 

Anna  Maria 

(ryster  ligegyldigt  paa  Hovedet) 

Nej. 

Bucchart 

Haa  saa  mig  ud  ad  Døren.  Naa,  man  er  jo  vant 
til  lidt  af  hvert,  naar  man  vi!  andre  Polks  Bedste 

— men  det  ærgrer  mig  ligegodt  at  se  en  Porret- 
ning  blive  til  ingenting.  Jeg  kan  blive  helt  syg, 
naar  jeg  ser  Kunstnerne  selv  kludre  med  det  — 
de  er  de  rene  Pattebørn  i Pengesager.  Glo  sig 
gale  paa  den  Smule  Dalere,  der  gaar  i min  Lomme 

— det  er  de  flinke  til,  men  jeg  siger.  Gud  hjælpe 
dem,  naar  de  selv  sælger.  (Med  et  Biik  paa  jason)  Det 
piner  mig  det  her,  her  kunde  blive  en  Porretning. 

Anna  Maria 

Har  De  en  Køber? 

Bucchart 

Gud  Pader  bevares,  kæreste  De,  hvor  skulde 
jeg  have  ham  fra?  Tror  De,  Købere  vokser  paa 

Træer?  Men  jeg  kunde  jo  lægge  mig  i Selen  for 
den.  Det  er  jo  et  pænt  Begynderarbejde  — jeg 
antager  ikke,  jeg  sætter  noget  af  min  Anseelse  til 
ved  at  anbefale  det. 

Anna  Maria 

(giver  sig  igen  ligeglad  til  at  pakke  Koffert) 


Bucchart 

Og  han  rejser  — uden  Dem? 

Anna  Maria 

Han  har  ikke  Penge  til  at  tage  mig  med  nu. 
Jeg  faar  altsaa  vente,  til  han  sender  mig  nogle. 

Bucchart 

(fatter  sin  Beslutning) 

Undskyld  et  Øjeblik.  (Sætter  sig)  Hm  — uden  at 
ville  gaa  nærmere  ind  paa  det  muligvis  omtviste- 
lige og  tvivlsomme  i Situationen  — for  mine  Øjne 
stiller  Sagen  sig  saaledes:  De  har  forladt  en  Mand 
og  tvende  Børn  for  vor  unge  Fidias’  Skyld.  De 
har  nu  i et  Aar  levet  ved  hans  Side  som  et  Slags 
Hustru,  om  jeg  saa  maa  sige  — 

Anna  Maria 

(uden  Harme) 

Jeg  ser  ikke,  med  hvad  Ret  — 

Bucchart 

Kort  sagt.  De  har  min  Agtelse. 

Anna  Maria 

(ligegyldigt) 

Jeg  takker. 

Bucchart 

(spiller  rørende) 

Og  sandeligen  — jeg  løj,  hvis  jeg  nægtede,  at 
det  ligefrem  skærer  mig  i Hjertet  at  se  Dem  saa- 
dan.  Bleg  og  forgræmmet  ved  Tanken  om  den 
forestaaende  Skilsmisse.  Jeg  forstaar  saa  godt  — 
Skilsmisse  fra  en,  man  ikke  engang  har  Papirer 
paa  — det  maatte  være  et  Umenneske,  der  ikke 
følte  med  Dem  i dette  Øjeblik.  — Signora,  jeg  er 
ikke  den,  der  svigter  sine  Venner  i Nøden.  Er 
vor  Bertel  for  stolt  til  at  komme  til  mig,  saa  er 
jeg  ikke  for  stolt  til  at  komme  til  ham. 

Anna  Maria 

(ryster  opgivende  paa  Hovedet) 

Han  har  svoret  aldrig  at  ville  laane  mere. 
Bucchart 

Signora,  der  er  mange  Former  for  Venskabs- 
tjenester — jeg  kender  Former  saa  fine,  saa  Taa- 
rerne  staar  begge  Parter  i Øjnene  ved  Afslutningen. 

(Rejser  sig) 

Nu  gaar  jeg  et  Øjeblik  ind  i Atelieret  ved  Siden 
af  — jeg  har  en  lille  Forretning  med  Sauermann 

— men  jeg  kommer  igen!  Tillader  De  denne  Vej? 

(Ud  til  højre) 

(Straks  efter  høres  Støj  af  Stemmer  udenfor.  Døren  til  venstre  aabnes,  og 
ind  træder  Thorvaldsen  med  en  Laurbærkrans  i Haanden,  fulgt  af  en  Del 
unge  Kunstnere.  De  er  alle  i Kapper,  et  Par  af  dem  har  Mandolin  og  Gitar 
paa  Ryggen.  — Anna  Maria  holder  sig  under  det  følgende  beskedent  tilbage. 
Værtinden  staar  interesseret  midt  i Atelieret) 

Thorvaldsen 

Tak,  kære  Venner,  Tak  og  paa  Gensyn  hjemme 

— eller  i Rom  engang,  om  Skæbnen  vil! 

Det  gyldne  Skind 

Kunstnere 

(idet  de  trykker  hans  Haand  til  Afsked) 

Lykke  paa  Rejsen,  Thorvaldsen!  Lev  vel!  Hils 
Danmark! 


Thorvaldsen 

Tak  for  den  smukke  Fest!  Tak!  Tro  mig  — 
jeg  misunder  jer,  der  kan  blive. 

Et  Par  af  Kunstnerne 
Husk  paa,  du  skal  hjem!  Hjem  til  de  lyse 
N ætter! 

Thorvaldsen 
Jeg  blev  hellere! 

(En  af  Kunstnerne  giver  et  Vink.  Instrumenterne  kommer  frem,  og  de  synger 
i Kor  Slutningsverset  af  Afskedssangen): 

Ungdommens  glade  Dage 
sige  du  glad  Farvel! 

Trøstig  du  vende  tilbage, 
møde  dig  Lykke  og  Held! 

Tænk,  hvad  for  Goder  en  Vrimmel 
dig  venter,  naar  snart  du  engang 
straaler  paa  Hjemlandets  Himmel  — 
en  Stjerne  af  sjælden  Rang! 

(Værtinden  græder  stille  bevæget,  som  om  hun  var  til  en  Kirkefest) 

Kunstnerne 

(svingende  med  Hattene,  idet  de  gaa) 

Farvel ! 

Thorvaldsen 

Farvel  og  Tak! 

(Han  lægger  Laurbærkransen  ligegyldig  fra  sig  det  første  det  bedste  Sted) 

God  Dag  igen,  Anna  Maria! 

(Værtinden  ud  til  højre) 


147 


Anna  Maria 

Hvor  du  blev  længe  borte.  Jeg  har  ventet  dig 
hele  Natten. 


Thorvaldsen 

(tager  Kappen  af  og  hænger  den  fra  sig) 

Ja,  det  trak  ud.  Først  holdt  vi  jo  Fest  det  meste 
af  Natten,  saa  vandrede  vi  rundt  i Gaderne  til 
Gitarspil  for  at  sige  Farvel  til  de  kendte  Steder. 
Og  da  saa  Solen  stod  op,  vilde  de  have,  jeg  skulde 
drikke  Kaffe  paa  Greco  endnu  engang.  — Har 
du  været  ængstelig  for  mig? 

Anna  Maria 

Jeg  vidste  jo,  du  var  ikke  alene. 

Thorvaldsen 

(ser  paa  Kofferterne) 

I er  nok  færdige  med  Indpakningen? 

Anna  Maria 

Ja  omtrent. 

Thorvaldsen 

(tager  sit  Ur  frem) 

Om  en  Time  har  vi  Vognen. 

Anna  Maria 

(græder  stille) 


Thorvaldsen 

Om  du  vidste,  hvor  lurvet  og  usselt  det  føles, 
ikke  engang  at  have  Raad  til  at  tage  dig  med. 
Ikke  engang  at  have  den  Smule  lumpne  Penge! 

(Gaar  hen  og  klapper  hende) 

Du  maa  ikke  græde,  Anna  Maria,  hører  du  — 
du  skal  se,  det  gaar  nok  altsammen,  naar  jeg  først 
kommer  hjem.  (Med  Bitterhed)  Jeg  har  været  Billed- 
skærer før  — jeg  kan  vel  blive  det  igen  . . . 

Anna  Maria 

Aa  Gud,  Bertel,  jeg  faar  dig  aldrig  mer  at  se. 
Thorvaldsen 

Hvorfor  dog  tænke  sig  det  værste? 

Anna  Maria 

Jeg  ved  ikke,  hvad  der  skulde  binde  dig,  naar 
jeg  først  er  ude  af  Øje.  Vi  som  ikke  engang  er 
rigtig  gift  . . . 

Thorvaldsen 

Om  jeg  saa  skal  hugge  Ligsten  hjemme,  skal 
jeg  tjene  Penge  til  din  Rejse.  — Hvor  du  er  smuk, 
Anna  Maria!  Jeg  synes  aldrig,  du  har  været  saa 
smuk! 

Anna  Maria 

(med  et  svagt  Smil) 

Jeg  har  ikke  andre  at  være  smuk  for  end  dig. 
Thorvaldsen 

(trykker  hende  ømt  til  sig) 

Det  lover  jeg  dig,  Anna  Maria,  du  skal  aldrig 
komme  til  at  fortryde,  hvad  du  gjorde  for  min 

Skyld.  (Kort  Pause,  i hvilken  han  et  Øjeblik  betragter  Jason)  Kunde 

der  ogsaa  blive  Raad  til  engang  at  faa  den  Karl 
hjem! 

Anna  Maria 

(læner  sit  Hoved  til  hans  Skulder) 

Jeg  sad  og  saa  paa  den  i Nat,  Bertel.  Maanen 

skinnede  paa  den,  saa  den  lignede  Marmor  — det 
var  ligesom  en  Drøm. 

Thorvaldsen 

Jeg  har  ogsaa  drømt  den  i Marmor  engang  — 
men  det  skulde  altsaa  ikke  være  .... 

(De  gaar  fra  hinanden,  da  de  hører  Værtinden  komme) 


Værtinden 

(ind  fra  højre  med  skaaret  Vandfad,  Vandkande  osv.) 

Ecco  Signore,  tutto  rotto! 

(Hylende) 

Sono  tutta  rovinata  io! 

Thorvaldsen 

(betragter  Stumperne) 

Ja,  ja  — det  skal  nok  blive  betalt! 

Værtinden 

Non  comprendo  Tedesco! 

Anna  Maria 

(beroliger  hende) 

Il  signore  pagherd  tutto! 

Værtinden 

(lutter  Smil) 

Grazie! 

(Ud  til  højre) 

Thorvaldsen 

Jeg  kan  for  Resten  aldrig  huske,  det  har  været 
helt. 

Anna  Maria 

Det  skal  jeg  nok  ordne  med  hende. 
Værtinden 

(ind  igen  med  to  ynkelige  Sivstole,  som  hun  tager  Ryg  og  Ben  af) 

Anchequeste!  Tutto  rotte!  Sono  tuttarovinata  io! 

(Hyler  gudsjammerligt) 

Thorvaldsen 

(utaalmodig) 

Ja  ja  — gaa  nu.  jeg  har  aldrig  brugt  de  Stole. 
Anna  Maria 

(blinker  til  hende) 

lo  pagherd! 

Værtinden 

Grazie  Signoral 

(Samler  fornøjet  Stumperne  sammen  og  gaar  ud) 

Thorvaldsen 

(med  et  Suk) 

Det  var  altsaa  de  seks  Aar  i Rom!  Som  en 
Krøsus  kom  jeg  hertil  — 400  Rigsdaler  om  Aaret! 
— som  en  Stodder  vender  jeg  hjem  uden  en  Skil- 
ling paa  Lommen.  Det  kalder  jeg  vel  rejst! 

Anna  Maria 

Er  det  min  Skyld,  Bertel? 

Thorvaldsen 

(ryster  paa  Hove  et) 

Din  Skyld?  Havde  jeg  ikke  truffet  dig,  hvad 
.Mening  havde  der  saa  været  i det? 

Anna  Maria 

Ja,  for  vi  har  da  været  lykkelige  — 

Thorvaldsen 

Jo  vist  saa  — det  er  jo  ikke  det.  Men  jeg  sy- 
nes ikke,  der  er  Retfærdighed  til,  Anna  Maria. 
Jeg  synes  det  ikke.  I seks  Aar  har  jeg  kæmpet 
hernede  for  at  naa  frem,  kæmpet  mod  noget  stort 
og  stærkt  og  ubekendt,  taget  Livtag  med  det,  til 
jeg  var  ved  at  segne  — og  lige  vidt  er  jeg.  — 
Hvad  var  det,  han  hed  i det  gamle  Testamente, 
ham,  der  brødes  med  Herren?  Hvad  var  det,  han 
hed? 

Anna  Maria 

Jeg  ved  det  ikke. 

Thorvaldsen 

Jakob  var  det.  Han  brødes  med  Herren,  for  at 
han  skulde  velsigne  ham,  han  brødes,  saa  Herren 
rørte  hans  Hofteskaal,  og  han  blev  halt  — men 
Herren  velsignede  ham!  Saadan  har  jeg  ogsaa 
kæmpet  i seks  Aar,  men  jeg  er  bare  blevet  knæk- 
ket ...  . 

Anna  Maria 

Jeg  kan  ikke  holde  ud  at  høre  dig  sige  saadan 
noget  — 

Thorva-ldsen 

Jeg  er  blevet  knækket,  Anna  Maria  — jeg  føler 
det.  Jeg  rejser  mig  aldrig  mer. 

Anna  Maria 

Har  du  da  ikke  naaet,  hvad  du  vilde,  Bertel  — 
der  staar  jo  Statuen,  som  du  drømte  om.  Den 

staar  der.  Alle  har  jo  rost  den,  alle.  Hele  Rom 
har  talt  om  den.  Har  ikke  Canova  været  her,  den 
berømteste  af  dem  alle,  roste  han  den  ikke,  saa 
du  skælvede  af  Bevægelse? 

Thorvaldsen 

Det  er  mig  ikke  nok,  Anna  Maria.  Om  jeg  saa 
vidste,  den  kunde  ikke  gøres  bedre  — det  er  mig 
ikke  nok,  naar  jeg  alligevel  ikke  faar  den  solgt. 
Jeg  vil  have  Gulddukater  i Haanden  for  den,  jeg 
vil  kunne  føle  dem  her  i Haanden. 

Anna  Maria 

Saadan  har  du  aldrig  tænkt  før. 

Thorvaldsen 

Det  ved  jeg  godt. 

Anna  Maria 

Hvor  ofte  har  du  ikke  sagt,  at  hvis  du  oplevede 
at  se  den  færdig  engang,  saadan  som  du  havde 
tænkt  dig  den,  saa  vilde  du  ikke  synes,  dit  Liv 
havde  været  forgæves. 

Thorvaldsen 

Jeg  ved  det  godt.  Men  jeg  kunde  jo  ikke  vide 
dengang,  hvordan  det  føltes,  naar  jeg  havde  naaet 
Maalet. 

Anna  Maria 

Du  sagde  altid,  man  var  ikke  Kunstner  for 
Penges  Skyld. 

Thorvaldsen 

Det  er  man  vel  heller  ikke  — ikke  udelukkende. 

Men  jeg  ved  ikke  — Penge  maa  jo  alligevel  være 
saadan  en  Slags  Værdimaaler  for,  hvad  man  tager 
sig  til.  En  Mand  kan  vist  alligevel  ikke  for  Alvor 
sætte  hele  sit  Liv  ind  paa  noget,  han  ikke  kan 
leve  af.  Saadan  føler  jeg  det  nu,  Anna  Maria.  Der 
ligger  i det,  at  man  kan  leve  af  det,  ligesom  en 
Anerkendelse  af  dets  Berettigelse.  Kan  man  ikke 
leve  af  det,  saa  er  det  bare  Tidsfordriv,  men  bare 
Tidsfordriv  kan  jo  da  ikke  fylde  en  Mands  Liv, 

Anna  Maria 

Jeg  forstaar  mig  ikke  paa  det,  Bertel,  men  naar 
du  siger  det,  maa  det  vel  være  rigtigt. 

Thorvaldsen 

Ja,  hvis  jeg  havde  faaet  Statuen  solgt,  saa  vi 
kunde  have  klaret  os  et  Par  Aar,  saa  kunde  jeg 
have  forsvaret  for  mig  selv  at  lave  Kunst  igen. 
Det  kan  jeg  ikke  nu. 

Anna  Maria 

Herre  Gud,  det  ene  Forsøg  — 

Thorvaldsen 

Det  ene  Forsøg  har  kostet  mig  seks  Aar  af  mit 
Liv.  Seks  Aar  har  jeg  maattet  slaas  med  den.  Seks 
Aar  har  jeg  holdt  Fristelsen  ude  til  at  lave  Godt- 
købsstads og  til  at  slaa  af  paa,  hvad  jeg  ansaa  for 
hæderlig  Kunst.  — Der  er  ikke  Retfærdighed  i 
saadan  noget. 

Anna  Maria 

Det  kan  jo  da  komme  endnu,  Bertel.  Hav  da 
lidt  Taalmodighed.  Skaf  Penge  og  bliv!  Har  du 
da  glemt,  hvad  Canova  sagde  om  din  Fremtid  og 
dit  Talent? 

Thorvaldsen 

(med  bitter  Haan) 

Talent,  Talent  — det  er  den  Skilling,  man  giver 
ved  Dørene  til  enhver  fattig  ung  Kunstner.  Nej, 
Anna  Maria,  om  saa  Canova  havde  købt  Statuen, 
bestilt  den  i Marmor  — heller  ikke  det  havde 
været  mig  nok.  Det  skal  være  en  udenfor  Lavet, 
der  køber  den  og  anerkender  den  — ellers  er  det 
bare  Almisse.  Hvad  kan  det  nytte,  jeg  selv  kan 
se,  den  er  bedre  end  noget,  Canova  har  gjort  — 
hvad  kan  det  nytte,  naar  jeg  er  ene  om  det? 
Man  kan  ikke  leve  af  at  være  ene  om  det  — 
udefra  maa  det  komme,  det  der  skal  holde  en 
oppe.  Udefra  kommer  Anerkendelsen,  Pengene 
og  Magten.  Er  jeg  ene  om  mit  Syn  paa  Kunst, 
saa  dør  den  — og  saa  maa  der  ogsaa  have  været 
en  Brist  ved  den. 


Anna  Maria 

(bedrøvet) 

Jeg  forstaar  ikke,  Bertel,  du  kan  tænke  paa 
saadan  noget  nu. 

Thorvaldsen 

jeg  ved  det,  Anna  Maria,  jeg  tænker  ikke  paa 
andet  end  mig  selv  lige  til  det  sidste.  Og  der 
sidder  du,  fortvivlet  og  træt,  og  prøver  endda 
paa  at  opmuntre  mig  og  snakke  godt  for  den 
syge  Dreng.  Men  jeg  forsikrer  dig,  jeg  gav  gerne 
Aar  af  mit  Liv  for  at  blive  sammen  med  dig  her- 
nede. 

(Falder  igen  i sine  egne  Tanker  og  stirrer  frem  for  sig) 

Rom!  Rom!  Ser  du,  Anna  Maria,  hernede,  her 
er  Verdensvalpladsen.  Her  kæmpes  de  store  Slag, 
her  vindes  de  store  Sejre.  En  Sejr  her  er  en 
Verdenssejr!  — Deroppe,  hvor  jeg  er  fra  — hvis 

man  er  heldig,  saa  kan  der  jo  ogsaa  nok  falde 
lidt  af  nu  og  da  — en  Medaillon  til  en  Port,  et 
Relief  over  en  Brændevinsbrænders  Dør  — men 
man  dør  af  det  ganske  langsomt  . . . 

Anna  Maria 

(prøver  igen  at  ægge  ham) 

Det  skulde  have  været  de  andre,  der  havde 
gjort  din  Opsigt  — de  skulde  nok  have  forstaaet 
at  slaa  Mønt  af  det,  baade  hos  Bucchart  og  an- 
dre. Hvad  præsterer  de  for  at  skaffe  sig  Penge 
og  Berømmelse  — ingen  Verdens  Ting!  Hvor  du 
er  dum! 

Thorvaldsen 

Bucchart!  Saa  ti  Gange  hellere  Haandværker 
hjemme  og  sin  egen  Mand  end  Kunstner  hernede 
i Buccharts  Kløer.  Naar  jeg  tænker  paa  det 
Slavearbejde,  jeg  har  maattet  gøre  til  usleste  Be- 
taling, bare  for  at  slippe  fri  af  ham. 

Anna  Maria 

Hvor  det  ligner  dig  al  den  Ærlighed!  Betaler 
de  andre  nogen  Sinde  en  Skilling  igen  af,  hvad 
de  skylder  ham?  De  blæser  ham  et  Stykke.  Lær 
dog  engang  at  blive  lige  saa  klog  som  de.  (Klynger 
sig  til  ham)  Bliv,  Bertel,  hører  du,  bliv!  (Med  Graad  i Stem- 

■"e")  Jeg  kan  ikke  skilles  fra  dig! 

Thorvaldsen 

(skubber  hende  fra  sig,  blidt  men  bestemt) 

Det  kan  ikke  nytte,  Anna  Maria.  Jeg  kan  ikke 
arbejde  med  Gæld,  og  jeg  vil  ikke! 


(Man  hører  en  Vogn  standse  nede  paa  Gaden  og  kraftige  Piskesmæld) 

Anna  Maria 

(blegner  og  tager  sig  ængstelig  til  Hjertet.  Med  et  Skrig) 

Der  er  Vognen,  Bertel! 

(Falder  ham  fortvivlet  om  Halsen) 

Bertel! 

Thorvaldsen 

Anna  Maria! 

Værtinden 

(kommer  farende  bestyrtet  ind  fra  venstre) 

Signore,  signore! 

Thorvaldsen 

Ja,  ja  — vi  har  hørt  det. 

Værtinden 

(gestikulerende  heftigt) 

Signore  — un  Inglese,  un’  Eccéllenza,  vuole 
vedere  la  statua! 

Thorvaldsen 

Er  der  nogen,  der  vil  se  paa  Statuen? 

Bucchart 

(hurtig  ind  fra  venstre) 

En  Englænder!  Der  er  en  Englænder  — 

(Ind  træder  Sir  Thomas  Hope,  fulgt  af  en  Tjener  i Livré  og  en  tilfældig 
Fører  fra  Gaden.) 

Hore 

Good  morning,  Sir! 

Bucchart 

(træder  frem  og  bukker  ærbødigt) 

Your  most  obedient  servant,  Sir  — 

’ Hope 

Åre  you  the  sculptor? 

Bucchart 

No,  Sir,  bat  — 

Hope 

(fejer  ham  til  Side  med  en  Haandbevægelse) 

Never  deal  with  anybody  but  the  man  himself. 

(Til  Thorvaldsen) 

Åre  you  the  sculptor? 


Thorvaldsen 

(forstaar  ikke) 


Hope 

(pegende  paa  Jason  og  Thorvaldsen) 

Lo  scultore? 


Thorvaldsen 

Si  signore. 


Værtinden 

(til  Hope,  idet  hun  tager  Thorvaldsen  i Ærmet) 

Qaesto  qui! 


Well. 


Hope 

(hilsende) 


(Der  hersker  Dødsstilhed,  mens  Hope  betragter  Jason.  Anna  Maria  holder 
sig  tilbage,  men  røber  stærk  Spænding) 


Bucchart 

(træder  atter  til) 

With  your  permission,  Sir  — 

Hope 

(maaler  ham  væk  med  Øjnene) 

No. 

Bucchart  trækker  sig  tilbage  under  Sjælskvaler.  Hope  betragter  igen  Statuen 
opmærksomt  fra  alle  Sider) 

Hope 

(til  Thorvaldsen) 

Hoiv  mach  in  marble? 

Bucchart 

(til  Thorvaldsen) 

Lad  mig  for  Fanden! 

Hope 

(til  Thorvaldsen) 

Yott  don't  understand,  Sir.^  Quanto  costa  in 
marble? 

Værtinden 

In  marmo,  Signore. 

Anna  Maria 

Nævn  en  rimelig  Sum,  Bertel! 

Thorvaldsen 

(tørrer  Spændingens  Sved  af  sin  Pande) 

Cinque  cento  Zecchini. 


Quanto  ? 


Hope 

Thorvaldsen 

(viser  fem  Fingre) 


Værtinden 

(skubber  Thorvaldsen  til  Side  og  viser  Hope  seks  Fingre) 


Sei  cento  Zecchini,  Eccellenza. 

Hope 

(viser  hende  spørgende  seks  Fingre) 

Sei  cento  in  marmo? 

Thorvaldsen 

Si  signore! 

Hope 

Well  ru  give  you  otto  cento  Zecchini. 

(Viser  otte  Fingre) 

Værtinden 

(ivrig) 

Si  signore  — otto  cento,  tutto  compreso! 

Thorvaldsen 

(til  Hope  med  en  let  Hovedbøjning  og  Haanden  for  Brystet) 

Grazie,  signore!  Molto  contentof 

Bucchart 

(til  Thorvaldsen) 

Idiot!  Den  var  mindst  2000  værd! 

(Gaar  ærgerlig  sin  Vej) 

Hope 

Well  Here  is  my  card. 

(Rækker  Thorvaldsen  sit  Visitkort) 

Albergo  d'Angleterre.  Fil  send  you  a contratto. 
Good  bye,  Sir. 

(Ud,  fulgt  af  Tjeneren) 

Føreren 

(der  gaar  sidst,  vender  sig  og  holder  Hatten  tiggende  frem  for  Thorvaldsen) 

Qualche  cosa  per  me,  Signore! 

(Viser  med  Fingrene  paa  Munden) 

Ho  farne! 

Værtinden 

(jager  ham  resolut  men  med  Besvær  paa  Porten.  Ud  til  venstre.) 

Anna  Maria 

Bertel ! 

Thorvaldsen 

(tager  sig  svimmel  for  Panden) 

Jeg  fatter  det  ikke!  800  Zecchiner  — jeg  fatter 
det  ikke! 

(med  tyk  Stemme) 

Herren  har  velsignet! 

Anna  Maria 

(klyngende  sig  til  ham) 

Ingen  har  fortjent  det  som  du! 

Thorvaldsen 

(i  overstadig  Glæde) 

Er  det  rigtig  gaaet  op  for  dig,  Anna  Maria? 
Jeg  bliver  — bliver  i Rom! 

(Han  river  sig  løs  fra  hende  og  staar  et  Øjeblik  sunken  hen  i det  ufattelige) 

Det  føles  saa  vidunderligt . . . Ligesom  noget 
inden  i mig  videde  sig  ud.  Men  jeg  har  drømt 
det  engang.  Engang  for  mange,  mange  Aar  til- 
bage. En  Foraarsdag  derhjemme.  Svimmel  og  ør 
af  Lys  og  Luft  fra  det  aabne  Torv  stod  jeg  et 
Øjeblik  i Akademiportens  køle  Skygge.  Da  følte 
jeg  mig  pludselig  som  rykket  bort  til  en  anden 
Verden,  baaret  af  noget  stærkt  og  usynligt.  Og 
et  forjættelsesfuldt  Nu  stod  Tiden  stille.  Og  Haa- 
bet  skred  mig  festlig  i Møde  . . . Nu  er  det  sket 
mig,  det  jeg  drømte.  Et  Liv  i Lys.  Timen  er 
inde.  Nu,  nu,  nu!  Og  Dagen  vil  strø  sine  Roser 
for  mig.  Natten  skænke  sin  Fred  . . . 


(Han  gaar  hen  til  Ateliervinduet  for  at  trække  Forhænget  fra,  men  falder  i 
Tanker  med  Snoren  i Haanden.) 

Anna  Maria 

(nikker  henrykt  til  ham) 

Kan  du  se,  der  var  Retfærdighed  til? 

Thorvaldsen 

Jeg  ved  ikke,  Anna  Maria  — jeg  ser  bare  noget, 
jeg  ikke  kan  fatte.  Der  kommer  en  tilfældig  Mand 
fra  Gaden  og  afgør  min  Fremtid  . . . 

Anna  Maria 

Tilfældig.  Ja,  men  Statuen  var  der,  da  han 
kom. 

Thorvaldsen 

(gentager  halvt  mekanisk,  men  alligevel  som  om  han  anede  en  Sammenhæng) 

Statuen  var  der,  da  han  kom  . . . 

Anna  Maria 

(betragtende  Jason  med  straalende  Glæde) 

Dejlige  Statue! 

Thorvaldsen 

(trækker  Forhænget  fra  med  et  rask  Ryk.  Morgensolen  lyser  over  Rom.  Han 
ser  betagen  ud  over  Byen) 


Rom!  Rom! 

